**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 16 Ιανουαρίου 2025, ημέρα Πέμπτη και ώρα 16.15΄, στην Αίθουσα Γερουσίας του Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Δικαιοσύνης «Αντιμετώπιση νέων μορφών βίας κατά των γυναικών – Ενσωμάτωση της Οδηγίας (ΕΕ) 2024/1385 – Πρόσθετες ρυθμίσεις στον νόμο περί ενδοοικογενειακής βίας – Αναδιοργάνωση των ιατροδικαστικών υπηρεσιών – Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις».

### Στη συνεδρίαση παρέστησαν ο Υπουργός Δικαιοσύνης, κ. Γεώργιος Φλωρίδης, ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δάγκα Παρασκευή, Κανέλλη Γαρυφαλλιά (Λιάνα), Κομνηνάκα Μαρία, Δελής Ιωάννης, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

### ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Δικαιοσύνης «Αντιμετώπιση νέων μορφών βίας κατά των γυναικών – Ενσωμάτωση της Οδηγίας (ΕΕ) 2024/1385 – Πρόσθετες ρυθμίσεις στον νόμο περί ενδοοικογενειακής βίας – Αναδιοργάνωση των ιατροδικαστικών υπηρεσιών – Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις».

### Στη συνεδρίαση, παρίστανται ο Υπουργός Δικαιοσύνης κ. Γεώργιος Φλωρίδης, ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

Ως προς τον προγραμματισμό των επόμενων συνεδριάσεων, η πρότασή μου είναι να συνεχίσουμε την επεξεργασία και εξέταση του σχεδίου νόμου τη Δευτέρα 20.1.2025 στις 15.00΄ με την ακρόαση των εξωκοινοβουλευτικών προσώπων, την Τρίτη 21 Ιανουαρίου στις 10:00΄ με τη συζήτηση επί των άρθρων και την Τετάρτη στις 14.00΄ με τη β΄ ανάγνωση του νομοσχεδίου, θα έχει προηγηθεί στην Ολομέλεια η εκλογή του Προέδρου της Βουλής, η οποία έχει προγραμματιστεί για τις 12.00΄, διαδικασία η οποία υπολογίζεται ότι θα διαρκέσει 1 ώρα, επομένως εγώ το βάζω στις 14.00΄ για να μπορούμε να έχουμε την άνεσή μας.

Στο σημείο αυτό, θα ήθελα οι Εισηγητές και οι Ειδικοί Αγορητές να προτείνουν τους φορείς που θα κληθούν στην επόμενη συνεδρίασή μας. Οι προτάσεις παρακαλώ να κατατεθούν και εγγράφως στην Γραμματεία της Επιτροπής, ώστε να καταρτιστεί ο σχετικός κατάλογος των φορέων, σύμφωνα με τα οριζόμενα στην παράγραφο 5 του άρθρου 38 του Κανονισμού της Βουλής, τον οποίο και θα σας ανακοινώσω στη συνέχεια.

Τον λόγο έχει ο Εισηγητής της Πλειοψηφίας, ο κύριος Δημήτρης Κούβελας.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Καλησπέρα σε όλους τους συναδέλφους. Οι προτεινόμενοι από την κοινοβουλευτική πλειοψηφία φορείς είναι η Ελληνική Αντιπροσωπεία Ευρωπαϊκού Λόμπυ Γυναικών, η Ολομέλεια Προέδρων Δικηγορικών Συλλόγων Ελλάδος, η Πανελλήνια Ομοσπονδία Δικαστικών Υπαλλήλων η Ένωση Δικαστών και Εισαγγελέων Ελλάδος, ο Προϊστάμενος των Ιατροδικαστικών Υπηρεσιών του Κράτους κύριος Νικόλαος Καρακούκης, ο οποίος θα εκπροσωπήσει και όλους τους συναδέλφους του, η Ένωση Διοικητικών Δικαστών, η Ένωση Εισαγγελέων Ελλάδος, το Ινστιτούτο Ευρωπαϊκού και Διεθνούς Ποινικού Δικαίου, η Ένωση Ελλήνων Ποινικολόγων, ο Πανελλήνιος Σύλλογος Φυσικοθεραπευτών και ο Πανελλήνιος Ιατρικός Σύλλογος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να δώσω τον λόγο στην Εισηγήτρια της Μειοψηφίας στην κυρία Ευαγγελία Λιακούλη, για τις δικές της προτάσεις.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Προτείνουμε την Ολομέλεια των Δικηγορικών Συλλόγων Ελλάδας, την Ένωση Δικαστών Εισαγγελέων, την Ένωση Εισαγγελέων Ελλάδος, την Ελληνική Εταιρεία Ποινικού Δικαίου, την Ένωση Ελλήνων Ποινικολόγων, την Ένωση Ποινικολόγων και Μαχόμενων Δικηγόρων, το Πανελλήνιο Σωματείο Εργαζομένων στο Δίκτυο Δομών της Γενικής Γραμματείας Ισότητας των Φύλων, την Ομοσπονδία Δικαστικών Υπαλλήλων Ελλάδας, την Ένωση Ασκουμένων και Νέων Δικηγόρων Αθηνών, την ΠΟΜΕΝΣ, το Τμήμα Ισότητας, το Συνήγορο του Πολίτη, το κέντρο ΔΙΟΤΙΜΑ, την Πρωτοβουλία κατά των Γυναικοκτονιών, την ΕΣΑμεΑ το Ινστιτούτο Ευρωπαϊκού και Διεθνούς Ποινικού Δικαίου, το Ευρωπαϊκό Δίκτυο κατά της Βίας, το Μωβ Σωματείο Γυναικείων Δικαιωμάτων, την Ομαδική Γυναικείων Δικαιωμάτων Κοινωνικής Παρέμβασης «Δυτικά», το Mother’s Wings, το Σύλλογο Γονιών Παιδιών με Νεοπλασματική Ασθένεια «Φλόγα», τον Πανελλήνιο Σύλλογο Φυσικοθεραπευτών και την Ελληνική Ιατροδικαστική Εταιρία.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Κύριε Πρόεδρε, θα με συγχωρέσετε μια παραδρομή, ο δαίμων του τυπογραφείου. Στη θέση της Πανελλήνιας Ομοσπονδίας Δικαστικών Υπαλλήλων εννοούσα Αστυνομικών Υπαλλήλων.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Πολύ ωραία, ευχαριστώ. Για αυτό καλό είναι να τους καταγράψετε κιόλας και να τους παραδώσετε στη Γραμματεία της Επιτροπής.

Να δώσω τον λόγο στον Ειδικό Αγορητή από το ΣΥΡΙΖΑ, τον κύριο Θεόφιλο Ξανθόπουλο.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Έχω καλυφθεί σε πολύ μεγάλο βαθμό, θα τα πω όμως για να μην κάνω κάτι λάθος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Το περίεργο θα ήταν να μην έχετε καλυφθεί μετά τον καταιγισμό των προτάσεων από την κυρία Λιακούλη.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Την πλημμυρίδα, την πλημμυρίδα.

Λοιπόν, Ένωση Ελλήνων Ποινικολόγων, Ελληνική Εταιρεία Ποινικού Δικαίου, Ένωση Δικαστών και Εισαγγελέων, Ένωση Διοικητικών Δικαστών, Ένωση Εισαγγελέων Ελλάδος, Ολομέλεια Προέδρων Δικηγορικών Συλλόγων, Ομοσπονδία Δικαστικών Υπαλλήλων, το Σωματείο ΔΙΟΤΙΜΑ, το Ευρωπαϊκό Δίκτυο κατά της Βίας των Γυναικών, την Κοινωνική Οργάνωση Υποστήριξης Νέων «ΑΡΣΙΣ» -αυτό είναι εκτός των προταθέντων- τον Σύνδεσμο Επιμελητών Δικαστηρίων Ανηλίκων, τον Συνήγορο του Πολίτη, τον Συνήγορο του Παιδιού δηλαδή, την Ελληνική Ιατροδικαστική Εταιρεία και την Πανελλήνια Ένωση Ιατροδικαστών.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Και αν δεν είχατε καλυφθεί φαντάζομαι ότι θα είχαμε ακόμα περισσότερους.

Στις προτάσεις νομίζω ότι θα πρέπει να λαμβάνετε υπόψη σας ότι οι φορείς που μπορούμε να εξετάσουμε, κατά μέγιστο βαθμό, με βάση τον Κανονισμό, είναι 10 και πολλές φορές, τις περισσότερες φορές, πάντοτε μάλλον, τους ξεπερνάμε, αλλά να ξέρετε ότι για να είναι και λειτουργική η ακρόαση των φορέων, για να μπορούνε και αυτοί που θα έρθουν να έχουν υπομονή να ακουστούν, αλλά και εμείς που θα τους εξετάσουμε να έχουμε το μυαλό για να τους ακούσουμε, θα πρέπει να ξέρετε ότι θα πρέπει να καταλήξουμε άντε σε 15, 16, 17. Οι προτάσεις είναι πάρα πολλές. Θα δούμε όμως, θα κάνουμε το καλύτερο δυνατό.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, τέλος, για να μη μου ξεφύγει και τον Σύλλογο «Πρωτοβουλία για τις Γυναικοκτονίες».

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ωραία, πολύ ωραία, κύριε Ξανθόπουλε και γραπτώς στη Γραμματεία.

Θα δώσω τον λόγο στην κυρία Κομνηνάκα από το ΚΚΕ.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Εγώ θα πω συμπληρωματικά σε όσα ακούστηκαν -να μην επαναλαμβάνω, σε πολλά συμφωνούμε- την Ομοσπονδία Γυναικών Ελλάδος, την ΟΓΕ και το Σύνδεσμο Επιμελητών Δικαστηρίων Ανηλίκων, που θεωρούμε πολύ σημαντικό.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Το είπε ο κ. Ξανθόπουλος. Εν πάση περιπτώσει, είναι και δική σας πρόταση.

Να περάσω στον Ειδικό Αγορητή από την Ελληνική Λύση, τον κ. Βασίλειο Γραμμένο.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):** Να ξεκινήσουμε και εμείς να καλέσουμε τις Ιατροδικαστικές Υπηρεσίες του Υπουργείου Δικαιοσύνης, Ιατροδικαστικές Μονάδες του ΕΣΥ, κ. Πρόεδρε, Εργαστήρια Ιατροδικαστικής Πανεπιστημίων ΕΚΠΑ και ΑΠΘ.

Επειδή, κ. Πρόεδρε, το Μέρος Γ΄ του νομοσχεδίου μιλάει για την αναμόρφωση των ιατροδικαστικών υπηρεσιών, είναι πολύ σημαντικό ως εκ της ιδιότητάς τους και της αποδεδειγμένης και αδιαμφισβήτητης εμπειρίας τους να εκθέσουν τις επιστημονικές τους απόψεις, κ. Πρόεδρε, γι’ αυτό καλούμε την κυρία Παπαδόδημα Σταυρούλα, Καθηγήτρια Ιατροδικαστικής του ΑΠΘ, τον κύριο Χατζηνικολάου Φώτη, Αναπληρωτή Καθηγητή Ιατροδικαστικής του ΑΠΘ, τον κ. Δούζη, Ιατροδικαστή Ιατροδικαστικής Υπηρεσίας Πειραιά και τον κύριο Σωκράτη Τσαντίρη, Ιατροδικαστή. Θα θέλαμε να λάβετε υπόψη σας, τουλάχιστον, ένας από αυτούς να τους εκπροσωπήσει εδώ και να εκθέσει τις απόψεις του για το νέο νομοσχέδιο.

Επίσης, θέλουμε να καλέσουμε το Σωματείο Ιδιοκτητών Γραφείων Τελετών Πειραιά, την Ένωση Εισαγγελέων και Δικαστών, καθώς επίσης, τον Δικηγορικό Σύλλογο Αθηνών- Πειραιά και την Ολομέλεια Δικηγορικών Συλλόγων Ελλάδος.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Καταγράφηκαν οι προτάσεις σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):**  Κύριε Πρόεδρε, επειδή εγώ μόλις τώρα μπήκα, παρακαλώ για το λόγο δοθεί η δυνατότητα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Όταν ολοκληρώσουμε, κυρία Πρόεδρε, με χαρά.

Τον λόγο έχει ο κ. Ρούντας

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Πρόεδρε, καλησπέρα σας, καλησπέρα σε όλους τους αγαπητούς και αγαπητές συναδέλφους.

Ομολογώ ότι πρόκειται για υπερκάλυψη προτάσεων, αλλά μία πρόταση για το ζήτημα των Ιατροδικαστικών Υπηρεσιών θα θέλαμε να καλέσουμε την κυρία Ακριβούση Αποστολία, Διευθύντρια Ιατροδικαστικής Υπηρεσίας στη Φθιώτιδα. Αν θέλετε μπορούμε να σας στείλουμε και στοιχεία επικοινωνίας με email στη Γραμματεία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να μας τα στείλετε με email γιατί ήχος δεν είναι πολύ καλός, οπότε να μην κάνουμε κάποιο λάθος στο όνομα που προτείνατε.

Να δώσω τον λόγο μας, κάνει την τιμή να είναι Ειδική Αγορήτρια, είστε Ειδική Αγορήτρια, Κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Όχι, κύριε Πρόεδρε. Δηλώσαμε ότι θα παρέμβω στην Επιτροπή για να θέσω τα ζητήματα που προβλέπονται σε αυτήν την διαδικασία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Αν επιτρέπεται, αν δεν είστε η Ειδική Αγορήτρια να μιλήσει για τους φορείς η Ειδική Αγορήτρια και θα μιλήσετε αμέσως μετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):**  Θα μιλήσω εγώ αντί για τον ορισμό Ειδικού Αγορητή, δεν έχουμε ορίσει ακόμη για τους λόγους που θα εξηγήσω. Οπότε μπορείτε να το θεωρήσετε ως λόγο προς τον Ειδικό ή την Ειδική Αγορήτρια της «Πλεύσης Ελευθερίας», αν αυτό σας εξυπηρετεί διαδικαστικά.

Εγώ ζητώ το λόγο είμαι μέλος, φυσικά, της Επιτροπής και να μην ήμουνα μέλος της Επιτροπής κατά τον Κανονισμό θα είχα το δικαίωμα, όπως έχουν το δικαίωμα και μη μέλη της Επιτροπής να βρίσκονται στην Επιτροπή.

Ζήτησα, λοιπόν, το λόγο για να θέσω τα ζητήματα που προκύπτουν από αυτήν την εντελώς εσπευσμένη 1η συνεδρίαση που προγραμματίστηκε ουσιαστικά «εν κρυπτώ και παραβύστω» την ώρα που παραιτείται ο Πρόεδρος της Βουλής και προγραμματίζεται νέα εκλογή Προέδρου της Βουλής. Ο Πρωθυπουργός ορίζει προτεινόμενο Πρόεδρο της Δημοκρατίας τον εν ενεργεία Πρόεδρο της Βουλής. Υπάρχουν ραγδαίες εξελίξεις που αφορούν το κράτος δικαίου, γιατί ακριβώς ο ορισμός του Προέδρου της Βουλής, του κ . Τασούλα, ως Προέδρου της Δημοκρατίας, υποκρύπτει τη διάθεση ελέγχου του τελευταίου αρμού της εξουσίας που καταπιάνεται με την απονομή της δικαιοσύνης και είναι ο Πρόεδρος της Δημοκρατίας, ο οποίος έχει την εξουσία να αναιρεί δικαστικές αποφάσεις δίνοντας χάρη σε καταδικασμένους αμετάκλητα.

Αυτό είναι και το κίνητρο αυτής της πολιτειακής προαγωγής και αυτός είναι ο λόγος για τον οποίο είναι προκλητικό…

**ΔΗΜΗΤΡΙΟΣ ΚΥΡΙΑΖΙΔΗΣ** *(Ομιλεί εκτός μικροφώνου)*

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Κυριαζίδη, δεν έχετε το λόγο. Παρακαλώ! Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):**  Και αυτός είναι ο λόγος για τον οποίο προκλητικά παραβιάζεται κάθε έννοια διαχωρισμού των εξουσιών, κάθε έννοια σεβασμού των ανεξάρτητων λειτουργιών και μεταπηδά σαν να είναι κάποιο παιχνίδι με τις καρέκλες από την τρίτη τη τάξει θέση πολιτειακής εξουσίας του επικεφαλής της νομοθετικής λειτουργίας του Προέδρου της Βουλής, στην πρώτη τη τάξει θέση της εκτελεστικής εξουσίας που είναι με αρμοδιότητες και νομοθετικές και δικαστικές, ο κ. Τασούλας.

Αυτό το οποίο συμβαίνει είναι μία αναβαθμισμένη λειτουργία διολίσθησης του πολιτεύματος από τη δημοκρατία σε ένα καθεστώς πλήρους καταρράκωσης όλων των αρχών του κράτους δικαίου και γι’ αυτό θα συμβούλευα τους Βουλευτές και τα κόμματα της αντιπολίτευσης με τον πιο πομπώδη τρόπο- το έκαναν βέβαια οι «Σπαρτιάτες» και δεν μας εκπλήσσει αυτό- θα συμβούλευα όμως τους βουλευτές και τα κόμματα της αντιπολίτευσης που έσπευσαν να πουν καλά λόγια για τον κ. Τασούλα και να τον συγχαρούν, να σκεφτούν διπλά τι σημαίνει αυτό το οποίο σήμερα συμβαίνει.

Σε σχέση με τον προγραμματισμό, λοιπόν, της Επιτροπής σήμερα, τηλεφώνησα στον κ. Φλωρίδη το βράδυ της Τρίτης, σωστά κ. Υπουργέ; Για να ρωτήσω, τι θα γίνει με αυτό το νομοσχέδιο πριν μάθουμε και για την πρόταση Τασούλα που έγινε την Τετάρτη το πρωί, και για την παραίτηση Τασούλα και για την εκλογή νέου Προέδρου της Βουλής, πριν από όλα αυτά, εγώ τηλεφώνησα στον κύριο Φλωρίδη, ενδιαφερόμενη για το τι θα γίνει με αυτό το νομοσχέδιο που είναι πάρα πολύ σοβαρό. Συγκροτεί ευρύτατη και ευθύτατη παρέμβαση σε πάρα πολλά πεδία και στις εκκρεμότητες που αφορούν το έγκλημα των Τεμπών, και στο πεδίο της έμφυλης βίας για το οποίο ξέρετε ότι έχουμε κάνει πάρα, πάρα πολλές παρεμβάσεις και έχω κάνει και εγώ 33 Επίκαιρες Ερωτήσεις στον πρωθυπουργό, κάποιες στον Υπουργό Δικαιοσύνης της απάντησε ο κ. Υφυπουργός που παρίσταται σήμερα, κάποιες τον Υπουργό Προστασίας του Πολίτη που πάλι Υφυπουργός απάντησε, ο κ. Νικολακόπουλος, και εξέφρασα στον κ . Φλωρίδη τη μεγάλη μου αγωνία και ανησυχία, αυτό το νομοσχέδιο να μην μπει με διαδικασίες κατεπείγοντος, διότι υπάρχουν σοβαρότατα ζητήματα για τα οποία πρέπει να ακουστούν οι φορείς της κοινωνίας και βεβαίως και οι οργανώσεις που ασχολούνται με ζητήματα του κράτους δικαίου, των ανθρωπίνων δικαιωμάτων και της έμφυλης βίας και των γυναικοκτονιών.

Ο κ. Υπουργός, μου απάντησε με ευγένεια ότι ο προγραμματισμός που του ανακοινώθηκε από τη Βουλή- τότε δεν είχε προταθεί ο Πρόεδρος της Βουλής, βεβαίως, για Πρόεδρος Δημοκρατίας, ούτε είχε παραιτηθεί, ούτε είχαμε αυτή την εκκρεμότητα- ήταν ότι επρόκειτο να προγραμματιστεί για την Παρασκευή, για αύριο η συνεδρίαση της Επιτροπής πλην όμως του ζήτησε το ΠΑΣΟΚ να μην γίνει για αύριο και να γίνει σήμερα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Και ο ΣΥΡΙΖΑ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):**  Πώς; Και ο ΣΥΡΙΖΑ; Καλώς. Εγώ αυτή τη στιγμή καταγράφω ποια είναι η ενημέρωση μου από τον κύριο Υπουργό χάριν της διαφάνειας. Επιτρέψτε μου, κύριε Πρόεδρε, εγώ καταγράφω ότι μου είπε ο Υπουργός. Μπορεί να έχουν συμβεί και άλλα καταγράφω τι μου είπε και τι του είπα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Πρόεδρε, για το θέμα αιτήματος κομμάτων προς εμένα δεν υπήρξε καμία συζήτηση μεταξύ μας. Άλλωστε, τα κόμματα, τι δουλειά έχουν να υποβάλλουν στον Υπουργό Δικαιοσύνης ζητήματα που άπτονται της Κοινοβουλευτικής διαδικασίας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):**  Μα, εσείς μου είπατε ότι ήταν για την Παρασκευή και ζήτησε το ΠΑΣΟΚ να πάει την Πέμπτη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εγώ; Όχι! Εγώ όχι, σίγουρα. Ούτε καν!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Αυτό μου είπατε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μα, δεν υπάρχει αυτή η συζήτηση μεταξύ μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Δεν μου το είπατε αυτό και εγώ που από το πληροφορήθηκα; Λοιπόν, εν πάση περιπτώσει, ο κ. Υπουργός λέει ότι αυτό δεν το συζητήσαμε. Μου είπατε πάρα πολύ συγκεκριμένα, ότι σας ζήτησε το ΠΑΣΟΚ να πάει την Πέμπτη και δεν έχουμε το τριήμερο. Δεν μου τα είπατε αυτά;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης)**: Όχι βέβαια, δεν υπήρξε τέτοια συζήτηση μεταξύ μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Αποκλείσατε λοιπόν την Πέμπτη που σας είχε ζητήσει το ΠΑΣΟΚ γιατί δεν είχατε το τριήμερο και εγώ σας ζήτησα πολύ συγκεκριμένα να μην πάει με κατεπείγοντα τρόπο το νομοσχέδιο. Δεν αντιλαμβάνομαι ακριβώς αυτά τα παιχνίδια, αλλά και δεν θα μπω σε αυτά. Είμαι πάρα πολύ συγκεκριμένη. Είπατε αυτά σε μένα. Αποκλείσατε την Πέμπτη που ζητούσε το ΠΑΣΟΚ για να μην πάει Παρασκευή και εγώ σας είπα ας πάει με άνεση από εβδομάδα, δεν έχετε κανένα λόγο να το πιέζετε και πρέπει να ακουστούν οι φορείς. Δεν φαντάστηκα ότι θα έφερνα σε δύσκολη θέση τον Υπουργό για κάτι που μου είπε αβίαστα εντελώς, ούτε κάναμε κάποια απόρρητη συζήτηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Μα ούτως η άλλως κυρία πρόεδρε δεν ήταν θέμα του κυρίου Υπουργού για το πότε θα ξεκινήσει η συζήτηση του νομοσχεδίου, είναι της Βουλής, είναι του Προέδρου της Βουλής και του Προέδρου της Επιτροπής.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης)**: Η συζήτηση αυτή δεν μπορούσε να υπάρξει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Έτσι ακριβώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Εγώ δημοσιοποιώ ακριβώς αυτά τα οποία γνωρίζω και κρίνονται όλα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Μα δεν είναι στην αρμοδιότητα του Υπουργού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Σύμφωνοι, ούτε είναι στην αρμοδιότητα της Βουλής να ορίζει στον Υπουργό καλεντάριο. Ο Υπουργός επισπεύδει. Τα γνωρίζω πολύ καλά, γιατί έχω υπηρετήσει σε θέσεις που μου επιτρέπουν να τα γνωρίζω πολύ καλά.

Επιτρέψτε μου τώρα να πω τα εξής. Η δική μου πρόταση και αίτημα προς τον Υπουργό που την καταγράφω και τώρα, είναι αυτό το νομοσχέδιο - το κάνουμε για κάθε νομοσχέδιο - να μην εισαχθεί με αυτό τον τρόπο της επίσπευσης και της βεβιασμένης συζήτησης, να μην γίνει σε συνθήκες που δεν μπορούν να συμμετέχουν τα κόμματα και οι βουλευτές και αν δηλώθηκε κάποιο κώλυμα από κάποιο κόμμα για την Παρασκευή πεδίον δόξης λαμπρό να πάει την επόμενη εβδομάδα, όχι να πάει μια μέρα νωρίτερα και να μην το ξέρει κανείς και να μην είναι ενήμερος κανείς. Το νομοσχέδιο είναι πάρα πολύ σοβαρό. Με τέτοια νομοσχέδια έχουν γίνει πάρα πολλές παρεμβάσεις στη δίκη των Τεμπών. Σήμερα έχει εξαφανιστεί εδώ και πολύ πολλές μέρες ο γιος της Εισαγγελέα των Τεμπών, της Εισαγγελέα της Λάρισας, της κυρίας Αποστολάκη, αδελφής του πρώην βουλευτή της Νίκης, του κ. Αποστολάκη που παραιτήθηκε από βουλευτής πριν από ένα μήνα. Παραιτήθηκε από βουλευτής πριν από ένα μήνα και το πρώτο που σκέφτηκα είναι αν συνδέεται αυτή η παραίτηση με τη συγγενική του σχέση με την Εισαγγελέα της Λάρισας, στα μοναδικά χέρια της οποίας έχει ανατεθεί με νομοθετική παρέμβαση η αποφασιστική αρμοδιότητα για τις παραπομπές.

Με βάση όλα αυτά, εμείς πρώτον θεωρούμε ότι αυτή η εν κρυπτώ συνεδρίαση της Επιτροπής είναι άλλη μία μεθόδευση συγκάλυψης και καλούμε τα κόμματα της αντιπολίτευσης να μην συμπράξουν σε αυτή τη διαδικασία, την ώρα που αναβαθμίζονται οι μεθοδεύσεις του ελέγχου και της παρέμβασης στη δικαιοσύνη για υπόθαλψη υπαιτίων και συγκάλυψη εγκλημάτων.

Έχουμε κυρίες και κύριοι κάνει πολλαπλές προτάσεις για σύσταση εξεταστικής επιτροπής, για σύσταση προανακριτικής επιτροπής, πρόταση μομφής για τα θέματα αυτά. Δεν είναι Πέμπτη, δεν είναι άλλη μία μέρα.

Εμείς λοιπόν αντιλέγουμε και προβάλλουμε ένσταση στη συνέχιση της διαδικασίας. Προτείνουμε να τοποθετηθούν τα κόμματα της αντιπολίτευσης για να μην γίνει η διαδικασία αυτή με αυτόν τον τρόπο, που θα κρύψει ένα νομοσχέδιο πάρα πολλών διατάξεων, με πάρα πολλά ζητήματα και προβλήματα και με πάρα πολλά θέματα που πρέπει να συζητηθούν και να ρυθμιστούν, να προγραμματιστεί κανονικά μετά τη διαδικασία της επόμενης εβδομάδας και της εκλογής νέου Προέδρου της Βουλής, διότι όλα αυτά που έχουν γίνει αυτή τη στιγμή είναι στον αέρα και να μην αντιμετωπιστεί σαν τρέχουσα η συνεδρίαση της σημερινής Επιτροπής.

Επί της πρότασής μου κ. Πρόεδρε ζητώ και παρακαλώ και από την Κυβέρνηση, τον παριστάμενο Υπουργό και από το κυβερνών κόμμα, τον Εισηγητή και από τα κόμματα της Αντιπολίτευσης, να τοποθετηθούν γιατί είναι ένα πάρα πολύ σοβαρό ζήτημα, αυτοτελές, που δεν μπορεί να παραγνωριστεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Έχω υποχρέωση να πω στα μέλη της Επιτροπής τα εξής. Καμία συνεδρίαση δεν γίνεται εν κρυπτώ. Είναι προσβλητικό αυτό που λέτε και δεν είναι και αληθινό και δεν είναι αληθινό γιατί τηρήθηκε όλη η προδικασία που απαιτεί ο Κανονισμός της Βουλής, προκειμένου σήμερα να έχουμε μια πρώτη συνεδρίαση.

Υπήρξε ένα νομοσχέδιο, το οποίο μπήκε σε δημόσια διαβούλευση στις 24 Δεκεμβρίου του παρελθόντος έτους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Μέσα στις γιορτές μπήκε, παραμονή Χριστουγέννων και έκλεισε η διαβούλευση 7 Γενάρη. Δηλαδή, ήταν διαβούλευση μέσα στις γιορτές και όποιος την πήρε είδηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Ήταν διαβούλευση που διήρκησε 15 μέρες, από τις 7 έως τις 15, διατρέξαμε άλλη μια εβδομάδα που όλοι γνωρίζαμε και ξέραμε το νομοσχέδιο και όποιος είχε ενδιαφέρον να το παρακολουθήσει, να το δει, να το μελετήσει, να δει τις προτάσεις που θα πρέπει να κάνει και τι άλλο μπορεί να αλλάξει σε σχέση με αυτό το νομοσχέδιο, είχε πάρα πολύ μεγάλο χρονικό διάστημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Τι λέτε; Είναι εξοργισμένοι όλοι οι φορείς και όλες οι οργανώσεις υπεράσπισης δικαιωμάτων των γυναικών και της ισότητας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Θα το δούμε αυτό όταν θα ακούσουμε τους φορείς. Άρα λοιπόν, η προδικασία για τη δημοσιότητα του συγκεκριμένου νομοσχεδίου, αλλά και για το έγκυρο της σημερινής συνεδρίασης, έχει ακολουθηθεί πιστά με βάση τον Κανονισμό και θα είχαμε συνεδρίαση την Παρασκευή και όχι σήμερα εάν δεν υπήρχαν τα αιτήματα από την αγαπητή συνάδελφο, Εισηγήτρια της Μειοψηφίας, κυρία Λιακούλη και επίσης και από τον ΣΥΡΙΖΑ, που συνεννοήθηκαν και ζήτησαν από τον κ. Μπαγιώκο, τον Γενικό Γραμματέα της Βουλής, αντί για Παρασκευή για να κρατήσουμε το τριήμερο της προθεσμίας να πάμε την Πέμπτη, το οποίο αποδέχτηκα κι εγώ απολύτως για να διευκολύνω τους συναδέλφους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Ποιο τριήμερο προθεσμίας; Ξημερώματα της Τετάρτης εστάλη η πρόσκληση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Όπως ξέρετε η Επιτροπή είναι αυτή που αποφασίζει πώς θα κατανείμει τους χρόνους της, προκειμένου να εξυπηρετηθούν όλοι οι συνάδελφοι για να μπορέσουν να συμμετάσχουν και έχουμε και το ελάχιστο των δύο ημερών, το οποίο επίσης τηρήθηκε από την κοινοποίηση της πρόσκλησης μέχρι την πρώτη συνεδρίαση που είναι σήμερα. Η κοινοποίηση της πρόσκλησης έγινε την Τρίτη, σήμερα έχουμε Πέμπτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Μα τι λέτε, ποια Τρίτη; Εγώ Τρίτη βράδυ στις 21:30 μίλησα με τον Υπουργό και δεν ήξερε ακόμη αν θα κατατεθεί και ποια ώρα. Μου είπε «σκοπεύουμε απόψε, αλλά δεν έχει ακόμα κατατεθεί».

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Κοινοποιήθηκε την Τρίτη. Άρα λοιπόν η προθεσμία των 2 ημερών που απαιτεί το άρθρο 89 τηρήθηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Ποιων 2 ημερών;

**ΜΑΚΑΡΙΟΣ ΛΑΖΑΡΙΔΗΣ**: Μας δουλεύει τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Κύριε Λαζαρίδη, ηρεμήστε. Δεν θα σας κάνουν Υφυπουργό έτσι. Θέλετε να γίνετε και εσείς Υφυπουργός;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Σας παρακαλώ, τη συζήτηση την διευθύνω εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ)**: Ναι, είναι ο κύριος Λαζαρίδης που μου είπε ότι δεν έχω παιδιά και δεν δικαιούμαι να μιλάω για τα Τέμπη. Αυτός είναι ο κ. Λαζαρίδης και κάνει αυτά αυτή τη στιγμή μήπως και τον προαγάγουν σε Υφυπουργό.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Μην το κάνετε αυτό, γιατί θα συζητήσουμε για οποιοδήποτε άλλο θέμα εκτός από το νομοσχέδιο.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, επειδή η κυρία Κωνσταντοπούλου αυτό το επαναλαμβάνει συνεχώς, θέλω να μου φέρει καταγεγραμμένη τη δήλωση αυτή την οποία λέει, διαφορετικά την επόμενη φορά που θα το πει θα έρθει να το αποδείξει στα δικαστήρια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Σας απάντησε η κυρία Αποστολάκη εκείνη την ημέρα.

**ΜΑΚΑΡΙΟΣ ΛΑΖΑΡΙΔΗΣ:** Πότε το έχω πει, γιατί την επόμενη φορά θα πάμε στα δικαστήρια, για να τελειώνει η υπόθεση με αυτό. Μας προσβάλλει διαρκώς η κυρία Κωνσταντοπούλου, φαντασιώνεται πράγματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Είναι ωραία να τα λες αυτά υπό προστασία, τις χυδαιότητές σας και τους σεξισμούς και την κακοποίηση, είναι ωραία να τα λες υπό προστασία.

**ΜΑΚΑΡΙΟΣ ΛΑΖΑΡΙΔΗΣ:** Τι είναι αυτά που λέτε, που τα λέτε αυτά, τι νομίζετε, ότι σας φοβόμαστε, αυτό πιστεύετε, αλήθεια;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Σε εσάς κύριε Λαζαρίδη,σε εσάς τον κακοποιητή.

**ΜΑΚΑΡΙΟΣ ΛΑΖΑΡΙΔΗΣ:** Ωραία ας μου το αποδείξετε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Σεβαστείτε ότι μας βλέπει ο ελληνικός λαός, σας παρακαλώ. Ο προγραμματισμός είναι αυτός ο οποίος ανακοινώθηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Τι ανακοινώσατε, κύριε Πρόεδρε, μας λέτε, επειδή εμείς ήμασταν στην Ολομέλεια που συνεδριάζει ταυτόχρονα;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Θα σας πω, κυρία Κωνσταντοπούλου. Άρα, λοιπόν, σήμερα καλώς συνεδριάζει η Επιτροπή, φανερά ούτε εν κρυπτώ, ούτε τίποτα τέτοιο. Είναι τρείς μέρες

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Εν κρυπτώ, δεν μεταδίδεται η συνεδρίαση, μόνο στο Διαδίκτυο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έχουν τηρηθεί όλες οι διαδικασίες, υπήρξε ένα νομοσχέδιο το οποίο ήταν σε δημόσια διαβούλευση τρεις εβδομάδες, όποιος ήθελε να το μάθει και να το δει μπορούσε να το μάθει και να το δει. Οι επόμενες συνεδριάσεις είναι τη Δευτέρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Πρόταση κάνετε, συναίνεσαν τα άλλα κόμματα;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Την πρόταση λέω. Μέχρι να έρθετε εσείς είχαν συναινέσει όλοι εκτός από σας. Ναι και το Κ.Κ.Ε. και όλοι, αλλά εν πάση περιπτώσει, επαναλαμβάνω, όλοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Θέλετε να μας πείτε;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τη Δευτέρα 3 η ώρα οι φορείς, για να έχουν χρόνο, γιατί και άλλες φορές το αντιμετωπίσαμε αυτό, να έχουν χρόνο να προετοιμαστούν, είναι τρείς μέρες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Δεν έχουν χρόνο από τη Πέμπτη μέχρι Δευτέρα οι φορείς, δεν έχουνχρόνο, επειδή είμαι σε επαφή με τους φορείς και ιδίως με τις Οργανώσεις που υπερασπίζονται τα δικαιώματα των γυναικών. Εσείς μας λέτε τώρα ότι συναίνεσε ο ΣΥΡΙΖΑ και το Κ.Κ.Ε. σε αυτόν τον προγραμματισμό, εγώ βλέπω την κυρία Κομνηνάκα να αντιλέγει και μου φαίνεται περίεργο να συναίνεσε, αλλά θα το πει η ίδια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τη Δευτέρα 3 η ώρα οι φορείς, τα άρθρα την Τρίτη 10 η ώρα το πρωί και την Τετάρτη η 2η ανάγνωση 2 η ώρα το μεσημέρι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Κύριε Πρόεδρε, επί του προγραμματισμού θα ήθελα τον λόγο, παρακαλώ να καταγραφεί και αφού έχετε μια ωραία συναίνεση μήπως ψηφίσατε και όλοι μαζί κανέναν καινούργιο Πρόεδρο Βουλής. Η δική μας ένσταση είναι πάρα πολύ συγκεκριμένη. Ο Κανονισμός της Βουλής ορίζει, ότι τα νομοσχέδια κατατίθενται μέχρι Πέμπτη βράδυ και εφόσον κατατεθούν μέχρι Πέμπτη βράδυ, μπαίνουν στην Επιτροπή την επόμενη εβδομάδα. Νομοσχέδιο, λοιπόν, που κατατέθηκε Τρίτη βράδυ, δεν μπορεί να συζητηθεί πριν την επόμενη εβδομάδα και τις ημέρες συνεδρίασης των Επιτροπών, που είναι η Τρίτη και μετά σύμφωνα με τον Κανονισμό, άρα, ο προγραμματισμός αυτός στον οποίο μας λέτε ότι όλοι το συμφωνήσατε, είναι αντίθετος προς τον Κανονισμό της Βουλής και το Σύνταγμα.

Δεύτερον, ορίζει ο Κανονισμός της Βουλής, ότι πρέπει μεταξύ 1ης και 2ης ανάγνωσης να μεσολαβούν, δηλαδή ανάμεσα στην κατ’ άρθρο συζήτηση και τη δεύτερη ανάγνωση, πρέπει να μεσολαβούν 7 πλήρεις ημέρες, εκτός από περιπτώσεις Κατεπείγοντος, όπου επιτρέπεται αυτή η προθεσμία να συντέμνετε στις 2 ημέρες. Εσείς μας ανακοινώσατε, ότι αντί για 7 πλήρεις ημέρες θα συνεδριάσει στην κατ’ άρθρον συζήτηση η Επιτροπή την Τρίτη το πρωί και στην 2η ανάγνωση την Τετάρτη, 2 η ώρα. επομένως, στις 24 ώρες απ’ όταν θα έχει τελειώσει ή θα τελειώνει η πρώτη ανάγνωση. Δεν υπάρχει κανένα άρθρο του Κανονισμού της Βουλής που να επιτρέπει αυτόν τον προγραμματισμό. Εμείς το καταγγέλλουμε. Το καταγγέλλουμε γιατί είναι μία βαρύτατη παραβίαση του Κανονισμού της Βουλής, που δεν έχει να κάνει με τη διευκόλυνση των βουλευτών και τι τους βολεύει, έχει να κάνει με τη διαφάνεια και την ακεραιότητα της κοινοβουλευτικής διαδικασίας, η οποία δεν είναι κάποιο προνόμιο των βουλευτών και κανενός από εμάς. Και εμείς όταν είμαστε εδώ από το πρωί μέχρι το βράδυ και από το βράδυ ως το πρωί, δεν είναι ούτε γιατί δεν έχουμε τι άλλο να κάνουμε, ούτε γιατί θεωρούμε ότι υπάρχει κάποιο παιχνίδι, έχουμε την υποχρέωση που είμαστε εδώ και γι’ αυτό και δεν συναινούμε σε αυτές τις διαδικασίες.

Επιτρέψτε μου, να ολοκληρώσω, εμείς, λοιπόν, εάν συναινούν, είτε όπως μας δηλώσατε, είτε δια της σιωπής τους, τα υπόλοιπα κόμματα της Αντιπολίτευσης σε αυτό το σημείο, το καταγγέλλουμε σαν μία πάρα πολύ βαριά, πάρα πολύ βαριά κηλίδα στη δημοκρατική λειτουργία, με ευθύνη των κομμάτων της Αντιπολίτευσης, είναι ο λόγος για τον οποίο επιδιώξαμε να μπούμε στη Βουλή, λέγοντας ότι δεν υπάρχει Αντιπολίτευση και γι’ αυτό ήταν απελπισμένος ο κόσμος. Το μόνο το οποίο πρόκειται να κάνουμε στη συνεδρίαση αυτή, εάν τελικά προχωρήσετε, αφού ακούσουμε τι θα αποφασιστεί, εάν τελικά προχωρήσετε, το μόνο που θα κάνουμε, το μόνο και θα αποχωρήσουμε, είναι να προτείνουμε φορείς προκειμένου να κληθούν, διότι εμείς είμαστε εκείνοι που φέραμε ξανά τους φορείς μέσα στη Βουλή, θυμάστε ότι τους είχατε με WEBEX όταν ξεκίνησε η Κοινοβουλευτική Περίοδος το καλοκαίρι του 2023. Θα επιμείνουμε, λοιπόν, στην εξέταση των φορέων και στην ακρόασή τους, επιμένοντας ότι δεν τους έχετε δώσει το χρόνο και είναι αστεία πράγματα να λέμε ότι μέσα στις γιορτές, παραμονή Χριστουγέννων, μετά Γιαννιού, δόθηκε άπλετος χρόνος. Ποιος είχε τη δυνατότητα, πρώτον, να τσακώσει το νομοσχέδιο ότι μπήκε στη διαβούλευση και δεύτερον, να ασχοληθεί επισταμένως μέσα σε εκείνη την περίοδο; Κανείς δεν είχε. Εγώ έμαθα για την ανάρτηση του νομοσχεδίου από εξαγριωμένους εκπροσώπους και εξαγριωμένες εκπροσώπους των φορέων, που ανακάλυψαν τυχαία, ότι έχει ανοίξει η διαβούλευση παραμονή Χριστουγέννων.

Από κει και πέρα, εμείς θα προτείνουμε φορείς, αν αποφασιστεί, θα περιμένω να ακούσω και τι θα πουν τα άλλα κόμματα της Αντιπολίτευσης, αν ζητήσουν το λόγο, εκείνοι θα το πουν, δεν θα το πείτε εσείς, θα περιμένω αυτό και αν τελικώς αποφασιστεί ότι συνεχίζεται έτσι, εμείς μόνο φορείς θα προτείνουμε και θα φύγουμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να πω, επίσης, το εξής, κυρία Πρόεδρε, επειδή εδώ ξανασυνεδριάσαμε και όλο το προηγούμενο διάστημα ξανασυνεδριάζαμε και τέθηκαν κατ’ επανάληψη όλα αυτά τα ζητήματα, εγώ θα μπορούσα να βάλω τη συνεδρίαση επί των άρθρων, για τη συζήτηση επί των άρθρων, αμέσως μετά την ακρόαση των φορέων, όπως κάνουν όλες οι άλλες Μόνιμες Διαρκείς Επιτροπές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Δεν επιτρέπεται όλη αυτή η διαδικασία, τη Δευτέρα δεν είναι καν η ημέρα που γίνονται Επιτροπές.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Επιτρέπεται απολύτως από τον Κανονισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ο Κανονισμός ορίζει ότι την Δευτέρα δεν γίνονται Επιτροπές.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Θα μπορούσα, λοιπόν, να έχουμε ακρόαση φορέων από τις 2 μέχρι όσο πάει, 5, 6, 7 η ώρα, γιατί πάντα καλούμε περισσότερους φόρους από αυτούς που προβλέπει ο Κανονισμός και να βάλω τη συζήτηση επί των άρθρων από τις 7 μέχρι τις 10. Επειδή το έχουμε ξανά αντιμετωπίσει το ζήτημα και έχουμε πει, ότι δεν θέλετε οι συνάδελφοι και εγώ προσωπικά, γιατί δεν είναι λειτουργικό αμέσως μετά την ακρόαση φορέων να πάμε σε μια συζήτηση επί των άρθρων, γιατί θα χρειαστεί και ένα χρονικό διάστημα, πέρα από την κούραση, να επεξεργαστούμε πραγματικά και ουσιαστικά τις προτάσεις των φορέων, το βάζω λοιπόν την Τρίτη. Εγώ, για να σεβαστώ το διήμερο μεταξύ συζήτησης πρώτου σταδίου συζήτηση του νομοσχεδίου και δεύτερου σταδίου, θα μπορούσα να το βάλω Δευτέρα και την Τετάρτη να κάνουμε τη 2η ανάγνωση και να είναι μια χαρά με τον Κανονισμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Υπάρχει Κατεπείγον;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Υπάρχει από τη στιγμή που σήμερα η Διάσκεψη των Προέδρων αποφάσισε ότι αυτό το νομοσχέδιο θα μπει στην Ολομέλεια την Πέμπτη, κάτι που δεν το ορίζω εγώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Δεν αποφάσισε τίποτα, δεν μπορούσε να αποφασίσει η Διάσκεψη των Προέδρων σήμερα διότι δεν υπήρχε Πρόεδρος, δεν υπήρχε Πρόεδρος στη Διάσκεψη, δεν μπορούσε να αποφασίσει τίποτα η Διάσκεψη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. του Κ.Κ.Ε.):** Φυσικά, γιατί δεν θέλουμε ούτε δεχόμαστε κανένας να μιλά εξ ονόματός μας ή να διερμηνεύει συναινέσεις ή μη συναινέσεις και να ανακοινώνει τέτοια πράγματα.

Το γεγονός ότι προεξοφλείται κάθε φορά η Ολομέλεια πριν ξεκινήσει η συνεδρίαση της Επιτροπής, ότι την Πέμπτη θα μπει στην Ολομέλεια, άρα δηλαδή τι συζητάμε, άμα θα κάνουμε Σαββατοκύριακο τις συνεδριάσεις ή άμα θα τις κάνουμε Δευτέρα, Τρίτη, Τετάρτη. Με αυτά τα δεδομένα, όταν καλούμαστε να συζητάμε για το μικρότερο κακό, σωστά λέτε ότι δεν θα συνεδριάζουν τα άρθρα μετά τους φορείς κλπ., αλλά είναι μια προβληματική διαδικασία, που έχουμε καταγγείλει κατ’ επανάληψη και το γεγονός ότι δεν το επαναλαμβάνουμε κάθε φορά δεν είναι γιατί παραιτούμαστε, γιατί θεωρούμε ότι είναι σωστή η διαδικασία.

Θα αναφερόμουν στην τοποθέτησή μου, γιατί δεν δέχομαι να ερμηνεύει κανένας τη στάση μας, θα αναφερόμουν στην τοποθέτηση μου αναλυτικά γι’ αυτό το θέμα. Δεν θεωρούμε ότι είναι διαβούλευση, η διαβούλευση μέσα στις γιορτές, ούτε ότι είναι αρκετός χρόνος αυτός που δίνεται εκ των πραγμάτων. Είναι μια πρακτική που την έχουν ακολουθήσει κατ’ επανάληψη όλοι, όλες οι κυβερνήσεις, δεν βγήκαμε από τη γυάλα, αλλά δεν σημαίνει ότι συναινούμε και ότι περνά απαρατήρητο. Απλά, λέμε ότι θα ήταν καλύτερο το να υπάρχει ένας χρόνος για τους φορείς στο να πάει τη Δευτέρα και όχι αύριο. Εγώ να σας πω ότι ερχόμουν να δώσω μάχη γι’ αυτό το πράγμα, θεωρούσα ότι θα μας βάλετε τη συνεδρίαση αύριο. Τίποτα δεν τηρείται, ούτε το διήμερο και τα τριήμερα από την κατάθεση. Αυτό το έργο το έχουμε δει πολλαπλώς, κατατίθενται τα νομοσχέδια στις έντεκα το βράδυ και λέτε πιάσαμε τη μέρα, γιατί δεν γύρισε το ρολόι. Τώρα κοροϊδευόμαστε νομίζω και περισσεύει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Στη διαδικασία που κάνουμε τώρα μία παρατήρηση σας παρακαλώ και μία παράκληση. Κύριε Πρόεδρε, οφείλετε, πρώτα μιλάω για τον εαυτό μου, ακόμη και σε διαδικαστικά ζητήματα να βάζετε χρόνο. Δεν μπορεί να αναπτύσσει ο καθένας όσο θέλει, εγώ όσο θέλω αυτή τη στιγμή, διαδικαστικά ζητήματα. Αυτό είναι το ένα, αυτή είναι η άποψή μου και την καταθέτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Γιατί άμα παίρνεις τον Υπουργό και σου βάζει την Επιτροπή όποτε θέλεις, δεν χρειάζεσαι χρόνο στη Βουλή.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Δεν άκουσα τι είπατε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν γίνεται να επικαλείστε a la carte τον Κανονισμό και να τον παραβιάζετε πρώτη. Επικαλείστε τον Κανονισμό και τον παραβιάζετε κατάφωρα, σας παρακαλώ πολύ.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Τον παραβιάζετε κατάφωρα, γιατί αρπάζετε το μικρόφωνο και μιλάτε όποτε θέλετε. Το πρώτο που έπρεπε να σεβαστείτε, ότι μιλάμε εγώ τώρα κι ας μην είμαι Πρόεδρος.

Κύριε Πρόεδρε, στην περιβόητη διαδικασία, για φτάνουμε επιτέλους στην ουσία, εγώ θέλω να βάλετε ένα χρονικό όριο διπλάσιο σε ανθρώπους, οι οποίοι είναι αξιωματούχοι, όπως η κυρία Πρόεδρος, να μιλάνε, αλλά να ξέρουμε πόσο κρατάει μια συζήτηση μιας διαδικασίας. Αυτό, ως προς όλους μας.

Το δεύτερο. Δεν μπορούμε να γνωρίζουμε, διότι κάποια πράγματα είναι και προσβλητικά και προσωπικά, δεν θέλω να το εκλάβω έτσι εν πάση περιπτώσει, το προσπερνώ και μιλώ για τη διαδικασία της συγκρότησης της Επιτροπής. Είμαστε από αυτούς που έχουμε άπειρες φορές τοποθετηθεί και στο Προεδρείο σας και στα Προεδρεία άλλων επιτροπών ότι θέλουμε να τηρούνται οι διαδικασίες, να τηρείται η προθεσμία, να διευκολύνονται και οι βουλευτές και οι φορείς, προκειμένου να έχουμε μια ολοκληρωμένη κατά το δυνατόν διαδικασία, προκειμένου να έχουμε και ένα αποτέλεσμα, όπως ο νόμος και ο Κανονισμός ορίζουν, από τις επιτροπές, προετοιμάζοντας τα νομοσχέδια για την Ολομέλεια.

Στην προκειμένη περίπτωση δεν κάναμε τίποτα διαφορετικό. Ορίστηκε ότι θα είναι η συζήτηση του συγκεκριμένου νομοσχεδίου την επόμενη Πέμπτη στο Κοινοβούλιο. Τόσο εγώ όσο και ο κ. συνάδελφός του ΣΥΡΙΖΑ, εγώ προσωπικά κ. Πρόεδρε σάς το ανέφερα από την προηγούμενη εβδομάδα θυμάστε, όταν συζητάμε το άλλο νομοσχέδιο, ότι υπάρχει ένα προσωπικό μου κώλυμα την Παρασκευή και θα χρειαστεί να αντικατασταθώ, το ένα είναι αυτό, δείτε το, αν μπορείτε ως Πρόεδρος της Επιτροπής, και μαζί με τον κ. συνάδελφο του ΣΥΡΙΖΑ στον κύριο Γενικό, που ήταν στην Ολομέλεια με αφορμή τη συζήτηση της Κύρωσης, παρακαλέσαμε ει δυνατόν να τοποθετηθεί μια άλλη μέρα, όχι την Παρασκευή το πρωί όπου υπάρχει το κώλυμα.

**ΓΕΩΡΓΙΟΣ ΠΑΠΑΗΛΙΟΥ:** Πάντως, όχι την Πέμπτη, κυρία συνάδελφε, είπαμε για την άλλη εβδομάδα, το ξεκαθαρίζουμε.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Καταρχήν, τοποθετήθηκε η συνεδρίαση της Ολομέλειας την Πέμπτη θυμίζω, οπότε αναλόγως τοποθετήθηκαν και οι μέρες συνεδρίασης των Επιτροπών, όπως είπε και η συνάδελφος του ΚΚΕ. Έτσι ακριβώς γίνεται, προσδιορίζεται η μέρα του νομοσχεδίου και μετά προσδιορίζονται οι επιτροπές. Αυτό είναι το θέμα όλο.

Εμείς, λοιπόν, αυτό που ζητάμε κ. Πρόεδρε και από το Προεδρείο σας και από την Επιτροπή στο σύνολό της, είναι η ύπαρξη και μιας συνεννόησης με τις Κοινοβουλευτικές Ομάδες, αφορμής δοθείσης με τη συζήτηση που κάνουμε σήμερα για τη διαδικασία, προκειμένου και να διευκολύνονται οι Κοινοβουλευτικές Ομάδες, ειδικά οι μικρότερες που έχουν συγκεκριμένους Εισηγητές και δεν εναλλάσσονται, όπως στην πλειοψηφούσα παράταξη και δεν μπορούν να αντικατασταθούν και είναι πολύ δύσκολο αυτό.

Άρα, αν θέλουμε μια αρμονία στη συζήτηση νομίζω ότι αυτό το τρίπτυχο πρέπει να ακολουθηθεί, προκειμένου να μην υπάρχει πρόβλημα και να μη δημιουργούνται ζητήματα, που πράγματι δημιουργούνται ζητήματα και στις Κοινοβουλευτικές Ομάδες και στους φορείς.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Λιακούλη, όπως είδατε και στη δική σας περίπτωση και γενικότερα έχω αποδείξει ότι όποτε δέχομαι από συναδέλφους βουλευτές παραινέσεις για να συνεδριάσουμε, όταν υπάρχει κάποιο πρόβλημα, κάποια άλλη μέρα ή κάποια άλλη ώρα, το έχω κάνει, προσπάθησα τουλάχιστον να το κάνω απολύτως αποδεκτό, όπως συνέβη και με τη δική σας περίπτωση, γιατί ο σκοπός δικός μου είναι να διευκολύνω τους συναδέλφους, προκειμένου να συμμετάσχουν απερίσπαστοι στη συνεδρίαση της επιτροπής. Αυτό έκανα, αυτό θα προσπαθήσω να κάνω. Είμαι σε συνεννόηση και όποτε χρειάστηκε να απευθυνθεί κάποιος στο Προεδρείο, σε μένα προσωπικά, προσπάθησα να διευκολύνω τη δική σας λειτουργία, γιατί αντιλαμβάνομαι πραγματικά τις δυσκολίες. Εσείς είστε και μια μεγαλύτερη Κοινοβουλευτική Ομάδα σε αριθμό συμμετεχόντων βουλευτών, κάποιες άλλες Κοινοβουλευτικές Ομάδες έχουν λιγότερους βουλευτές, προσπάθησα πραγματικά στα πλαίσια του δυνατού να διευκολύνω όλους τους συναδέλφους και όλες τις Κοινοβουλευτικές Ομάδες, προκειμένου να έχουμε μια εύρυθμη, αποδοτική, ουσιαστική λειτουργία της επιτροπής.

Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Είναι μία ώρα που συζητάμε για τα διαδικαστικά θέματα και θέλω να επισημάνω ότι η μήτρα αυτού του προβλήματος είναι η απαράδεκτη τακτική της Κυβέρνησης να τα θεωρεί όλα κατεπείγοντα, να ξεπερνά εκ πλαγίου, να ανατρέπει τον Κανονισμό και να τρέχουμε να προλάβουμε τις προθεσμίες, όταν βάζουμε το κάρο μπρος από το άλογο και λέμε την Πέμπτη θα έρθει στην Ολομέλεια, άρα εξ ορισμού από την πέμπτη μέχρι την Τετάρτη θα πρέπει να τα έχουμε τελειώσει όλα.

Εάν η Κυβέρνηση δεν αναληφθεί στο ύψος της ευθύνης της και ανταποκριθεί στις υποχρεώσεις που απορρέουν από τον Κανονισμό δεν θα το λύσουμε αυτό το πρόβλημα.

Τόσο εγώ, όσο και η κυρία Λιακούλη ήμασταν στην προηγούμενη σύνθεση του Προεδρείου, τα έχουμε θέσει επανειλημμένως, έχει δίκιο η κυρία Κομνηνάκα και ο κ. Παφίλης. Ο κ. Τασούλας έλεγε ότι αυτές είναι οι επιλογές οι κυβερνητικές και άρα αυτή είναι η ευθύνη.

Τούτων δοθέντων, λοιπόν, δεν έχει καμία πρακτική σημασία να λέμε ότι εγώ δεν συμφωνώ με την Πέμπτη, συμφωνώ με την Παρασκευή, συμφωνώ με την Τρίτη. Με αυτή την έννοια, λοιπόν, δεν είχε κανένα λόγο να πούμε να μην πάει την Δευτέρα, να πάει την Τρίτη, να πάει την Τετάρτη. Είναι απόλυτα περιορισμένο το χρονικό εύρος και η βάση είναι αυτή η σπουδή της Κυβέρνησης να νομοθετεί εσπευσμένα για τους δικούς της λόγους, πράγμα το οποίο το έχουμε καταγγείλει χίλιες φορές.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Καταγράφηκε και η άποψή σας.

Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):**

Καταρχάς, να πω ότι θεωρώ άστοχη την επίθεση στην Πρόεδρο της Πλεύσης Ελευθερίας από τη συνάδελφο του ΠΑΣΟΚ και θα πω γιατί. Διότι, κατά τη γνώμη μου δεν είναι ορθό να συμψηφίζουμε την παραβίαση διαδικαστικών προϋποθέσεων του Κανονισμού, οι οποίες όμως έχουν ουσιαστικό σκοπό να δίνεται μια δυνατότητα να κάνουμε συζήτηση, με την ενδεχόμενη υπέρβαση του χρόνου σε μια τοποθέτηση. Κατά τη γνώμη μου, δεν είναι δύο ίσης σημασίας παραβιάσεις, δεν είναι το ίδιο πράγμα ας πούμε να παραβιάσουμε διαδικαστικές προϋποθέσεις, που ορίζουν τις βασικές αρχές για να έχουμε τη δυνατότητα να συζητήσουμε επί της ουσίας τα νομοσχέδια, με το γεγονός ότι κάποιος, συνήθως είναι οι Πρόεδροι των Κοινοβουλευτικών Ομάδων, το κάνουν όλοι και κατ’ εξακολούθηση, μιλούν περισσότερο από ό,τι τους δίνει το δικαίωμα ο Κανονισμός.

Ενδεχομένως και εγώ να το έχω κάνει, ας πούμε, όταν είμαι κοινοβουλευτικός εκπρόσωπος να έχω μιλήσει περισσότερο από όσο δικαιούμαι. Δεν θεωρώ ίδιας τάξης αυτά τα δύο ζητήματα. Πρώτη παρατήρηση αυτή.

Δεύτερη παρατήρηση, θεωρώ ότι είναι κοινοβουλευτική απρέπεια, αλλά και σε προσωπικό επίπεδο απρέπεια να θεωρείται -δεν προσωποποιώ - ότι αποσπάται η συναίνεση από τα Κόμματα για τη διαδικασία, όταν δοσμένης της ημερομηνίας συζήτησης του νομοσχεδίου στη Βουλή στην Ολομέλεια, δηλαδή, όταν είναι δεδομένο ότι το νομοσχέδιο θα συζητηθεί την Πέμπτη και κάποιος δεν μπορεί να κάνει κάτι επ΄ αυτού και φαντάζομαι ότι και ο κ. Ξανθόπουλος, αλλά και η κυρία Λιακούλη με αυτό το δεδομένο ζήτησαν, αν είναι εφικτό, η 1η συνεδρίαση να μη γίνει την Παρασκευή, να γίνει την Πέμπτη ή ενδεχομένως να το έκανε και το Κ.Κ.Ε..

Ξαναλέω, αυτό όμως σε κάθε περίπτωση ακόμα κι αν είχατε υποδείξει μέρα δεν σημαίνει ότι έχει αποσπαστεί συναίνεση ως προς τη διαδικασία, διότι αυτό έχω παρατηρήσει ότι η Κυβέρνηση το κάνει και εκ μέρους της κοινοβουλευτικής πλειοψηφίας οι Πρόεδροι των Επιτροπών το κάνουν κατ΄ εξακολούθηση. Δηλαδή, έχουν μία απόφαση της Διάσκεψης των Προέδρων για το πότε θα γίνει η Ολομέλεια η οποία παραβιάζει τον Κανονισμό, ενδεχομένως κάποιος Βουλευτής να τους ζητά να γίνει κάποια διευθέτηση εντός των δοσμένων ημερομηνιών, δηλαδή, «ξέρετε να μην συζητήσουμε την Πέμπτη να συζητήσουμε την Παρασκευή ή να μην συζητήσουμε την Παρασκευή να συζητήσουμε τη Δευτέρα» και θεωρείται αυτό το αίτημα εκ μέρους των Βουλευτών ότι έχουν συναινέσει στην παραβίαση της διαδικασίας.

Δεν είναι σωστό να το κάνετε αυτό. Το θεωρώ και πολιτική και κοινοβουλευτική και προσωπική απρέπεια απέναντι στους Βουλευτές.

Το γεγονός ότι ζητούν μια διευθέτηση για να οργανώσουν τη δουλειά τους δεν σημαίνει ότι έχουν συναινέσει στη διαδικασία παραβίασης του Κανονισμού και νομίζω ότι ως προς αυτό πρέπει να είμαστε λίγο πιο προσεκτικοί στον τρόπο που τοποθετούμαστε.

Είναι δεδομένο, λοιπόν, ότι παραβιάζεται ο Κανονισμός. Κατά κανέναν τρόπο δεν μπορείτε να επιχειρηματολογήσετε ότι δεν έχουμε παραβίαση του Κανονισμού. Ο Κανονισμός ορίζει συγκεκριμένες ημερομηνίες, συγκεκριμένες διαδικασίες οι οποίες δεν έχουν τηρηθεί. Τι να κάνουμε τώρα.

Επίσης υπάρχουν και ουσιαστικά ζητήματα σε ό,τι αφορά τη διαβούλευση και θα τα πω στην τοποθέτησή μου.

Αυτά που ρυθμίζονται σε ό,τι σχετίζεται με τη διαβούλευση δεν πρέπει να διαβάζονται με τη στενή έννοια. Λέτε ότι πέρασαν 15 μέρες που ήταν το νομοσχέδιο στη διαβούλευση. Ναι, η μια μέρα ήταν η παραμονή Χριστουγέννων, η άλλη μέρα ήταν τα Χριστούγεννα, η άλλη μέρα ήταν η παραμονή Πρωτοχρονιάς, η άλλη μέρα ήταν η ίδια η Πρωτοχρονιά, η 2α Ιανουαρίου η οποία είναι αργία, η 26η Δεκεμβρίου η οποία είναι αργία και τα Φώτα. Ε, μα με συγχωρείτε τώρα. Αυτό θεωρείτε εσείς ότι συνάδει με την απαίτηση του νόμου να υπάρχουν 15 μέρες για διαβούλευση;

Είναι όπως σας έλεγε προηγουμένως η συνάδελφος από το Κ.Κ.Ε. η κυρία Κομνηνάκα ότι θεωρείτε ότι, επειδή ανεβάζετε το νομοσχέδιο στις 11.59 το βράδυ πριν περάσει, δηλαδή, ημερολογιακά η μέρα, έχετε καλύψει την απαίτηση του Κανονισμού για το σύνολο των ημερών που απαιτούνται. Ε, δεν είναι έτσι τα πράγματα, μην κοροϊδευόμαστε μεταξύ μας. Έχουμε παραβιάσει τον Κανονισμό, γιατί έτσι θέλουμε.

Αυτά ήθελα να πω.

Θα προτείνουμε τους φορείς μετά τη συζήτηση αυτή που γίνεται τώρα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Εγώ θα ήθελα να καταγραφεί ότι είναι δεδομένο ότι είμαι ένα πρόσωπο ευθύτατα στοχοποιημένο από την Κυβέρνηση, από τον κύριο Τασούλα, από πολλούς μηχανισμούς της εξουσίας.

Είναι καταγεγραμμένο ότι την 31η Οκτωβρίου του 2023 ρίφθηκε σχεδόν επάνω μου χειροβομβίδα κρότου λάμψης, όταν μαζί και με άλλους Βουλευτές, τον κύριο Κατσώτη του Κ.Κ.Ε. και την κυρία Πέρκα της Νέας Αριστεράς προστρέξαμε για να υπερασπιστούμε τους εποχικούς πυροσβέστες.

Είναι καταγεγραμμένο ότι έχει κατ΄επανάληψη καταγραφεί απόπειρα της κυβέρνησης να μου κλείσει τα μικρόφωνα, να με φιμώσει, να προκαλέσει αποπροσανατολισμό, να με λοιδορήσει είτε όταν ζητώ διαφάνεια για τον αστυνομικό της Βουλής που έμεινε εννέα μήνες στη Βουλή μετά την καταγγελία έμφυλης βίας είτε όταν ζητώ διαφάνεια για την αφαίρεση της ζωής του 23χρονου Ιάσωνα Λαλαούνη από το αυτοκίνητο της κυρίας Μπακογιάννη είτε όταν καταγγέλλω το άνοιγμα των γραφείων μας την ώρα που υπάρχουν ανοιχτά τα σκάνδαλα των υποκλοπών είτε όταν μπαίνω μπροστά για να μην αλλάξουν οι Ανεξάρτητες Αρχές που θέλετε να ελέγξετε είτε όταν μπαίνω μπροστά για να μην κουκουλωθεί το έγκλημα των Τεμπών και το σκάνδαλο των υποκλοπών.

Όταν, λοιπόν, μια Βουλευτής Κόμματος της Αντιπολίτευσης που πια έχει γίνει Αξιωματική Αντιπολίτευση, η κυρία Λιακούλη, αυτό που αισθάνεται τη μεγαλύτερη ανάγκη από όλα να κάνει είναι να με στοχοποιήσει, γιατί μιλάω πολύ όταν επισημαίνω αυτά ή να διακωμωδήσει την καταγγελία για άνοιγμα των γραφείων μας, όπου στη Διάσκεψη των Προέδρων είπε σε εμάς «χαλί δεν άφησαν» ή να συνεννοείται στα τηλέφωνα με τον Υπουργό για να οριστεί η συνεδρίαση, όταν τη βολεύει και μετά να την ενοχλεί, όταν εμείς τα λέμε εδώ μέσα στη διαδικασία τη θεσμική, γιατί εμείς δεν παίρνουμε τηλέφωνο τον Υπουργό να μας κάνει το χατίρι παρά τον Κανονισμό. Εγώ πήρα τηλέφωνο τον Υπουργό για να σεβαστεί τη δημοκρατική λειτουργία και τη διαφάνεια και ήρθα εδώ και το είπα.

Όταν, λοιπόν, αυτά συμβαίνουν θα πρέπει και ο αρχηγός του ΠΑΣΟΚ να προβληματιστεί. Βεβαίως, αφαιρέθηκε η ιδιότητα της Γραμματέως της Κοινοβουλευτικής Ομάδας από τη συγκεκριμένη Βουλευτή την κυρία Λιακούλη, πρέπει όμως να προβληματιστεί για το ποιοι παίζουν το ρόλο του λαγού και ποιος παίζει ποιο ρόλο εδώ μέσα.

Αυτή είναι η απάντησή μου στις αθλιότητες που άκουσα για πολλοστή φορά και αυτού του είδους οι μεθοδεύσεις λοιδωρίας και φίμωσης ενός ανθρώπου που είναι εδώ και υπερασπίζεται αυτά που είναι ιερά και οφείλατε να υπερασπίζεστε και εσείς, δεν θα τις κάνετε ούτε με τη σιωπή μου ούτε με τη συναίνεσή μου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Κυρία Λιακούλη, ακούστε με λίγο σας παρακαλώ.

Έχει περάσει μία και πλέον ώρα από την έναρξη της συνεδρίασης και έχουμε μπει μόνο σε διαδικαστικά ζητήματα σε ένα πολύ σημαντικό νομοσχέδιο. Νομίζω ότι τείνουμε να χάσουμε την ουσία που είναι το νομοσχέδιο και όχι τα διαδικαστικά θέματα.

Σας παρακαλώ πολύ. Θα σας δώσω το λόγο για μισό λεπτό και παρακαλώ πολύ κάντε τοποθέτησή σας για να συνεχίσουμε με τη συζήτηση του νομοσχεδίου, αφού πω το εξής.

Επειδή ο κ. Τζανακόπουλος κα αφέθηκε να εννοηθεί και από την κυρία Πρόεδρο ότι παραβιάζεται ο Κανονισμός και λοιπά και λοιπά το είπε και ευθέως, εγώ θέλω να θυμίσω ότι ο Κανονισμός δεν παραβιάστηκε σε κανένα άρθρο του, κύριε Τζανακόπουλε.

Με βάση το άρθρο 89, παράγραφος 6, του Κανονισμού η πρόσκληση κοινοποιείται στα μέλη τρεις μέρες πριν από την ημέρα της πρώτης συνεδρίασης της Επιτροπής. Σε εξαιρετικές περιπτώσεις και μετά από προηγούμενη συνεννόηση με τον Πρόεδρο της Βουλής η πρόσκληση μπορεί να κοινοποιείται και δύο μέρες πριν από την ημέρα της πρώτης συνεδρίασης της Βουλής. Το νομοσχέδιο κατατέθηκε Τρίτη και βάλαμε πρώτη συνεδρίαση την Πέμπτη.

Η ώρα είναι αυτή που λέτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Η ώρα που κατατέθηκε ήταν 11.28΄ τη νύχτα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Κύριε Ξανθόπουλε, τηρήθηκε και επειδή αφέθηκε μομφή σας λέω ότι θα το είχαμε κάνει Παρασκευή, αν δεν υπήρχε η παράκληση της κυρίας Λιακούλη και του κ. Παπαηλιού.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Δεν καταλαβαίνω. Για εμένα το λέτε τώρα αυτό, κυρία Λιακούλη; Λέω σε τι συνίσταται η εξαιρετική περίσταση;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Έχετε τον λόγο κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας)**: Για να τελειώσουμε τη διαδικασία η οποία άνοιξε.

Καταρχήν ένα σχόλιο στο κ. Τζανακόπουλο, για να είμαστε ξεκάθαροι μεταξύ μας. Εγώ διεκδικώ, κ. Πρόεδρε, να βάλετε το χρονόμετρο όταν μιλάω εγώ προσωπικά, όταν μιλάνε οι συνάδελφοί μου και το προτείνω στην Επιτροπή. Αυτό δεν έχει καμία νύξη στο πρόσωπο της κυρίας Κωνσταντοπούλου, η οποία κάνει αυτό που κάνει, όπως το κάνει, για τους λόγους που το κάνει. Κρινόμαστε όλοι, κι εγώ κρίνομαι και η κυρία Κωνσταντοπούλου κρίνεται και όλοι κρίνονται. Λυπάμαι που κάποια από τα πράγματα τα οποία λέει αποτελούν χυδαίες επιθέσεις σε πρόσωπα συναδέλφων. Η ίδια παραπονιέται ότι είναι στοχοποιημένη ενώ εμμονικά στοχοποιεί ανθρώπους και το λέω για το πρόσωπο μου, εδώ επιτρέψτε μου, διότι στοχοποιήθηκα σήμερα και μάλιστα με εμμονικό τρόπο. Αναφέρθηκε στον Πρόεδρο της παράταξης μου, είπε ότι αφαιρέθηκε η ιδιότητα της Γραμματέως κ.λπ., κ.λπ., μια φορά εμφανίστηκα στη Διάσκεψη των Προέδρων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Χωρίς να είστε μέλος.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας)**: … Για να πω μόνο ένα ευχαριστώ στους συναδέλφους που ήμασταν μαζί τρία χρόνια και προσπαθούσε να με διώξει από την Αίθουσα. Δεν θα μπω σε αυτό το επίπεδο. Πραγματικά αφήνω να έχει το προνομιακό επίπεδο η ίδια. Κανείς δεν μου αφαίρεσε καμία ιδιότητα, δεν με ξέρει και καλά. Τις ιδιότητες επιλέγω να τις παίρνω ή να τις αφήνω υπηρετώντας τον εαυτό μου και μόνο, με αρχές και με αξίες και την παράταξη μου μαζί.

Σας παρακαλώ, κύριε Πρόεδρε, τη διαδικασία να την προστατεύετε, διότι στο τέλος η διαδικασία θα φτάσει σε επίπεδα που δεν θα τιμούν κανέναν μας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Θα πάρω άλλα μέτρα, να είστε σίγουροι όλοι γι’ αυτό.

Το λόγο έχει η κυρία Κωνσταντοπούλου να προτείνει τους φορείς.

**ΖΩΗ ΚΩΝΣΤΑΝΤΟΠΟΥΛΟΥ** **(Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Κύριε Πρόεδρε, όπως είπα, επειδή εμείς δεν συναινούμε ούτε στις παρασκηνιακές εξυπηρετήσεις και συνεννοήσεις για την κάμψη των κανόνων του κανονισμού, ούτε, φυσικά, θεωρούμε ότι επιτρέπεται κάποιοι Βουλευτές ή Υπουργοί για τη βολή τους να στραγγαλίζουν τη διαδικασία και να καλούν τους φορείς μ’ αυτό τον τρόπο και να φέρνουν το νομοσχέδιο μ’ αυτό τον τρόπο, εμείς μόνο πρόταση για φορείς θα κάνουμε και θα αποχωρήσουμε. Δεν θα νομιμοποιήσουμε άλλο αυτή τη διαδικασία να φαίνεται σαν μια κανονική διαδικασία που κάνουμε τις εισηγήσεις μας σαν να είναι ημέρα Πέμπτη.

Ζητάμε, λοιπόν, να κληθεί το Strong Me, Κίνημα για την πρόληψη και καταπολέμηση της έμφυλης βίας από το οποίο είχε έρθει και τον Φλεβάρη η κυρία Ασπασία Θεοφίλου, είχαμε ζητήσει να κληθούν, το Ευρωπαϊκό Δίκτυο Κατά της Βίας, η κυρία Κική Πετρουλάκη που, επίσης, έχει κληθεί με δική μας πρόταση το Φλεβάρη. Με αφορμή εκείνη την συνεδρίαση ακρόασης των φορέων που δώσαμε μάχη για να ακουστούν οργανώσεις υπεράσπισης των δικαιωμάτων των γυναικών έγιναν και πρωτοβουλίες και συγκροτήθηκαν επιτροπές για τα θέματα της έμφυλης βίας που, δυστυχώς, δεν τις συμβουλεύτηκε κανείς γι’ αυτό το νομοσχέδιο που έρχεται τώρα. Ζητάμε να κληθεί Το Μωβ, η κυρία Στέλλα Σάμου. Επίσης ζητάμε να κληθεί η ΧΕΝ Ελλάδος, η ΔΙΟΤΙΜΑ, το δίκτυο Μέλισσα, η Διεθνής Αμνηστία, η Εθνική Επιτροπή Δικαιωμάτων του Ανθρώπου, ο Συνήγορος του Πολίτη, η Ελληνική Ένωση για τα Δικαιώματα του Ανθρώπου, ο Σύλλογος Οικογενειών Θυμάτων Πληγέντων του σιδηροδρομικού δυστυχήματος των Τεμπών «Τέμπη 2023». Θυμίζω ότι η κυρία Καρυστιανού, παρεμβαίνοντας στην προηγούμενη συνεδρίαση Επιτροπής που εκλήθη, κατήγγειλε τις διαρκείς μεθοδεύσεις συγκάλυψης. Ελπίζω ότι θα κάνετε τη δέουσα πρόσκληση και γι’ αυτήν την διαδικασία.

Θα θέλαμε να κληθεί η Ένωση Ελλήνων Ποινικολόγων, η Ένωση Ποινικολόγων και Μαχόμενων Δικηγόρων, η Ολομέλεια των Δικηγορικών Συλλόγων της χώρας φαντάζομαι θα προταθεί και από άλλες κοινοβουλευτικές ομάδες, οπότε μπορείτε και να μη την προσμετρήσετε στις δίκες μας προτάσεις. Οι δικές μας προτάσεις έχουν ως πρώτες τρεις προτεραιότητες το Strong Me, το Ευρωπαϊκό Δίκτυο Κατά της Βίας και τον Σύλλογο Θυμάτων Τέμπη 2023. Επίσης, θυμίζω, ότι όσα λέμε εμείς για τον στραγγαλισμό της διαδικασίας και τον μη εύλογο χρόνο τα έχει καταγγείλει κατ’ επανάληψη η Πρόεδρος της Εθνικής Επιτροπής για τα Δικαιώματα του Ανθρώπου που είναι ο θεσμικός φορέας της πολιτείας για τη νομοθέτηση όσον αφορά τα δικαιώματα. Επίσης, ο Συνήγορος του Πολίτη, το Δίκτυο για την Αντιμετώπιση της Βίας Κατά των Γυναικών, το Δίκτυο Γυναικών Συγγραφέων Κατά της Έμφυλης Βίας και των Γυναικοκτονιών «Η Φωνή της», το Εργαστήριο Σπουδών Φίλου του Τμήματος Κοινωνικής Πολιτικής του Παντείου Πανεπιστημίου, την Ομοσπονδία Γυναικών Ελλάδος που, επίσης, πιστεύω θα την προτείνουν και άλλες κοινοβουλευτικές ομάδες, εμείς συναινούμε. Το λέω γιατί κάποιες φορές εξαιρείτε φορείς που προτείνουμε και μετά μας λέτε ότι κάνατε δεκτούς τόσους από τους φορείς που προτείναμε ενώ είναι φορείς που είχε προτείνει και η κυβερνητική πλειοψηφία ή κάποιο άλλο κόμμα. Οπότε θα ήθελα να είναι σαφές.

Νομίζω, κύριε Πρόεδρε, ότι δεν έχω αφήσει κάτι προς το παρόν. Εάν χρειαστεί, θα συμπληρώσουμε δια της κυρίας Καραγεωργοπούλου εγγράφως.

Εμείς, όπως είπα, θα αποχωρήσουμε μόλις ανακοινώσετε τους φορείς.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Ωραία.

Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»)**: Δεν θέλω να επαναλάβω φορείς που έχουν ειπωθεί, εκτός από κάποιους συγκεκριμένους τέσσερις, για την ακρίβεια, που θεωρώ ότι είναι εξαιρετικά χρήσιμο να συμμετέχουν στη διαβούλευση, με δεδομένο ότι το Υπουργείο Δικαιοσύνης δεν προχώρησε κιόλας σε συναντήσεις με οργανώσεις του φεμινιστικού κινήματος ή οργανώσεις κατά της βίας απέναντι στις γυναίκες εν όψει της κατάρτισης του νομοσχεδίου.

Άρα, θα έλεγα, κύριε Πρόεδρε, το λέω προκαταρκτικά να υπάρχει μια γενναιοδωρία ως προς τον αριθμό των φορέων που θα έρθουν στην διαδικασία της διαβούλευσης, να μη μείνουμε στους δέκα που προβλέπονται από τον κανονισμό, με δεδομένο, λέω, την παράλειψη του Υπουργείου να έρθει σε επαφή και σε διάλογο με τις οργανώσεις του γυναικείου κινήματος γενικώς.

Άρα, Πρωτοβουλία Γυναικών Πειραιά και Πρωτοβουλία Κατά των Γυναικοκτονιών, είναι η κυρία Καίτη Κυλάκου η εκπρόσωπος, Σωματείο Γυναικών Το Μωβ, είναι η κυρία Στέλλα Σάμου, Ευρωπαϊκό Δίκτυο Κατά της Βίας, η κυρία Πετρουλάκη και η ΔΙΟΤΙΜΑ. Νομίζω ότι τουλάχιστον αυτές οι οργανώσεις πρέπει σίγουρα να συμπεριληφθούν στην πρόταση του Προεδρείου. Από εκεί και πέρα προφανώς συναινούμε με όλα όσα έχουν ειπωθεί από τις υπόλοιπες κοινοβουλευτικές ομάδες.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο Ειδικός Αγορητής από τους Σπαρτιάτες, ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Έχουμε καλυφθεί από του προλαλήσαντες και θα καταθέσουμε και γραπτώς τις προτάσεις μας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Κύριε Πρόεδρε, θα μου επιτρέψετε μια διευκρίνηση. Όσο είμαστε ακόμη σε συζήτηση για τους φορείς, πρότεινα εκ μέρους των Ιατροδικαστών τον επικεφαλής της υπηρεσίας στην Αθήνα και θα ήθελα να προσθέσω, γιατί δεν ξέρουμε αν θα ταιριάξει στον ίδιο, την Καθηγήτρια Ιατροδικαστικής και Αντιπρύτανη του ΕΚΠΑ, την κυρία Σπηλιοπούλου.

Είναι αρκετές οι διατάξεις στο υπό συζήτηση νομοσχέδιο, άρα, θα πρέπει να έχουμε την εναλλακτική σε κάθε περίπτωση. Να διευκρινίσουμε, επειδή άκουσα ότι προτάθηκε από συναδέλφους να προσκληθεί ο Συνήγορος του Πολίτη, νομίζω ειδικότερα θα πρέπει να αφορά η πρόσκληση τη Βοηθό Συνηγόρου του Πολίτη για το Παιδί, την κυρία Κουφονικολάκου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Όποιος άλλος συνάδελφος επιθυμεί να τοποθετηθεί παρακαλώ να ενημερώσει τη γραμματεία της Επιτροπής.

Στο σημείο αυτό, το λόγο έχει για 15 λεπτά ο Εισηγητής της Πλειοψηφίας, ο κ. Δημήτριος Κούβελας.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Κύριοι Υπουργοί, κυρίες και κύριοι Βουλευτές, το υπό συζήτηση νομοσχέδιο του Υπουργείου Δικαιοσύνης είναι άλλη μια ουσιαστική παρέμβαση που απαντά σε υπαρκτές ανάγκες της κοινωνίας μας σήμερα.

Χαίρομαι που η συζήτηση άρχισε πολύ ζωηρά. Είμαι βέβαιος ότι θα συνεχιστεί έτσι στην Επιτροπή και στην Ολομέλεια θα καταλήξουμε και σε ουσιαστικές συμπληρώσεις - παρεμβάσεις από όλα τα κόμματα για το καλό του νομοσχεδίου και του πλαισίου, το οποίο, επιχειρούμε σε αυτή την ξεχωριστή ευκαιρία του πλαισίου ενίσχυσης της ελληνικής δικαιοσύνης, ώστε να διασφαλιστεί η αποτελεσματικότερη προστασία των δικαιωμάτων των πολιτών, ιδίως των πιο ευάλωτων μελών της κοινωνίας μας.

Πρόκειται για μια νομοθετική πρωτοβουλία που υπερβαίνει τη στενή ενσωμάτωση της Ευρωπαϊκής Οδηγίας 2024/1385, καθώς φιλοδοξεί να βελτιώσει την προσέγγισή μας απέναντι σε ζητήματα ενδοοικογενειακής βίας και στα εγκλήματα κατά των γυναικών, αλλά και των παιδιών και των πιο ευάλωτων συμπολιτών μας που ανήκουν σε ειδικότερες ευάλωτες ομάδες.

Το Υπουργείο Δικαιοσύνης με αυτή την πρωτοβουλία αποτυπώνει την πραγματικότητα όπως έχει και απαντά σε σύγχρονες μορφές ποινικά επιλήψιμης συμπεριφοράς. Αυτό είναι και το συνολικό πολιτικό αποτύπωμα της Κυβέρνησης με σύγχρονες πολιτικές, πάντα στο πλευρό του πολίτη σε ανοιχτό δίαυλο επικοινωνίας με την κοινωνία.

Το παρόν νομοσχέδιο διαρθρώνεται σε οκτώ μέρη καλύπτοντας ένα ευρύ φάσμα διατάξεων που ενισχύουν την προστασία των γυναικών, καθώς και των θυμάτων ενδοοικογενειακής βίας, αναβαθμίζουν τη δικαιοσύνη και αναμορφώνουν την ποινική μεταχείριση και προστασία των ανηλίκων δραστών, εκσυγχρονίζοντας το νομικό μας σύστημα.

Στο πρώτο μέρος, οι διατάξεις του νομοσχεδίου αφορούν αφενός την αντιμετώπιση νέων μορφών βίας κατά των γυναικών και αφετέρου την προστασία θυμάτων ενδοοικογενειακής βίας. Το πεδίο εφαρμογής, λοιπόν, είναι διπλό. Εκκινώντας με τις νέες διατάξεις της Ευρωπαϊκής Οδηγίας 2024/1385 και παράλληλα, παρεμβαίνοντας βελτιωτικά στις ήδη υπάρχουσες διατάξεις του νόμου 3500, του 2006, για την αντιμετώπιση της ενδοοικογενειακής βίας.

Ανοίγει διάπλατα ο δρόμος για να τυποποιηθούν και άλλες μορφές σύγχρονων αδικημάτων, όπως το mobbing, δηλαδή, κάθε καταχρηστική επιθετική συμπεριφορά σε βάρος εργαζομένου από συνάδελφο του στον εργασιακό χώρο που μπορεί να προκαλέσει τεράστια ζημιά στην ψυχική και εργασιακή κατάσταση του θύματος και δεν καλύπτεται από άλλες μορφές ήδη τυποποιημένων ποινικών αδικημάτων.

Στο άρθρο 1, οι στόχοι του καθίστανται σαφείς. Πρόληψη, καταστολή και προστασία. Ενισχύουμε την υπάρχουσα νομοθεσία εισάγοντας νέα σύγχρονα εργαλεία για την καταπολέμηση της βίας και την παροχή στήριξης στα θύματα. Νομοθετούμε στη βάση ευρωπαϊκών κατευθύνσεων δίνοντας έμφαση στην ενίσχυση του νομοθετικού μας πλαισίου του νόμου 3500, του 2006, για την ενδοοικογενειακή βία με αποτελεσματικές νέες ρυθμίσεις που ανταποκρίνονται στη σύγχρονη πραγματική κατάσταση που μπορεί να αντιμετωπίσει θύμα, ανεξάρτητα από το φύλο ή την ηλικία του, αν είναι ενήλικας ή παιδί ή αν ανήκει σε άλλες ειδικότερες ευάλωτες κατηγορίες ατόμων που μπορούν να δεχθούν με την ευρύτερη έννοια από τους οικείους τους βία στο πλαίσιο συμβίωσης ή συνύπαρξης σε οποιαδήποτε οικιακή μονάδα ή φορέα παροχής κοινωνικής μέριμνας.

Να τονίσω ότι είμαστε η πρώτη χώρα που επιτυγχάνει την ενσωμάτωση της Οδηγίας άμεσα, αποτελεσματικά και ολιστικά σε ό τι αφορά το σκέλος των ποινικών προβλέψεων.

Στο άρθρο 3, επεκτείνουμε το πεδίο εφαρμογής του νόμου και στον κυβερνοχώρο. Οι τεχνολογικές εξελίξεις έχουν φέρει νέα είδη εγκλημάτων, όπως η παρενοχλητική παρακολούθηση μέσω διαδικτύου, το γνωστό cyber stalking, όπου στο άρθρο 7 γίνονται οι σχετικές προβλέψεις.

Η κυβερνοπαρενόχληση, δηλαδή, η παρακολούθηση μέσω διαδικτύου όπως προβλέπεται στο άρθρο 8 και το doxing, σύμφωνα με τις προβλέψεις του άρθρου 9, δηλαδή, η διέγερση στη διάπραξη εγκλημάτων, βιαιοπραγίας ή πρόκληση διχόνοιας που είναι αδικήματα που τυποποιούνται για πρώτη φορά, δεδομένου ότι συναντώνται πλέον όλο και συχνότερα στην καθημερινότητα μας.

Σε συνδυασμό με το προτεινόμενο άρθρο 12, για την αφαίρεση του διαδικτυακού υλικού με παράνομο περιεχόμενο που ήδη έχει βλάψει θύματα ενσωματώνουμε μέτρα που θωρακίζουν τα θύματα τέτοιων επιθέσεων και αποτρέπουν την περαιτέρω στοχοποίηση, αλλά και ακόμη περισσότερο θυματοποίηση τους.

Ανάμεσα σε άλλα, εδώ προστατεύονται και τα θύματα της εκδικητικής πορνογραφίας. Η δυνατότητα ηλεκτρονικών καταγγελιών που προβλέπει το άρθρο 10 αποτελεί ένα αποφασιστικό βήμα προς την κατεύθυνση της άμεσης και ισότιμης πρόσβασης στη δικαιοσύνη. Είναι η απάντηση σε μια κοινωνική ανάγκη, θα λέγαμε, να υπάρχει, δηλαδή, άμεσα προσβάσιμη και εύχρηστη ηλεκτρονική πλατφόρμα που θα μπορεί απευθείας να υποβάλει καταγγελία οποιοδήποτε θύμα όλων των προαναφερθέντων εγκλημάτων και ταυτόχρονα, να αποφεύγει να εκτεθεί στον δράστη που είναι άτομο του ευρύτερου οικείου περιβάλλοντος, πράγμα το οποίο θα έφερνε το θύμα σε πάρα πολύ δύσκολη θέση.

Έτσι, λοιπόν, ανεμπόδιστα, ταχύτατα, μπορεί να υποβάλλει στις αρμόδιες αρχές την καταγγελία με άμεση καταγραφή του περιστατικού και των αποδεικτικών στοιχείων χωρίς να υπάρχει κίνδυνος αυτά να χαθούν ή να αποσιωπηθούν. Έτσι, λοιπόν, κερδίζουν χρόνο και οι αρμόδιες αρχές ώστε να παρέμβουν άμεσα έχοντας απευθείας στη διάθεσή τους την καταγραφή των παράνομων πράξεων και τη συλλογή του αποδεικτικού υλικού.

Έτσι, εξαλείφεται τελικά ο κίνδυνος καταγγελίες να μην φτάνουν ποτέ στις αρμόδιες αρχές και στη δικαιοσύνη εξαιτίας του δικαιολογημένου φόβου του θύματος να προσέλθει στις αρχές ή των πιέσεων που δέχεται για να αποσύρει μια καταγγελία που έχει τολμήσει να κάνει.

Λιγότερες, λοιπόν, περιπτώσεις τέτοιες θα αποσιωπηθούν και θα μείνουν ατιμώρητες. Πάντως, δίνεται η δυνατότητα να φτάσουν στις αρχές πολύ ευκολότερα.

Αν αναλογιστούμε πόσα τραγικά, δυσάρεστα, επαναλαμβανόμενα περιστατικά βίαιης συμπεριφοράς έχουν έρθει στο φως της δημοσιότητας το τελευταίο διάστημα και πόσα από αυτά θα μπορούσαν να αποτραπούν, θα αντιληφθούμε τη σημασία της νομοθετικής παρέμβασης του Υπουργείου Δικαιοσύνης την οποία συζητάμε.

Είναι ένα καινοτόμο βήμα, είναι μια συνέχεια πρωτοβουλιών και εργαλείων προστασίας που έχουν δοθεί, πλέον, στους πολίτες, όπως το «Panic Button», τo «Risk Tool», τα οποία, λειτουργούν σαν ασπίδα προστασίας για τα θύματα τέτοιων συμπεριφορών βίαιων και είναι στα πλαίσια της στρατηγικής μας για την εξάλειψη της βίας σε κάθε μορφή της. Και, βέβαια, αυτό επιτυγχάνεται και μέσω της συνοδής αυστηροποίησης των διατάξεων μαζί με την αύξηση των δομών όπου μπορούν τα θύματα να βρουν στήριξη, υποστήριξη και να περάσουν το πρώτο κρίσιμο διάστημα.

Το ζήτημα της ενδοοικογενειακής βίας, δεν είναι απλώς ένα νομικό ζήτημα, το οποίο, το αντιμετωπίζουμε μόνο ως μια νομικά κολάσιμη πράξη και συμπεριφορά, είναι ένα ζήτημα, πρωτίστως, κοινωνικής ηθικής, πρόβλημα της καθημερινότητας, πλέον και ως τέτοιο η κυβέρνηση εννοεί να το αντιμετωπίσει, να το καταπολεμήσει στη βάση τις δεσμεύσεις που έχει αναλάβει.

Έτσι, λοιπόν, στο δεύτερο μέρος προτείνονται διατάξεις για την προστασία των ανηλίκων και παράλληλα και την καταπολέμηση της εγκληματικότητας, με έμφαση στην ανήλικη παραβατικότητα και σε μορφές επαναλαμβανόμενης εγκληματικής συμπεριφοράς. Εδώ το πεδίο εφαρμογής γίνεται τριπλό μια και περνάμε στο πεδίο των ποινικών κωδίκων, με τις προτεινόμενες αναθεωρήσεις τόσο στον Ποινικό Κώδικα όσο και στον Κώδικα Ποινικής Δικονομίας. Στο άρθρο 23, περιγράφονται τέτοιες αλλαγές.

Ιδιαίτερα, σημαντική είναι η καινοτομία του άρθρου 24, όπου προβλέπεται η δυνατότητα του ζημιωθέντος διαδίκου, του θύματος, να το πω πιο απλά, να απευθύνει υπόμνημα στο Συμβούλιο Πλημμελειοδικών για τη χορήγηση ή μη υπό όρο απόλυσης στον καταδικασθέντα, εφόσον έχει προηγουμένως παραστεί για να υποστηρίξει την κατηγορία κατά τη διάρκεια της ακροαματικής διαδικασίας. Άρα, λοιπόν, δεν θα φύγει από την προσοχή του θύματος η εξέλιξη της υπόθεσης του καταδικασθέντος δράστη.

Εδώ έχουμε και άλλες προσθήκες στο άρθρο 29, έχουμε την ποινικοποίηση της υποκίνησης σε επαιτεία που καταδεικνύει τη μηδενική ανοχή στην εκμετάλλευση αδύναμων ατόμων για οικονομικό όφελος. Εδώ ειδικότερος στόχος είναι η προστασία των ανηλίκων ή και των πιο ευάλωτων συμπολιτών μας από τέτοιας μορφής κακοποίησης και εκμετάλλευσης.

Η προτεινόμενη τροποποίηση των άρθρων 381 και 405 του Ποινικού Κώδικα, που εισάγεται στα άρθρα 32 και 33 του νομοσχεδίου, θεσπίζει τη δυνατότητα για πλήρη απαλλαγή ή μείωση της ποινής για τους δράστες εγκλημάτων κατά της ιδιοκτησίας και της περιουσίας, εάν αυτοί επιδείξουν έμπρακτη μετάνοια επιστρέφοντας το κλοπιμαία ή ικανοποιώντας πλήρως το θύμα, πριν την ολοκλήρωση της ακροαματικής διαδικασίας. Για τα πλημμελήματα η απαλλαγή είναι δυνητική και εξαρτάται από την κρίση του δικαστηρίου, ενώ για τα κακουργήματα η πλήρης ικανοποίηση του θύματος μπορεί να οδηγήσει σε μειωμένη ποινή ή ακόμη και σε πλήρη απαλλαγή ανάλογα, όμως, με τις περιστάσεις κατά την κρίση πάντα του δικαστηρίου.

Έτσι, λοιπόν, η καινοτομία που εισάγεται εδώ, πιστεύουμε ότι θα οδηγήσει σε σημαντική μεταβολή των συνθηκών τόσο, πριν τη διάπραξη τέτοιων εγκλημάτων, όσο και μετά, με την προϋπόθεση ή δεδομένου ότι είναι πολύ αυστηρές οι αποδεικτικές απαιτήσεις και προϋποθέσεις για να τύχει ευνοϊκής ποινικής μεταχείρισης ο δράστης για να αποτραπούν οι καταχρήσεις του ευεργετημάτων, που παρατηρούνταν μέχρι σήμερα μέσω εικονικών, δήθεν, ικανοποιήσεων των θυμάτων για να κλείνουν οι υποθέσεις, χωρίς όμως, στην πραγματικότητα να το δικαιούνταν αυτό οι δράστες.

Παράλληλα, προβλέπουμε την παράταση προσωρινής κράτησης για περιπτώσεις σοβαρών εγκλημάτων, με τα άρθρα 36 και 37 του σχεδίου νόμου.

Αυτές οι διατάξεις επιδιώκουν να αποτρέψουν περιπτώσεις φυγής κατηγορουμένων, που έχουν διαπράξει ειδεχθή εγκλήματα.

Η στόχευση όλων των τροποποιήσεων του ποινικού νομοθετικού πλαισίου συντείνει στην αποτελεσματική απονομή δικαιοσύνης και στην προστασία των πολιτών, καθώς γίνεται σαφές πως κάθε εγκληματική συμπεριφορά τιμωρείται αναλόγως με την ποινή που αρμόζει σε αυτήν και η ποινή εκτείνεται, όπως αυτή έχει επιβληθεί.

Οι ρυθμίσεις αυτές, απαντούν και σε αιτήματα τόσο των δικαστικών λειτουργών όσο και της Ελληνικής Αστυνομίας, η οποία ήθελε υποβοήθηση στο έργο της για να μην βρίσκεται στη δυσάρεστη θέση να αναλώνει χρόνο και δυνάμεις στην αντιμετώπιση των ίδιων δραστών.

Στο τρίτο μέρος, περνάμε σε ειδικότερες διατάξεις, που αφορούν τις ιατροδικαστικές υπηρεσίες και την αναδιοργάνωσή τους. Επισημαίνω την εισαγωγή της χρήσης της τεχνητής νοημοσύνης για την εξαγωγή ιατροδικαστικών εκθέσεων και εισάγουμε αυστηρούς πειθαρχικούς ελέγχους για την αποτροπή παρατυπιών. Έτσι, προχωρούμε ακόμη περισσότερο στην ψηφιοποίηση διαδικασιών και στη χρήση τεχνολογίας στην υπηρεσία της δικαιοσύνης.

Στο τέταρτο και πέμπτο μέρος, δίνεται έμφαση στην ευρωπαϊκή δικαστική συνεργασία και στη διοικητική δικαιοσύνη, με επιμέρους σχετικές διατάξεις. Ενισχύουμε τη συνεργασία μας με την Ευρωπαϊκή Μονάδα Δικαστικής Συνεργασίας (Eurojust), εξασφαλίζοντας ότι η Ελλάδα παραμένει στην πρωτοπορία της διεθνούς συνεργασίας για τη δικαιοσύνη.

Στα άρθρα 53 έως 62, προβλέπονται αλλαγές στην καθ΄ύλη και κατά τόπο αρμοδιότητα των διοικητικών δικαστηρίων, με στόχο τη σύμμετρη κατανομή των υποθέσεων και την αποφόρτιση των διοικητικών εφετείων.

Έτσι, λοιπόν, προβλέπονται σε αυτά τα άρθρα οι ρυθμίσεις για την εκδίκαση φορολογικών διαφορών, τις ανακοπές κατά διοικητικών πράξεων και την αλλαγή αρμοδιότητας σε υποθέσεις δημοσίων συμβάσεων, με στόχο τη σύμμετρη κατανομή της δικαστικής ύλης, την αποτελεσματικότερη, ποιοτικότερη και ταχύτερη απονομή της δικαιοσύνης και καλύτερη δικαστική προστασία, εν τέλει, για τους συμπολίτες μας.

Τέλος, στις διατάξεις του έκτου μέρους του νομοσχεδίου, εκεί περιλαμβάνονται διάφορες, γενικότερες προβλέψεις αρμοδιότητας του Υπουργείου Δικαιοσύνης.

Τα άρθρα 63 έως και 89 έχουν σημαντικές βελτιώσεις για τη διαδικασία της προσωρινής κράτησης και των περιοριστικών όρων. Ενίσχυση της αρμοδιότητας και της λειτουργικότητας της Δικαστικής Αστυνομίας. Αυστηροποίηση των διατάξεων για την αντιποίηση των επαγγελμάτων του γιατρού και του φυσικοθεραπευτή. Τροποποίηση της διαδικασίας ορισμού ανακριτών ανηλίκων και νομοτεχνικές βελτιώσεις στον Κώδικα Οργανισμού Δικαστηρίων (ΚΟΔ), με αποσαφήνιση της τοπικής αρμοδιότητας των δευτεροβάθμιων δικαστηρίων ανάμεσα σε άλλα. Στις τελευταίες μεταβατικές διατάξεις, νομίζω, δεν χρειάζεται να γίνει κάποια αναφορά.

Κλείνω, επισημαίνοντας ότι το νομοσχέδιο αυτό είναι ένας καθρέφτης της κοινωνικής μας συνείδησης την οποία το Υπουργείο Δικαιοσύνης, τονώνει, ενισχύει, θωρακίζει, αντιμετωπίζοντας ακόμη περισσότερο τη βία σε κάθε της μορφή, βίαιες και παραβατικές συμπεριφορές που εκδηλώνονται με σύγχρονες μορφές, χρησιμοποιώντας ταυτόχρονα και την τεχνολογία για την αντιμετώπιση των νέων παραβατικών συμπεριφορών, που γίνονται μέσω της τεχνολογίας. Είναι η απάντησή μας ως πολιτεία απέναντι στην αδικία, στην κακοποίηση και στην εκμετάλλευση.

Σας ευχαριστώ πολύ, για την προσοχή σας και η συνέχεια στις υπόλοιπες συνεδριάσεις της επιτροπής.

**ΛΑΖΑΡΟΣ ΤΖΑΒΛΑΡΙΔΗΣ (Πρόεδρος της Επιτροπής):** Να συνεχίσω και να δώσω τον λόγο στην Εισηγήτρια της μειοψηφίας, την κυρία Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας):** Κύριοι Υπουργοί, κυρίες και κύριοι συνάδελφοι, επειδή ήμουν η πρώτη που ζήτησα να τηρείται ο χρόνος και η διαδικασία και να μην εξαθλιώνεται τελικά το Σώμα μέσα από μία καθαρά επικοινωνιακή διαδικασία που χάνει τελικά και την ουσία της, αλλά και το ουσιαστικό πρόβλημα που μπορεί να θέτει ένα διαδικαστικό ζήτημα, σεβάστηκα το χρόνο, κ. Πρόεδρε, όπως σεβάστηκα και τις συνθήκες, όπως και τους διαφορετικούς ανθρώπους, όπως και τον τρόπο που έχουν μάθει να πολιτεύονται, όπως επίσης και αυτούς που φωνάζουν διαρκώς ότι είναι θύματα ενώ στην πραγματικότητα πραγματοποιούν χυδαίες προσωπικές επιθέσεις φτιάχνοντας άλλους θύματα.

Εγώ, λοιπόν, αυτό το οποίο λέω σε εσάς, κύριε Πρόεδρε της Επιτροπής μας και κυρίες και κύριοι συνάδελφοι, που είμαστε όλοι συνυπεύθυνοι για την τήρηση αρχών και κανόνων στη λειτουργία της Βουλής, είναι ότι πρέπει να σεβόμαστε τους χρόνους, τους κανόνες και τα επικοινωνιακά σόου, ας είμαστε λίγο πιο ευρηματικοί όσοι θέλουν να τα κάνουν και επιλέγουν αυτό, ας τα κάνουν έξω από τις Αίθουσες της Βουλής.

Κύριε Πρόεδρε, κύριοι Υπουργοί, έχουμε πει πολλές φορές ότι η δικαιοσύνη αποτελεί κεντρικό πυλώνα του κράτους δικαίου, στην πραγματικότητα είναι ο εγγυητής της προστασίας των ατομικών δικαιωμάτων και της προσωπικής ελευθερίας.

Νομοθετικές παρεμβάσεις, λοιπόν, στον χώρο αυτό με όρους εντυπωσιασμού ή επικοινωνιακής διαχείρισης δεν πρέπει και δεν μπορεί να γίνονται, με τους όρους δηλαδή που βλέπουμε να λειτουργεί η Κυβέρνησή σας όταν πανηγυρίζει για την ενσωμάτωση Οδηγίας για την ενδοοικογενειακή βία, ενώ στην πραγματικότητα φέρνει ένα νομοσχέδιο που πολύ, μα πάρα πολύ όμως απέχει από την ευρωπαϊκή νομοθεσία.

Το κυριότερο; Δεν καταφέρνετε αυτό που επιδιώκει η Ενωσιακή νομοθεσία να κάνει, δηλαδή να υψώσετε μια ασπίδα προστασίας στα θύματα που είναι και το πραγματικό διακύβευμα και το πραγματικό ζητούμενο τελικά. Αντί να ρυθμίζετε τη δικαιοσύνη, την απορυθμίζετε διαρκώς.

Στην πραγματικότητα, τι φέρνετε τώρα με τούτο το πράγμα που εμείς καλούμαστε να επεξεργαστούμε μέσα σε λίγες ώρες και όχι μέρες; Είναι ένα πολυνομοσχέδιο σαρωτικών αλλαγών στους Κώδικες, στον Ποινικό Κώδικα, στον Κώδικα Ποινικής Δικονομίας, στον Κώδικα Διοικητικής Δικονομίας, στον Κώδικα Οργανισμού Δικαστηρίων, στην κατάσταση των Δικαστικών Λειτουργών, αλλά ακόμη και στις Ιατροδικαστικές Υπηρεσίες, στη Δικαστική Αστυνομία και τεχνικές, βεβαίως, διατάξεις. Και όλα αυτά με μία προσχηματική διαβούλευση επτά πολύ- πολύ ημερών. Αν βάλει κανείς από τις 24/12/2024, παραμονή δηλαδή Χριστουγέννων, μέχρι 7 Ιανουάριου. Δεν ζητήσατε από κανένα φορέα, από κανέναν Επιστημονικό Σύλλογο, από καμία Γυναικεία Οργάνωση, από κανέναν φορέα για την Καταπολέμηση της Βίας κατά των Γυναικών να συμμετάσχουν και να συνεισφέρουν στο Υπουργείο σας την πολύτιμη εμπειρία. Δεν συστήσατε Νομοπαρασκευαστική Επιτροπή, ένας βασικός όρος για την καλή νομοθέτηση. Το Υπουργείο Δικαιοσύνης φαίνεται δυστυχώς, κύριοι Υπουργοί, αυτό να το έχει ξεχάσει οριστικά. Δεν ανοίγετε Νομοπαρασκευαστική για εξαιρετικά σοβαρά ζητήματα και θα επιχειρηματολογήσω γιατί το λέω αυτό.

Όμως, για ποια ορθή νομοθέτηση μπορούμε αλήθεια να μιλήσουμε, κυρίες και κύριοι συνάδελφοι, όταν σήμερα συζητάμε την 8η τροποποίηση στον Ποινικό Κώδικα επί ημερών της Νέας Δημοκρατίας. Αυτό είναι το έργο σας, γι’ αυτό μπορείτε να επαίρεστε για την καλή σας νομοθέτηση στα πλέον 5 έτη διακυβέρνησης. Συνεχείς αλλαγές, συνεχείς τροποποιήσεις, ανασφάλεια δικαίου πλέον σε όσους υπηρετούν τη δικαιοσύνη και ουσία μηδέν.

Η Κυβέρνηση έχει επιδοθεί στη ρητορική της ποινικής καταστολής, ακολουθείτε την αντίληψη του ποινικού λαϊκισμού, αυτό είστε πια. Με έναν ακραίο λαϊκισμό, μάλιστα, εμφανίζεστε ως ο προστάτης των δήθεν αδυνάτων θυμάτων και ενώ πάτε να το κάνετε αυτό σκοντάφτετε στα ίδια σας τα νομοθετήματα, στα ίδια σας τα λάθη. Αντιλήψεις διχαστικές που μας γυρνούν δεκαετίες πίσω, σε μια κοινωνία φόβου απέναντι στο ίδιο το κράτος. Εργαλειοποιείτε τους θεσμούς, το θυμικό της κοινωνίας, το φόβο της κοινωνίας και παράγεται διαρκώς επικαιρότητα με μεγάλους τίτλους στις εφημερίδες για να ανταποκρίνεστε στις κομματικές σας επιδιώξεις. Τροποποιήσεις επί τροποποιήσεων, ποινές, πολλές ποινές, μεγάλες ποινές, δυνατές ποινές, για όλα ποινές και διακηρύσσετε ότι έτσι λύνεται τα προβλήματα στην εγκληματικότητα, στην έμφυλη βία, στους ανήλικους.

Σήμερα, λοιπόν, τι επιχειρείτε; Επιχειρείτε να πείσετε την ελληνική κοινωνία ότι παρεμβαίνετε δυναμικά και φέρνετε ένα πλαίσιο για την ενδοοικογενειακή βία. Μάλιστα, να θυμίσω ότι μόλις λίγους μήνες πριν, κ. Υπουργέ, με τον νόμο 5090/2024 πάλι οι αλλαγές στην ενδοοικογενειακή βία είχατε φέρει. Τι σας εμπόδισε τότε να φέρετε ολοκληρωμένες τις αλλαγές; Δεν είχατε έμπνευση; Σας έλειπαν οι γενικές κατευθύνσεις για την ενδοοικογενειακή βία στις οποίες συνεισφέρουν οι κοινωνικές επιστήμες χρόνια τώρα, πάνω από μια δεκαετία. Σταθερά όμως δεν κάνατε απολύτως τίποτα, ούτε καν για το ορατό, την τυποποίηση της γυναικοκτονίας και όχι μόνο δεν κάνετε τίποτα, όχι μόνο δεν φέρατε το αδίκημα στον Ποινικό Κώδικα κάτι που περιμέναμε όταν συζητάμε για ενδοοικογενειακή βία, δεν καταφέρνετε ούτε να ψελλίσετε τη λέξη «γυναικοκτονία». Λέτε «απεταξάμην» όταν το ακούτε και βεβαίως εμμένετε σε μία άστοχη, ατυχή, κατά την άποψή μου, δήλωση του κυρίου Πρωθυπουργού σε μια συνέντευξή του στο πλαίσιο της Διεθνούς Έκθεσης Θεσσαλονίκης πριν από δύο χρόνια για μη εισαγωγή της γυναικοκτονίας σαν όρο στον Ποινικό Κώδικα από ότι είπε ο ίδιος «διότι δεν μπορώ να διαχωρίσω τα εγκλήματα της ανθρωποκτονίας σε βαρύτερα και λιγότερο βαριά».

Δηλαδή, μία ανθρωποκτονία ενός παιδιού ή ενός ηλικιωμένου είναι κάτι διαφορετικό σε σχέση με μία ανθρωποκτονία εναντίον μιας γυναίκας; Και είναι ατυχής η δήλωση αυτή πραγματικά, διότι με αυτό που αναρωτήθηκε ο κ. Πρωθυπουργός απάντησε ακριβώς στο γιατί δεν νομοθετείτε την γυναικοκτονία, διότι βεβαίως και έχει μία σαφή διαφορά από την ανθρωποκτονία, όχι σε βάρος ή σε αξία αλλά στην αιτία της, είναι η έμφυλη βία και η κορύφωσή της. Η αιτία είναι το ίδιο το φύλο, είναι το τι είναι γυναίκα και γι’ αυτό το λόγο θανατώνεται, κορυφώνεται η έμφυλη βία με την ανθρωποκτονία εναντίον μιας γυναίκας, δηλαδή την γυναικοκτονία. Δυστυχώς αυτό δεν μπορείτε ή δεν θέλετε να το αντιληφθείτε. Κάνετε ότι δεν βλέπετε τα ειδικά χαρακτηριστικά της έμφυλης βίας, την προέλευση, τα αίτια, τα κοινωνικά αίτια, την πατριαρχικά δομημένη οικογένεια, όλα αυτά που οφείλουμε ριζικά να αλλάξουμε.

Η Ευρωπαϊκή Οδηγία, την οποία σήμερα επιχειρείτε και λέτε ότι θα ενσωματώσετε έχει διαφορετική αντίληψη σε σχέση με εσάς και κάνετε τάχα ότι δεν καταλαβαίνετε. Η Ευρωπαϊκή Οδηγία προκρίνει ολιστικές πολιτικές για την πρόληψη και την καταπολέμηση της έμφυλης βίας μέσα από την προστασία των θυμάτων, την ευαισθητοποίηση της κοινωνίας, την διευκόλυνση της πρόσβασης στη δικαιοσύνη και εσείς παίρνετε αυτό το εξαιρετικά σοβαρό ευρωπαϊκό νομοθέτημα και το κατακρεουργείτε. Σοβαρά άρθρα της συγκεκριμένης Οδηγίας μένουν εκτός νομοσχεδίου. Πώς το εξηγείται αυτό; Όπως το άρθρο 35 που αφορά ειδικά μέτρα για την πρόληψη του βιασμού, την προώθηση της συναίνεσης, το άρθρο 36 για την κατάρτιση των επαγγελματιών, το άρθρο 20 για την αποτροπή του victim blaming εντός δικαστικών Αιθουσών σε υποθέσεις σεξουαλικής βίας που είδαμε και στην Ελλάδα, τρία τέτοια μεγάλα περιστατικά σε τρεις τέτοιες υποθέσεις. Για ποιο λόγο το κάνετε αυτό; Γιατί εξαιρείτε αυτά τα κεφάλαια της Οδηγίας από το να το νομοθετήσετε; Ακόμη κι αν οι διατάξεις που φέρνετε σήμερα εισάγονται αποσπασματικά, έχουν και σοβαρά λάθη, έχουν και κακοτεχνίες, έχουν και προβλήματα στην ίδια τη φύση τους, που στην κατ’ άρθρον συζήτηση ένα-ένα θα σας τα πούμε.

Δεν έχετε λάβει ακόμη υπόψη, κύριε Υπουργέ, την αξιολόγηση του ενωσιακού νομοθέτη και την απαξία που αποδίδει στα αδικήματα του ακρωτηριασμού γεννητικών οργάνων, του καταναγκαστικού γάμου, της βίας και της παρενόχλησης, μέσω της χρήσης τεχνολογικών πληροφοριών και επικοινωνιών. Προκαλείτε έτσι εσωτερικές αντινομίες -το καταλάβατε αυτό;- μεταξύ διατάξεων του Ποινικού Κώδικα, ασάφειες στην καταγραφή των μορφών και των τρόπων τέλεσης των αξιόποινων πράξεων, αλλά και στην εισαγωγή των επιβαρυντικών περιστάσεων που προβλέπει η οδηγία.

Να σας πω κάποια παραδείγματα. Εισάγετε το έγκλημα του ακρωτηριασμού των γυναικείων γεννητικών οργάνων ως πλημμέλημα. Ξεχάσατε και αυτό το «female», δεν το βάλατε μέσα, πρέπει να το βάλετε αυτό. Άκουσον άκουσον, ενώ αν δεν φέρνατε τη διάταξη αυτή καθόλου, με το σημερινό θεσμικό πλαίσιο, θα τιμωρούνταν αυστηρότερα, ως βαριά σκοπούμενη σωματική βλάβη. Εσείς το πάτε σε πλημμέλημα. Αυτό το έχετε αντιληφθεί ότι το κάνετε;

Επίσης, στην κυβερνοπαρενόχληση, η τέλεση του αδικήματος έναντι δημοσιογράφου ή δημόσιου προσώπου, όπως ορίζεται, συνιστά επιβαρυντική περίπτωση. Δεν συνιστά επιβαρυντική περίπτωση, για παράδειγμα η ανηλικότητα του θύματος; Για ποιο λόγο δεν το περιλαμβάνετε αυτό, ενώ περιλαμβάνεται και στο προοίμιο της οδηγίας;

Και ενώ λοιπόν η ενσωμάτωση της οδηγίας γίνεται με σοβαρά λάθη, που πολύ φοβάμαι ότι θα προκαλέσουν πολύ μεγαλύτερα προβλήματα κατά την εφαρμογή τους από τα δικαστήρια, στο νομοσχέδιο δεν υπάρχει καμία μέριμνα για την αποτροπή της βίας και την πραγματική στήριξη των θυμάτων της ενδοοικογενειακής βίας. Για παράδειγμα, τα οικογενειακά δικαστήρια -μάλλιασε η γλώσσα μας να το λέμε εδώ και 10 χρόνια- ένας θεσμός που αποφέρει αποτελέσματα ήδη θεαματικά, συνάδελφοι στο εξωτερικό, ακόμη αγνοείται στη χώρα μας. Να μην πάω στα ειδικά δικαστήρια, που υπάρχουν μέχρι δικαστήρια νεότητας, μέχρι δικαστήρια εφηβείας δηλαδή, μέχρι τα θεσμικά δικαστήρια πλέον, για την καταπολέμηση των ναρκωτικών, που είναι θεραπευτικά δικαστήρια, γιατί η νομική επιστήμη, κ. Υπουργέ, έχει αγκαλιάσει τις κοινωνικές επιστήμες πια και συμπορεύονται, πάνε μαζί, θεωρούν ότι είναι ένα και ότι δεν μπορούν να διαχωρίσουν την ποινική μεταχείριση από την επανένταξη, γιατί η ποινική μεταχείριση έχει τελικό στόχο την επανένταξη.

Όταν δεν έχει τελικό στόχο την επανένταξη, είναι μια τρύπα στο νερό, αν μου επιτρέπετε, διότι είναι το σύνδρομο της κυλιόμενης πόρτας, μπαίνει, βγαίνει, ξαναμπαίνει, ξαναβγαίνει σε ένα άθλιο σωφρονιστικό σύστημα, που τελικά δεν ξέρουμε τι παράγει και το ίδιο το σωφρονιστικό σύστημα. Και επειδή αυτός ο εναγκαλισμός ο θετικός με τις κοινωνικές επιστήμες δεν υπάρχει δυστυχώς, αγνοούνται στη χώρα μας ειδικά προγράμματα εκπαίδευσης στην ισότητα των φύλων και την καταπολέμηση της βίας, που θα έπρεπε να εισαχθούν σε όλες τις βαθμίδες της εκπαίδευσης, να είναι διαθέσιμα στα νέα ζευγάρια, στις νέες οικογένειες, στην ευαισθητοποίηση της κοινωνίας για τη μείωση της έμφυλης βίας, πλέον εναπόκειται μόνο σε φορείς σαν αυτούς που προτείναμε όλα τα κόμματα να έρθουν εδώ, να μας πουν οι φορείς και οι συλλογικότητες τι κάνουν για αυτά, γιατί εσείς αγρόν αγοράζετε και για τη στήριξη των θυμάτων και των επιζώντων, αυτά όλα που ορίζει με την ολιστική της μορφή και πνεύμα η οδηγία, τι κάνετε εσείς, τι προβλέπετε εσείς; Έχετε στο νομοσχέδιο σας οποιαδήποτε πρόβλεψη για αύξηση των δομών και των χώρων φιλοξενίας ανά την Ελλάδα για τη στήριξη των θυμάτων στο ξεκίνημα μιας νέας ανεξάρτητης ζωής μακριά από τον κακοποιητή; Πώς επανεντάσσετε τα θύματα της ενδοοικογενειακής βίας; Όπως λείπει και ένα σαφές εφαρμοστικό πλαίσιο βέβαια της Σύμβασης της Κωνσταντινούπολης που προσφέρει ένα στοιχειώδες δίκτυ προστασίας απέναντι στη βία και τούτο μάλιστα, παρά τις συστάσεις της αρμόδιας Ευρωπαϊκής Επιτροπής προς τη χώρα μας, το οποίο επίσης δεν το έχετε συμπεριλάβει.

Είναι απλά τα πράγματα, γιατί συμβαίνουν αυτά, κύριε αυτά κυρίες και κύριοι συνάδελφοι: Διότι η Κυβέρνησή σας, η Κυβέρνηση της Νέας Δημοκρατίας, κύριε Υπουργέ, έχει υιοθετήσει το δόγμα του κράτους τιμωρού. Δυστυχώς, έχετε ξεχάσει τη βασική σας αποστολή, που είναι η εγγύηση της προσωπικής ελευθερίας μέσα σε ένα κόσμο που θα μπορεί να ανεχθεί τη διαφορετικότητα, που θα τιμωρήσει βεβαίως τον παραβάτη, αλλά θα προσπαθήσει ταυτόχρονα να τον σωφρονίζει και να τον επανεντάξει. Η τιμωρητική αντίληψη που σας διακατέχει είναι απολύτως ξεπερασμένη. Συνεχής αυστηροποίηση των ποινών, συνεχής η εγκληματικότητα με αύξηση δραματική επί των ημερών σας, ομοίως και τα εγκλήματα ενδοοικογενειακής και έμφυλης βίας, την οποία δεν θέλετε να την πείτε με το όνομά της, δεν θέλετε να πείτε καν τη γυναικοκτονία γυναικοκτονία. Είναι εμμονή η οποία δεν φέρνει αποτελέσματα. Η σύγχρονη αντίληψη γνωρίζετε πολύ καλά ότι είναι η συνέργεια όπως προείπα της νομικής επιστήμης με τις κοινωνικές, με τις συλλογικότητες και τους φορείς και εστιάζει στην πρόληψη.

Επίσης, εδώ έχουμε να αντιμετωπίσουμε και ένα θέμα που θα το δούμε πιο κοντά κύριε Υπουργέ, στην κατ’ άρθρον συζήτηση. Η συλλήβδην μη μετατροπή και η μη αναστολή των ποινών και η μη ανασταλτική δύναμη της έφεσης, που ορίζεται μέσα στο νομοσχέδιο σας, έρχεται σε αντίθεση με τη συνταγματικά κατοχυρωμένη αρχή της αναλογικότητας, αλλά και με το ίδιο το άρθρο 497 του Κώδικα Ποινικής Δικονομίας. Θα πρέπει να το εξηγήσετε αυτό πώς θα το ξεπεράσετε και πώς δεν θα εκπέσει αυτό, διότι μιλάμε για στοιχειώδεις βασικές, πυρηνικές αρχές του Κώδικα Ποινικής Δικονομίας, όπου η έφεση έχει ανασταλτικό χαρακτήρα, ακόμη και σε κακουργήματα. Πώς αυτό το περνάτε μέσα στο νομοσχέδιο σας έτσι, σαν ποινικολόγος 30 χρόνια, δεν το έχω καταλάβει ακόμη, αλλά θα μας το εξηγήσετε εσείς.

Εμείς λοιπόν αυτό που λέμε, για να τελειώνω κ. Πρόεδρε, είναι ότι δίκαιο και άδικο, ένοχοι και αθώοι, μπαίνουν από την Κυβέρνηση στην ίδια εξίσωση και ενώ καθήκον της Πολιτείας είναι να διασφαλίσει βεβαίως την προστασία των πολιτών και ιδίως των πιο ευάλωτων, βεβαίως τη διαμόρφωση της συλλογικής συνείδησης που απορρίπτει τη βία, βεβαίως τη διεξαγωγή μιας δίκαιης δίκης, που θα αποδίδει δικαιοσύνη με βάση τη νομοθεσία και τις γενικές αρχές του δικαίου και μάλιστα αυτές που κατοχυρώνονται στο Σύνταγμα και τις διεθνείς συμβάσεις, τελικώς είμαστε αντιμέτωποι με μια ακραία οπισθοδρόμηση σε επίπεδο δικαιοπολιτικό που αποδεικνύει και μια κυβερνητική ανεπάρκεια. Διότι αν θεωρείτε ότι κατ’ αυτόν τον τρόπο θα διορθώσετε τα κακώς κείμενα στα ζητήματα που το νομοσχέδιο αυτό ενσωμάτωση Οδηγίας εν μέρει καλείται να διορθώσει, η αντίληψή σας και το πνεύμα σας, αντί να ανοίξει και να διευρύνει τους ορίζοντες, πάλι τους στένεψε απελπιστικά. Αλλά δεν είναι μόνο ζήτημα πολιτικό ότι στενεύετε τους ορίζοντές σας, είναι και ζήτημα επιπτώσεων που αυτό έχει στην ελληνική κοινωνία. Στενεύετε τους ορίζοντες, κάνετε δυστυχώς το σύστημα το νομικό να στενεύει και να πάει προς τα πίσω, να οπισθοχωρεί και να αναχρονίζεται. Αυτό εμείς δεν μπορούμε να το επιτρέψουμε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δάγκα Παρασκευή, Κανέλλη Γαρυφαλλιά (Λιάνα), Κομνηνάκα Μαρία, Δελής Ιωάννης, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να περάσουμε στον κύριο Θεόφιλο Ξανθόπουλο, από το ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ):** Είναι το πρώτο νομοσχέδιο της χρονιάς που συζητάμε στην Επιτροπή και δεν ξεκινήσαμε καλά. Η ένταση που προκλήθηκε προηγουμένως -το είπα από κάτω, το λέω και τώρα- έχει μια βασική αιτία: Όλα τα νομοσχέδια που ψηφίζουμε έρχονται με τη διαδικασία του κατεπείγοντος, βεβαίως το προβλέπει ο Κανονισμός ότι σε εξαιρετικές περιπτώσεις και σε κατεπείγουσες περιστάσεις μπορεί να συντέμνονται οι προθεσμίες και τα λοιπά και τα λοιπά, αλλά εγώ είμαι Βουλευτής δεύτερη τετραετία και διετέλεσα και μέλος της Διάσκεψης των Προέδρων το προηγούμενο διάστημα, δεν υπάρχει κανένα απολύτως νομοσχέδιο, το οποίο ήρθε με τις προβλεπόμενες ρυθμίσεις και προθεσμίες του Κανονισμού της Βουλής. Δεν υπάρχει ούτε ένα. Όταν δηλαδή η εξαίρεση γίνεται κανονικότητα, καταλαβαίνουμε ότι καταστρατηγείται αυτός κάθε αυτός ο πυρήνας αυτού του νομοθετήματος, που είναι ο Κανονισμός της Βουλής.

 Και ειλικρινά, είχαμε συζητήσει πολλές φορές στην Επιτροπή ότι δεν είναι δυνατόν όλα τα νομοσχέδια να τα θεωρεί η κυβέρνηση ως κατεπείγοντα και να καταστρατηγεί και να καταπατά τον Κανονισμό της Βουλής και έχουμε μιλήσει επανειλημμένα ότι θα πρέπει να υπάρξει μια οργανωμένη αντίδραση από πλευράς των κομμάτων της Αντιπολίτευσης, διότι δεν γίνεται να τρέχουμε συνεχώς πίσω από προθεσμίες. Η Κυβέρνηση επιδεικνύει μία περισσή αλαζονεία, αδιαφορεί πλήρως για όσα καταμαρτυρούμε με βάση στοιχεία πια και ειλικρινά, δεν καταλαβαίνω τι πρέπει να γίνει για να αποκατασταθεί η νομιμότητα σε αυτή την αίθουσα.

Το έχουμε πει επανειλημμένα, παρατηρήσατε μία «έκρηξη» που έγινε προηγουμένως μιλήσαμε μία ώρα και δέκα λεπτά για τα διαδικαστικά ζητήματα, είναι ένα νομοσχέδιο μείζονος σημασίας, βεβαίως καταλαβαίνω το ότι πρέπει να συζητήσουμε σοβαρά για το νομοσχέδιο και καταναλώθηκαμε για τα διαδικαστικά ζητήματα επί τόση ώρα.

Με αυτή την έννοια, λοιπόν, το επαναφέρω ως αίτημα: συνέλθετε. Διότι η επανάληψη της καταστρατήγησης του Κανονισμού δεν σας νομιμοποιεί να συνεχίσετε έτσι ούτε και η δημιουργία εθιμικής μιας παράδοσης που βασίζεται σε αυτή την καταστρατήγηση εθιμικά μπορεί να συνεχίσει.

Σε ό, τι αφορά τώρα αυτό καθαυτό το νομοσχέδιο. Έχουμε τρεις διαδικαστικές πλημμέλειες τις οποίες δεν θα κουραστούμε να λέμε.

Πρώτον. Βεβαίως, κύριε Πρόεδρε, το νομοσχέδιο αναρτήθηκε στις νόμιμες προθεσμίες, 24 Δεκεμβρίου μέχρι και 7 Ιανουαρίου. Κανένας λογικός άνθρωπος δεν απαιτεί από κανέναν ανήμερα Χριστουγέννων, δεύτερη μέρα των Χριστουγέννων, παραμονή Πρωτοχρονιάς, παραμονή Χριστουγέννων, Πρωτοχρονιά, Θεοφάνια να κάθεται να ασχολείται με το νομοσχέδιο. Και αυτό, φιλύποπτα θα πω, το κάνετε γιατί θέλετε να περάσετε το νομοσχέδιο «στη ζούλα» κατά το κοινώς λεγόμενο έτσι κι αυτό δεν περιποιεί τιμή σε κανέναν. Και μη μου επικαλείστε κάθε φορά τις ημερολογιακές ημέρες, γιατί ακριβώς καταλαβαίνετε ότι αυτό το πράγμα δεν ευσταθεί στη λογική.

Δεύτερον. Κατά πάγια τακτική δεν συστήσατε Νομοπαρασκευαστική Επιτροπή. Έχει μιλήσει ο κύριος Υπουργός ότι δεν εμπιστεύεται τους καθηγητές, αλλά εν πάση περιπτώσει αυτό το πράγμα δεν μπορεί να συνεχίζεται έτσι. Δεν μπορεί να έρχεται μια τόσο εκτεταμένη τροποποίηση διατάξεων απλώς και μόνον επειδή το Υπουργείο επιλέγει να κάνει αυτή τη δουλειά, συμβουλευτείτε και κάποιους εκτός Υπουργείου. Ελάτε εδώ με μία διάθεση συνεννόησης, σύγκλισης για να δούμε το τι γίνεται. Όταν, λοιπόν, εσείς από μόνοι σας αποφασίζετε να νομοθετήσετε με αυτόν τον τρόπο έχοντας τουλάχιστον την πλειοψηφία- για να μην πω τι να πω από το σύνολο- αλλά τη μεγάλη πλειοψηφία της επιστημονικής κοινότητας απέναντι, αυτό αντί να σας καθιστά προσεκτικότερους ατσαλώνει, ενισχύει επιπλέον αυτή σας την αφετηρία.

Τρίτον. Στη διαμόρφωση αυτού του κειμένου του προτεινόμενου δεν κλήθηκαν κάποιες οργανώσεις που έχουν εξ ορισμού μία ενασχόληση, ένα ενδιαφέρον, τους αφορά περισσότερο και έχουν δώσει δείγματα γραφής στον δημόσιο βίο και αυτό είναι διατυπωμένο επίσημα και δημόσια. Ούτε και αυτό σας ενοχλεί.

Έχετε αποφασίσει, λοιπόν, να πάρετε την ευθύνη αυτού του νομοθετήματος αποκλειστικά και μόνο ως ενταγμένου μέσα στα πλαίσια του Υπουργείου Δικαιοσύνης και δημιουργούνται πλείστα όσα προβλήματα από την αποσπασματική, επιμεριστική και εν πολλοίς κακότεχνη εισαγωγή του στην εθνική αντιπροσωπεία.

Το νομοσχέδιο αποτελείται από 6 Μέρη και μαζί με τις καταληκτικές διατάξεις, 8. Προσπαθεί να αντιμετωπίσει τις νέες μορφές βίας κατά των γυναικών, αναφέρεται στα μέτρα για την προστασία των ανηλίκων και της εγκληματικότητας στον Ποινικό Κώδικα και τον Κώδικα Ποινικής Δικονομίας, μιλάει για την αναδιοργάνωση των ιατροδικαστικών υπηρεσιών, μιλά για την ενίσχυση της λειτουργίας της Eurojust, για τα διοικητικά δικαστήρια και έχει και λοιπές διατάξεις για το Υπουργείο Δικαιοσύνης.

Βεβαίως, πρέπει να πω ότι η Κυβέρνηση της Νέας Δημοκρατίας ως grand meter του επικοινωνιακού παιχνιδιού, κατά διαστήματα αφήνει στη δημόσια σφαίρα και διαρρέουν ορισμένες προσεγγίσεις που έχει για να κάνει και ένα τεστ στην κοινωνία το πώς τα αποδέχεται και με ποιον τρόπο τα αντιμετωπίζει. Τα φιλοκυβερνητικά μέσα μαζικής ενημέρωσης κατά καιρούς προβάλλουν ορισμένες διατάξεις σε πανηγυρικό τόνο. Ο Υπουργός Δικαιοσύνης τακτικά εμφανιζόμενος στις τηλεοράσεις στις συνεντεύξεις του μιλάει για αυτή την ανάγκη και τα βασικά σημεία του σχεδίου νόμου, ουσιαστικά, έχουν σχέση πρώτον, με την αντιμετώπιση της βίας κατά των γυναικών- της τροποποίησης ν. 3500 του νόμου για την ενδοοικογενειακή βία, και βεβαίως, τα μέτρα για για την προστασία των ανηλίκων και την καταπολέμηση της εγκληματικότητας στον Ποινικό Κώδικα και στον Κώδικα Ποινικής Δικονομίας, όπως είπαμε.

Η Οδηγία που καλούμαστε να ενσωματώσουμε είναι πολύ πρόσφατη Οδηγία. Και ενώ συνήθως η χώρα μας αργεί χαρακτηριστικά να ενσωματώσει οδηγίες στο ημέτερο Δίκαιο αυτή τη φορά προέτρεξε, δεν θα πω κακώς, προέτρεξε, αλλά είναι μία εντελώς αποσπασματική ενσωμάτωση, προβληματική ενσωμάτωση η οποία λόγω και της βιασύνης έχει και πολύ συγκεκριμένα λάθη.

Αυτό που συζητάμε σήμερα, αφορά ουσιαστικά ένα πολυνομοσχέδιο της δικαιοσύνης και μας βάζει σε μία διαδικασία πολλαπλών συγκρίσεων και συγκρούσεων με το τι ισχύει και κυρίως το πώς θα θέλαμε να εφαρμόζεται και να ισχύει σε μία ευνομούμενη χώρα μια χώρα που είναι στον πυρήνα της Ευρωπαϊκής Ένωσης όπως είναι η Ελλάδα.

Κάποιες διατάξεις της Οδηγίας υπήρχαν ήδη ενσωματωμένες στο Ποινικό μας Δίκαιο, όπως π.χ. η εκδικητική πορνογραφία. Η Οδηγία όμως έχει και ολόκληρα κεφάλαια που αφορούν ζητήματα πρόληψης και έγκαιρης παρέμβασης, το Κεφάλαιο 5 ή συντονισμού και συνεργασίας φορέων, το Κεφάλαιο 6, για τα οποία δεν αναφέρετε τίποτα. Και το κάνετε αυτό γιατί ακριβώς αυτά είναι δύσκολα ζητήματα και χρειάζονται θεσμικές παρεμβάσεις, Χρειάζονται όμως συγκεκριμένες νομοθετικές ρυθμίσεις, και κυρίως, θα αποδώσουν σε βάθος χρόνου. Μάλλον δεν σας αφορά αυτό. Σας αφορά η επικοινωνιακή διαχείριση να τους βάλουμε φυλακή, θα τους κάνουμε θα τους δείξουμε, έτσι ώστε να παίξουν στα πρωτοσέλιδα γιατί ήδη από τον προκάτοχό σας, κύριε Υπουργέ, από τον κύριο Τσίάρα, νομοθετείτε με το «αυτί» στα δελτία των 8 και με το «μάτι» στα πρωτοσέλιδα των εφημερίδων.

Έτσι εξηγείται, λοιπόν, ότι ζητάμε στο άρθρο για το αδίκημα του βιασμού. Η Οδηγία ζητάει την ανάληψη δράσεων για την ανάδειξη του ρόλου της συναίνεσης, τι θα πει συναίνεση, εκστρατείες και προγράμματα ευαισθητοποίησης, εκπαίδευση, ενημέρωση αλλαγής νοοτροπιών όλα αυτά που σας είπα προηγουμένως, τα οποία θέλουν δουλειά, επιμονή, έλεγχο, αναπροσανατολισμό και βεβαίως θα αποδώσουν σε βάθος χρόνου.

Δεν μπορεί να είναι βεβαίως αυτό αντικείμενο πρωτοσέλιδων, αλλά αυτό είναι η σοβαρή δουλειά που να κάνει το Υπουργείο σας, η σοβαρή δουλειά που πρέπει να κάνει η χώρα και η πολύ σοβαρή δουλειά που πρέπει να κάνουμε εμείς ως νομοθέτες αυτής της χώρας. Δε μας δίνετε το δικαίωμα αυτό, λοιπόν, να παρέμβουμε και να ρυθμίσουμε το πλαίσιο στο οποίο θα λειτουργήσουν οι τιμωρητικές διατάξεις αυτές που φέρνετε και μένουμε μόνο σε αυτές. Τροποποιείτε πάλι το ν.3500 για την ενδοοικογενειακή βία, καθώς μόλις, τον περασμένο Μάιο με τον ν.5090 τέθηκαν σε ισχύ τροποποιήσεις του ν.3500. Δηλαδή, είμαστε και δικηγόροι, καταλαβαίνετε ότι υπάρχει μια ανασφάλεια δικαίου δεν ξέρουμε ανά περίσταση και ανά περίπτωση τι ισχύει. Ο νόμος τροποποιήθηκε τον Μάιο και σήμερα ξανά τροποποιείται.

Είναι ένα νομοσχέδιο το οποίο κινείται στη γνωστή τακτική του «νόμος και τάξη» τιμωρητικότητας και ποινικής αυστηρότητας ενόσω οι δείκτες εγκληματικότητας δεν υποχωρούν. Και ενώ η Οδηγία 1385 διαθέτει πολλές διατάξεις για την πρόληψη, το σχέδιο νόμου παραγνωρίζει πλήρως τη διάσταση αυτή επιμένοντας αποκλειστικά στην καταστολή. Θα τα πούμε και στην κατά άρθρον συζήτηση. Και η Ένωση Ελλήνων Ποινικολόγων έχει αποφανθεί, και η Ολομέλεια των Προέδρων έχει αποφανθεί αλλά και το Κέντρο «Διοτίμα» για την καταπολέμηση της έμφυλης βίας.

Εν τάχυ, να κάνω μερικές παρατηρήσεις σε ό,τι αφορά το κομμάτι αυτό των ποινικών και μετά να πάω λίγο στις διατάξεις που αφορούν την ενδοοικογενειακή βία.

Διευρύνεται η απλή η δυνατότητα της απλής ανάγνωσης του θύματος το οποίο έχει κλητευθεί και δεν εμφανίζεται. Δηλαδή, το θύμα δεν καλείται να υποστεί τη βάσανο του ακροατηρίου- το είχατε κάνει αυτό και με τις καταθέσεις των αστυνομικών, θυμάμαι, ότι δεν διαβάζω στο ακροατήριο χωρίς να είναι απαραίτητη η κλήτευση τους- και τώρα το επεκτείνονται και στον ρόλο του θύματος. Καταλαβαίνω ότι μπορεί να κινείστε εξ αγαθής προαιρέσεως να προστατευθεί για να μην υποστεί δεύτερη φορά, αλλά ακούστε να δείτε εδώ υπάρχουν άλλες ασφαλιστικές δικλείδες σε ότι αφορά αυτό.

Κατά δεύτερον, υπάρχει μια διαδικασία στην ποινική δίκη όπως ξέρετε πάρα πολύ καλά, όπου πρέπει να αποδείξεις τους ισχυρισμούς ή να καταθέσεις τις απόψεις σου και να εκτιμηθούν αναλόγως από την έδρα. Εδώ θα γράφεται κάτι στο έγγραφο, θα διαβάζεται και θα θεωρείται οιονεί αμάχητο τεκμήριο ότι δεν υπάρχει η αρχή της ανταπόδειξης.

Αλλαγές στον ποινικό κώδικα. Για την υφ’ όρων απόλυση, συμμετοχή του υποστηρίζοντας την κατηγορία εάν και άρα δεν συμμετέχει στον προσδιορισμό της ποινής στην κύρια δίκη. Εδώ για να επιβληθούν οι περιοριστικοί όροι, η υφ’ όρων απόλυση, καλείτε τον άνθρωπο που έχει υποστεί τη βλάβη ο οποίος στη δομή του ποινικού μας δικαίου εξαντλεί την παράστασή του μέχρι και την εκφώνηση της απόφασης. Από τη στιγμή που εκπονηθεί η απόφαση και είναι ένοχος, δεν παρεμβαίνει ούτε στο ύψος της ποινής και τον καλεί τώρα να παρέμβει εάν μετά από δέκα χρόνια, μετά από οκτώ χρόνια, μετά από δώδεκα χρόνια, εάν και κατά πόσον κάποιος καταδικασμένος θα τύχει την υφ’ όρων απόλυση.

Θα επισημάνω και κάτι στο οποίο θέλω την απάντηση σας, κύριοι Υπουργοί. Λέμε για την παραμέληση εποπτείας ανηλίκου που απευθύνθηκε στον συμπαραστατούμενο. Απ’ όσο ξέρετε και ξέρουμε συμπαραστάτες σε αυτές τις περιπτώσεις πολλές φορές μπαίνουν φορείς που ασχολούνται στο κέντρο παιδικής μέριμνας, μπαίνουν δημόσιοι υπάλληλοι. Αυτοί οι άνθρωποι ξαφνικά θα έχουν και την ποινική ευθύνη για μία υποχρέωση που τους επιβάλλει η πολιτεία; Μήπως δυσκολεύουμε την ανάληψη της συμπαράστασης από ανθρώπους; Επεκτείνετε την προσωρινή κράτηση των ανηλίκων από έξι στους εννέα μήνες. Τι επίδειξη αυστηρότητας είναι αυτή, κατά 50% δηλαδή; Ποια είναι τα στοιχεία που μας οδηγούν ότι η αύξηση της προσωρινής κράτησης θα περιορίσει ενδεχομένως την παραβατικότητα των ανηλίκων;

Για τις ιατροδικαστικές υπηρεσίες. Είναι ένα ζήτημα πολύ σοβαρό, το είδαμε και σε πρόσφατα περιστατικά. Πηγαίνει αυτός ή κυρίως αυτή που έχει υποστεί τη σεξουαλική βία και δεν υπάρχει ιατροδικαστής να γνωματεύσει και τι θα κάνει αυτός ο άνθρωπος; Δεν πρέπει να προβλεφθεί μία αντιμετώπιση; Δεύτερο και πιο σημαντικό, στο πειθαρχικό συμβούλιο των ιατροδικαστών δεν προβλέπεται συμμετοχή ούτε καν ενός ιατροδικαστή.

Θα κλείσω σταχυολογώντας δυο αναφορές και από την από το πρώτο κεφάλαιο για την ενδοοικογενειακή βία. Η αποσπασματική ενσωμάτωση συνιστά μερική στρέβλωση της οδηγίας, διατηρεί και στρεβλώσεις που υπάρχουν στην ελληνική νομοθεσία και αποτελούν παραβίαση της διεθνούς σύμβασης της Κωνσταντινούπολης. Δεν εφαρμόζει τις 72 συστάσεις της GREVIO, της επιτροπής που είναι επιφορτισμένη με την παρακολούθηση της σύμβασης της Κωνσταντινούπολης. Εάν ισχύει λοιπόν ότι εμείς ενσωματώνουμε την οδηγία πλημμελώς, θα έχουμε μία εμβαλωματική λύση στα υπαρκτά και ουσιαστικά προβλήματα που έχουν σχέση με την ενδοοικογενειακή βία. Ξαναμπαίνει μολονότι πετάτε, κλείνετε τα μάτια στην πραγματικότητα, η ανάγκη για την ποινική διάσταση της γυναικοκτονίας. Ως ΣΥΡΙΖΑ, νομίζω τρεις φορές έχουμε καταθέσει τροπολογία η οποία απερρίφθη μετά πολλών επαίνων και τέλος τα άρθρα που έχουν ενσωματωθεί όπως είπα προηγουμένως, αφορούν την καταγγελία βίας κατά των γυναικών, την ατομική αξιολόγηση για τον προσδιορισμό των αναγκών των θυμάτων, την ατομική αξιολόγηση των θυμάτων για υποστήριξη, την παραπομπή σε υπηρεσίες υποστήριξης, την ειδική υποστήριξη στα θύματα, ειδική υποστήριξη στα θύματα ακρωτηριασμού των γυναικείων οργάνων. Εδώ παρατήρησε η κυρία Λιακούλη, ότι δεν προσδιορίζεται ακριβώς το γυναικείο, άρα πρέπει να μπει με μια νομοτεχνική και τα κέντρα υποδοχής της προσωρινής στέγης.

Αυτά όμως που δεν κάνετε στο νομοσχέδιο αυτό, είναι ότι δεν αναφέρεται τη μη συναινετική κοινόχρηση υλικού προσωπικής φύσης παραποιημένου υλικού, κυβερνο-υποκίνηση βίας ή μίσους, ηθική αυτουργία ή συνέργεια σε τέτοια απόπειρα, ποινική έρευνα και δίωξη, κατευθυντήριες αρχές, γραμμές για τις αρχές της επιβολής του νόμου, ρόλος των εθνικών φορέων συμπεριλαμβανομένων των φορέων ισότητας, η οδική υποστήριξη για τα θύματα σεξουαλικής παρενόχλησης στην εργασία, η αποζημίωση από τους δράστες, στοχευμένη στήριξη για θέματα με διατομεακές ανάγκες και ομάδες κινδύνου.

Είναι ένα νομοσχέδιο το οποίο εξυπηρετεί τις επικοινωνιακές ανάγκες της Κυβέρνησης. Δεν μπαίνει βαθιά στην ουσία των προβλημάτων, τα οποία είναι κυρίως προβλήματα νοοτροπίας, υποδομών, υποστηρικτικού πλαισίου, τα οποία αργούν να αποδώσουν και με την έννοια αυτή αποτελεί ακόμη ένα βήμα στην κατεύθυνση που προανέφερα, νόμος και τάξη, τιμωρητικό, ενίσχυση του ποινικού σκέλους, ενώ παραβλέπεται πλήρως ο διαπαιδαγωγικός ρόλος του κράτους και κυρίως ο εγγυητικός για τα ατομικά δικαιώματα όλων μας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. Κ.Κ.Ε.):** Θα ξεκινήσω κι εγώ καταγγέλλοντας την κατ’ επανάληψη απαράδεκτη πρακτική της Κυβέρνησης και αυτό δεν αφορά μόνο τους χρόνους. Γιατί ναι, είναι και αυτό, να παριστάνετε τυπικά ότι πληροίτε τους χρόνους όταν στην ουσία παραβιάζετε συστηματικά την διαδικασία και τις διαδικασίες της διαβούλευσης, γιατί δεν ξέρω αν εννοείτε ότι θα διαβουλεύονταν στο χριστουγεννιάτικο τραπέζι οι φορείς, αλλά και τις διαδικασίες στους χρόνους που έχουμε για επεξεργασία των νομοσχεδίων στη Βουλή. Όμως η απαράδεκτη πρακτική αφορά και την ίδια την ουσία, τη σύνθεση του νομοσχεδίου, γιατί φέρνετε τόσο πολλά διαφορετικά, σοβαρά και σύνθετα ζητήματα, στριμωγμένα όλα σε ένα νομοσχέδιο, για να μην πω ότι ξεπετιούνται όλα σε ένα νομοσχέδιο, όλα στο μπλέντερ δηλαδή με κοινή βάση την καταστολή και την ατομική ευθύνη, συνθέτοντας τελικά ένα εκτρωματικό αποτέλεσμα.

Γιατί με το συγκεκριμένο νομοσχέδιο για ακόμα μια φορά, όχι μόνο παρουσιάζεται ως πανάκεια η αυστηροποίηση των ποινών για την αντιμετώπιση σύνθετων κοινωνικών ζητημάτων, όπως η βία κατά των γυναικών, η ενδοοικογενειακή βία, η ανήλικη παραβατικότητα όπως λέγεται, αλλά προωθούνται και νέες αντιδραστικές αλλαγές στον ποινικό κώδικα για πολλοστή φορά που στρέφονται όχι μόνο έμμεσα, αλλά και άμεσα ενάντια στα δικαιώματα και τις ελευθερίες του λαού. Ό, τι και να κάνετε, κύριοι της Κυβέρνησης, δεν μπορείτε να θολώσετε ότι η ατομική εγκληματικότητα δεν αναπτύσσεται σε κοινωνικό κενό. Η βία κάθε μορφής σε βάρος των γυναικών δεν αποτελεί μια παρέκκλιση κάποιων ατόμων.

Στην αρένα και τη σήψη της καπιταλιστικής εκμεταλλευτικής κοινωνίας φυτρώνουν ο ατομισμός, ο ανταγωνισμός, η υποτίμηση της προσωπικότητας ενός ανθρώπου, ακόμα και της ίδιας της ζωής του. Πάνω σε αυτό το έδαφος οξύνονται και οι αποκρουστικές, οι καταδικαστέες και απαράδεκτες συμπεριφορές απέναντι στις γυναίκες, που φτάνουν μέχρι την ενδοοικογενειακή βία, τη σεξουαλική παρενόχληση, τον βιασμό, ακόμα και τις δολοφονίες γυναικών. Αποτελούν όμως την κορυφή του παγόβουνου. Είναι αποτέλεσμα όλα αυτά και όχι η αιτία της ανισότιμης θέσης της γυναίκας στην ταξική εκμεταλλευτική κοινωνία. Αυτή είναι η βάση που αναπαράγονται οι κοινωνικές διακρίσεις σε βάρος των γυναικών και αυτές οι διακρίσεις αφορούν κάθε πλευρά της οικονομικής και κοινωνικής ζωής της γυναίκας και όχι στενά τις οικογενειακές και διαπροσωπικές σχέσεις.

Αυτή είναι η ηθική του σάπιου εκμεταλλευτικού συστήματος που υπερασπίζεστε, η ηθική των καπιταλιστικών κοινωνικών σχέσεων, που ο πυρήνας τους είναι η ατομική ιδιοκτησία στα μέσα παραγωγής. Αυτό είναι το υπόβαθρο, που διαπερνά ακόμα πιο βαθιά τις κοινωνικές σχέσεις, ιδιαίτερα τις σχέσεις μεταξύ των δύο φύλων, τις οικογενειακές σχέσεις. Γι’ αυτό δεν πρόκειται, κύριοι Υπουργοί, για κρίση ηθικής, όπως εύκολα λέγεται, αλλά για μια σάπια ηθική, που αναδύει όλο και μεγαλύτερη δυσωδία όσο σαπίζει αυτό το σύστημα που την γεννά.

Στα αποτρόπαια περιστατικά ενδοοικογενειακής βίας, εκφράζονται με βίαιο τρόπο οι συνέπειες του οικονομικού και κοινωνικού καταναγκασμού στα πλαίσια της οικογένειας, της οικονομικής και κοινωνικής εξάρτησης της γυναίκας στα πλαίσια του γάμου ή της συμβίωσης, η ανασφάλεια της ευέλικτης εργασίας, του πετσοκομμένου εισοδήματος, των υποβαθμισμένων και εμπορευματοποιημένων υπηρεσιών υγείας, πρόνοιας, η επιδείνωση των συνθηκών εργασίας και ζωής, ιδιαίτερα των εργαζομένων ανέργων γυναικών, αποτελούν όλα αυτά τα βαριά δεσμά που περιορίζουν τις δυνατότητες να απεγκλωβιστούν οι γυναίκες από μια παθογόνα βίαιη σχέση. Οι όποιες αλλαγές στην ποινική νομοθεσία, δεν εξασφαλίζουν την ολόπλευρη προστασία των γυναικών από τέτοια αποκρουστικά εγκλήματα, όταν παραμένει η υποστελέχωση των δικαστικών υπηρεσιών, η έλλειψη επιστημονικής και κοινωνικής υποστήριξης των θυμάτων από κρατικές δομές.

Άλλωστε, ο ειδικός νόμος που ρυθμίζει τις ειδικές αυστηρότερες διατάξεις για τα θέματα της ενδοοικογενειακής βίας, δεν μείωσε σε καμία περίπτωση το ίδιο το πρόβλημα της ενδοοικογενειακής βίας. Γι’ αυτό και τόσο σε χώρες που εδώ και χρόνια έχει ρητά θεσπιστεί στον Ποινικό Κώδικα η Γυναικοκτονία, όσο και σε αυτές που δεν έχει, δεν μειώθηκαν οι δολοφονίες γυναικών από άντρες, που με τον ένα ή τον άλλο τρόπο, θεωρούσαν ότι έχουν δικαίωμα ζωής και θανάτου πάνω στις γυναίκες. Γι’ αυτό και στην Ελλάδα, τόσο με την οριζόντια μείωση των ποινών επί ΣΥΡΙΖΑ, όσο και με την αυστηροποίηση των ποινών από τη Ν.Δ., συνεχίζει να μακραίνει η ματωμένη αλυσίδα των αποτρόπαιων περιστατικών βίας, που φτάνει μέχρι και τις γυναικοκτονίες.

Με το νομοσχέδιο δεν αντιμετωπίζονται οι πολλαπλοί σκόπελοι που αντιμετωπίζει μια γυναίκα, με ευθύνη διαχρονικά των κυβερνήσεων, μέχρι την τελεσίδικη καταδίκη του δράστη και που τελικά όλοι αυτοί οι σκόπελοι είναι που τις αποθαρρύνουν ακόμα και να καταγγείλουν σε νομικό επίπεδο το περιστατικό. Μάλιστα, στις διατάξεις του νομοσχεδίου για την παρενοχλητική κυβερνοπαρακολούθηση, αντί να αρκεί η απλή καταγγελία από τη μεριά του θύματος, τίθεται ως προϋπόθεση η έγκληση, άλλο ένα εμπόδιο, δηλαδή, στη πρόσβαση στη δικαιοσύνη. Την ίδια στιγμή και αυτό πραγματικά πώς να το χαρακτηρίσω, η αφαίρεση του υλικού με προσωπικές στιγμές μιας γυναίκας, ενός ανήλικου παιδιού, που κυκλοφορούν στο διαδίκτυο, εξαρτάται από το αν μπορούν να εντοπιστούν τα στοιχεία του διαχειριστή ή του παρόχου φιλοξενίας. Δηλαδή, προσπαθείτε να μας πείσετε, κύριοι Υπουργοί, ότι οι κατασταλτικοί μηχανισμοί του εχθρικού για το λαό κράτους, που σε χρόνο fast track κινούνται ενάντια σε αγωνιστές και αγωνίστριες του εργατικού λαϊκού κινήματος, αυτοί οι ίδιοι μηχανισμοί αδυνατούν να βρουν τους δράστες και όσους τους διευκολύνουν; Και μάλιστα, εισάγει και μια άλλη απαράδεκτη διάταξη, που πρέπει να αφαιρεθεί οπωσδήποτε, δίνετε στους παρόχους τη δυνατότητα να κάνουν έφεση στην απόφαση αφαίρεσης του συγκεκριμένου διαδικτυακού υλικού, δηλαδή, του διαδικτυακού υλικού των προσωπικών στιγμών μιας γυναίκας, από της παιδικής ανήλικης πορνογραφίας, αυτό που βάζετε στην παράγραφο 3, του άρθρου 12.

Στη πραγματικότητα, είναι μια έμμεση αποδοχή της αντίστοιχης πρότασης που υπάρχει στην Ευρωπαϊκή Οδηγία, που εξαρτά τη προστασία των γυναικών από τα συμφέροντα των πορνογραφικών πλατφορμών, στη πράξη αυτή την Οδηγία που σας ζητούν τα άλλα κόμματα να την ενσωματώσετε αυτούσια και κατά γράμμα. Με το νομοσχέδιο δεν αντιμετωπίζονται ούτε οικονομικοί κοινωνικοί παράγοντες που ευθύνονται για την αστυνομική αυθαιρεσία και τον κρατικό αυταρχισμό.

Η δολοφονία της Κυριακής στο πλατύσκαλο του αστυνομικού τμήματος, αποκάλυψε, δυστυχώς, με τον πιο αποκρουστικό τρόπο, για ποια συμφέροντα νοιάζεται πραγματικά και η Αστυνομία. Δεν είναι θέμα ελλιπούς εκπαίδευσης, πρωτοκόλλων που δεν εφαρμόζονται, όπως διακινούσαν τα κυβερνητικά επιτελεία για να ξεπλυθούν οι ευθύνες τους, αλλά και για να μην διαρραγεί το παραμύθι, ότι η Αστυνομία δήθεν εγγυάται την ασφάλεια όλων, ούτε είναι θέμα εκσυγχρονισμού κανονισμών και πρωτοκόλλων όπως έθετε ο ΣΥΡΙΖΑ και το ΠΑΣΟΚ, προσπαθώντας να πείσουν, ότι μπορεί η Αστυνομία να εκδημοκρατιστεί, για να λειτουργεί προς όφελος του πολίτη, τα ίδια λίγο πολύ που πλασάρει και η Ν.Δ. με άλλα λόγια, ακριβώς γιατί η Αστυνομία και συνολικά οι κατασταλτικοί μηχανισμοί είναι από τη φύση τους η σιδερένια γροθιά του εκμεταλλευτικού συστήματος απέναντι στο λαό, πολύ περισσότερο όταν αγωνίζεται και διεκδικεί.

Ήταν χαρακτηριστικό, ότι τα περιπολικά που δεν ήταν ταξί για να πάνε την άτυχη Κυριακή στο σπίτι με ασφάλεια και έφτασε να δολοφονηθεί έξω από το Αστυνομικό Τμήμα, ήταν εκεί πάνοπλα την επόμενη μέρα όταν διαδήλωναν οι φορείς του λαϊκού κινήματος απέναντι σε αυτή την απαράδεκτη τακτική. Και είστε βεβαίως γελασμένοι, αν νομίζετε, ότι με μερικές ΕΔΕ και ποινές χάδια στους αστυνομικούς θα ξεμπερδεύετε κάθε φορά με τις ευθύνες σας.

Για να μη μιλήσουμε βεβαίως για τον γολγοθά των κακοποιημένων γυναικών, απλά και μόνο για να πιστοποιηθεί, ότι κακοποιήθηκαν, ότι βιάστηκαν, που πρέπει για παράδειγμα να μένουν ακόμα και μέρες χωρίς να πλυθούν, τι βαρβαρότητα, επειδή είναι φρικτά υποστελεχωμένες οι ιατροδικαστικές υπηρεσίες και δεν υπάρχει ιατροδικαστής για να τις εξετάσει αμέσως. Και φέρνετε από πάνω ένα ακόμα νομοσχέδιο, χωρίς καμία ουσιαστική πρόβλεψη για όλα αυτά. Και βεβαίως, σαν να μην έφταναν όλα αυτά, εντείνετε εξοντωτικά τη καταστολή απέναντι στους ανηλίκους που παραβιάζουν τον ποινικό νόμο. Παρόλο που όλες οι έρευνες δείχνουν, ότι η φυλακή δεν οδηγεί στον σωφρονισμό, δεν μειώνει την υποτροπή, ακριβώς το αντίθετο συμβαίνει, είναι τραυματική για την ψυχοκοινωνική ανάπτυξη των παιδιών ή των νεαρών ανηλίκων, τα στιγματίζουν, τα εξοικειώνουν με το έγκλημα, τα φέρνουν αντιμέτωπα με ακόμα μεγαλύτερους κινδύνους από αυτά που τα οδήγησαν στην εγκληματικότητα.

Είναι γνωστή η άθλια κατάσταση που επικρατεί στα ειδικά Καταστήματα Κράτησης νέων, δηλαδή, στις φυλακές ανηλίκων, με πληρότητα πάνω από 178% στο Βόλο, πάνω από 150% στην Αυλώνα, σύμφωνα πάντα με τα δημοσιεύματα. Γιατί από τη στιγμή που οι φυλακές πέρασαν στην αρμοδιότητα του Υπουργείου Προστασίας του Πολίτη, δεν δίνονται επίσημα στοιχεία, ή δίνονται με το σταγονόμετρο για τη κατάσταση σε αυτές. Στο Βόλο, πριν λίγους μήνες, πέθανε ένας 21χρονος κρατούμενος αβοήθητος, αφού δεν υπήρχε ούτε ιατρικό προσωπικό εντός του Καταστήματος, ούτε επαρκές φυλακτικό προσωπικό για τη γρήγορη μεταφορά του στο νοσοκομείο. Στο ίδιο Κατάστημα Κράτησης, 16χρονος κρατούμενος κατήγγειλε τον Μάη του 2023 τον ομαδικό βιασμό του. Αυτές είναι οι καταστάσεις στα ειδικά Καταστήματα Κράτησης των νέων, που θέλετε όλο και περισσότερο να στέλνετε τους ανήλικους.

Δεν είναι πρωτοτυπία της Κυβέρνησης αυτή η πολιτική, ούτε μόνο των ελληνικών αστικών κομμάτων που στηρίζουν τα αντιδραστικά μέτρα προς αυτή τη κατεύθυνση, οι ίδιες πολιτικές και τάσεις ακολουθούνται σε μια σειρά καπιταλιστικές χώρες, στη Γαλλία, τη Σουηδία, ενώ σε πολιτεία της Αυστραλίας, αποφάσισαν να βάζουν στη φυλακή και παιδιά κάτω των 10 ετών. Δεν ξέρω αν αυτές τις βέλτιστες πρακτικές ζηλεύετε και θέλετε να μας ενσωματώσετε. Οι προβλέψεις του νόμου για τη λεγόμενη παραβατικότητα των ανηλίκων, είναι αντιδραστικές και εξοργιστικές, όπως για παράδειγμα η πρωτοφανής πρόβλεψη για αντικατάσταση των αναμορφωτικών μέτρων με περιορισμό σε ειδικό Κατάστημα Κράτησης νέων, δηλαδή, φυλακή ανηλίκων, παρόλο που όταν επιβάλλονται νομοθετικά μέτρα, ο ανήλικος κρίνεται ποινικά ανεύθυνος, η παύση των αναμορφωτικών μέτρων στα 21 αντί για τα 25 χρόνια, με βάση μια ατεκμηρίωτη εκτίμηση για το ηλικιακό όριο της ψυχοσυναισθηματικής ωρίμανσης.

Η αύξηση της μέγιστης διάρκειας της προσωρινής κράτησης ανηλίκου, παρόλο που η προσωρινή κράτηση, ειδικά σε ανήλικους, πρέπει να αποτελεί το πραγματικά έσχατο μέσο και να είναι όσο το δυνατόν πιο σύντομη. Το ίδιο απαράδεκτη και η διάταξη που αφορά την παραμέληση εποπτείας ανηλίκου, με την επίρριψη αποκλειστικά στις οικογένειες της ευθύνης για όποια νοσηρά φαινόμενα γεννάει το σύστημα, πολλές οικογένειες εκ των οποίων αντιμετωπίζουν πρόσθετα προβλήματα, ιδιαίτερα λόγω της ακραίας φτώχειας, εξαρτήσεων και αλλά και χρειάζονται πολλαπλή επιπλέον στήριξη από το κράτος.

Βεβαίως, δεν αρνούμαστε το μερίδιο ευθύνης που αναλογεί στους γονείς, ειδικά στη συγκεκριμένη κοινωνία, όμως δεν είναι ευθύνη των γονιών για μια σειρά νοσηρά φαινόμενα με τα οποία εκδηλώνεται η νεανική παραβατικότητα. Αυτά είναι προϊόντα της σήψης του καπιταλιστικού συστήματος που στηρίζεται στην εκμετάλλευση, τον ανταγωνισμό, τον ατομικισμό, που καλλιεργούνται και διαχέονται από το ίδιο το εκπαιδευτικό σύστημα, αναπαράγονται μαζικά από τα μέσα ενημέρωσης και στις πιο ακραίες εκφράσεις τους από το διαδίκτυο και τα μέσα κοινωνικής δικτύωσης.

Ας μας απαντήσει, λοιπόν, η Κυβέρνηση, ποια μέτρα κύριοι Υπουργοί πήρατε στην κατεύθυνση της πρόληψης για τη στήριξη των παιδιών και των οικογενειών τους, όταν σύμφωνα με έρευνες 500.000 παιδιά βρίσκονται στον κίνδυνο της φτώχειας και του κοινωνικού αποκλεισμού; Σας απαντάμε εμείς, ευχολόγια, φιέστες, γενικές διαπιστώσεις και ένταση της καταστολής. Ταυτόχρονα, η Κυβέρνηση απαξιώνει και συρρικνώνει τα όποια αναμορφωτικά και θεραπευτικά μέτρα μπορούν να εφαρμοστούν στο συγκεκριμένο βεβαίως κοινωνικό σύστημα.

Η ευθύνη του κράτους, με ευθύνη όλων των κυβερνήσεων, και δεν θα κουραστούμε να το λέμε, εξαντλείται σε ένα μίνιμουμ ανεπαρκέστατων κοινωνικών παροχών για τις οικογένειες με παιδιά, ενώ για τα παιδιά χωρίς κατάλληλο οικογενειακό περιβάλλον το κράτος έχει εξασφαλίσει έναν απειροελάχιστο αριθμό δημόσιων δομών παιδικής προστασίας, φανταζόμαστε θα τα ακούσουμε αυτά και τους φορείς, πλάι στις οποίες βεβαίως ανθίζει μια πανσπερμία ΜΚΟ. Η απουσία κοινωνικών μέτρων πρόληψης της νεανικής παραβατικότητας και στήριξης των ανήλικων θυμάτων, αλλά και των θυτών, γιατί ανήλικοι θύτες είναι και οι ίδιοι θύματα αυτού του συστήματος, δείχνουν την αδιαφορία της Κυβέρνησης για τις παθογένειες που δημιουργεί η ίδια η πολιτική τους, το ίδιο το σύστημα που υπηρετούν.

Βεβαίως δεν χάνετε ευκαιρία, αφού και το συγκεκριμένο νομοσχέδιο εντάσσεται στη συνολική προσπάθεια να αθωωθεί ο αντιδραστικός για τα λαϊκά δικαιώματα και ελευθερίες χαρακτήρας του Ποινικού Κώδικα, να ξεπλυθεί η πολιτική διαχρονικά των κυβερνήσεων για τις τραγικές ελλείψεις σε ουσιαστικά μέτρα πρόληψης και προστασίας των γυναικών από την πολύμορφη βία. Μάλιστα εισάγονται διατάξεις, που στο όνομα δήθεν της προστασίας από αποκρουστικά εγκλήματα, κάνουν αποφασιστικά βήματα προς την περαιτέρω αντιδραστικοποίηση του Ποινικού Δικαίου και που αξιοποιούνται βεβαίως και στην καταστολή του ίδιου του εργατικού λαϊκού κινήματος. Για μια ακόμη φορά η ποινική νομοθεσία αποδεικνύεται ότι είναι μέρος της ίδιας της κατασταλτικής λειτουργίας του αστικού κράτους. Βεβαίως, κατά τη γνώμη μας, δεν είναι καθόλου τυχαία και η ίδια συγκυρία, όταν ζούμε σε έναν κόσμο που βράζει και φλέγεται, σε συνθήκες όξυνσης των ιμπεριαλιστικών ανταγωνισμών, προετοιμασίας των αστικών επιτελείων για να αντιμετωπίσουν τον εχθρό λαό.

Έτσι, με το συγκεκριμένο νομοσχέδιο γενικεύεται η προσωρινή κράτηση και η διάρκειά της, καταστρατηγώντας τον ίδιο το σκοπό για τον οποίο προβλέπεται η προσωρινή κράτηση.

Ξεχωρίζουμε τη ρύθμιση στο άρθρο 27, που τυποποιεί την παρεμπόδιση της δικαιοσύνης ως αυτοτελή αξιόποινη πράξη ακόμα και για υποθέσεις πλημμεληματικού χαρακτήρα, γιατί υπάρχει κίνδυνος αυτή να χρησιμοποιηθεί σε βάρος του εργατικού και λαϊκού κινήματος που αντιπαλεύει την ποινικοποίηση των αγώνων, της αλληλεγγύης και απαιτεί την παύση των ποινικών διώξεων και των δικών σε βάρος αγωνιστών που γίνονται σύστημα και κατά κόρον. Αυτή η διάταξη πρέπει να αποσυρθεί.

Κλείνω, λέγοντας ότι το Κ.Κ.Ε. δίνει και θα συνεχίσει να δίνει όλες του τις δυνάμεις, ώστε να καταδικαστεί μαζικά από τους εργαζόμενους και τη νεολαία αυτό το ίδιο το σύστημα, το κράτος και οι νόμοι του, με τις σάπιες αξίες, τα σάπια ιδανικά, που τέτοια φρικιαστικά εγκλήματα συνεχώς θα γεννά, παλεύει για να δημιουργηθούν οι προϋποθέσεις, ώστε να ικανοποιηθούν ολόπλευρα όλες οι ανάγκες της παιδικής και εφηβικής ηλικίας, για ουσιαστική στήριξη των θυμάτων ενδοοικογενειακής βίας, των παιδιών από τη γέννηση μέχρι την ενηλικίωσή τους, για μέτρα πρόληψης στα σχολεία, στις γειτονιές, τους αθλητικούς και πολιτιστικούς χώρους, στα πανεπιστήμια.

Παλεύει για μια νέα σοσιαλιστική κοινωνία, όπου δεν θα υπάρχει έδαφος για να φυτρώνουν και να καλλιεργούνται αυτά τα αποκρουστικά φαινόμενα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Πρόκειται για ένα ακόμα νομοσχέδιο που ρυθμίζει πολλά και διαφορετικά αντικείμενα. Τολμώ να πω, κ. Υπουργέ, ότι είναι ένα νομοσχέδιο επιτρέψτε μου την έκφραση «ποτ πουρί» που περιλαμβάνει πάρα πολλά άρθρα και πάρα πολύ σοβαρά θέματα. Έχει διατάξεις για βία γυναικών, Κώδικα Ποινικής Δικονομίας μέχρι και αλλαγές σε Ιατροδικαστικές Υπηρεσίες.

Αξίζει όμως να σημειωθεί και να υπογραμμιστεί ότι το συγκεκριμένο νομοσχέδιο αναρτήθηκε προς διαβούλευση την παραμονή των Χριστουγέννων στις 24.12.2024 και ήταν ανοιχτό σε σχόλια ως τις 7.1.2025 την περίοδο, δηλαδή, κ. Υπουργέ, των γιορτών. Τέθηκε από τους συναδέλφους το τονίζουμε και εμείς.

Θέλω να ξέρω η Κυβέρνηση βλέπει τόσο σοβαρά την αντιμετώπιση της ενδοοικογενειακής βίας που επί της ουσίας, τολμώ ξανά να πω, ξεπέταξε με διαβούλευση μέσα στις γιορτές το συγκεκριμένο νομοσχέδιο, κύριε Υπουργέ;

Υπήρχαν ενστάσεις και τις γνωρίζετε και κυρίως από το Δικηγορικό Σύλλογο Αθηνών που θα μπορούσατε, κύριε Υπουργέ, να τον καλέσετε στις εργασίες που πραγματοποιήθηκαν για το συγκεκριμένο νομοσχέδιο. Δεν το κάνατε.

Το Υπουργείο έδωσε μόλις δύο εβδομάδες περιθώριο για υποβολή σχολίων στη δημόσια διαβούλευση και μάλιστα εν μέσω εορτών, όπως τόνισα, κάτι που δεν επιτρέπει την ουσιαστική συμμετοχή στη διαβούλευση, κατά παράβαση των αρχών της καλής νομοθέτησης, κύριοι της Κυβέρνησης.

Ιδιαίτερα ανησυχητικά είναι τα επίσημα στοιχεία από την ΕΛ.ΑΣ. για την αύξηση στα περιστατικά ενδοοικογενειακής βίας μέσα στο πρώτο δεκάμηνο του 2024 σε σχέση με το αντίστοιχο διάστημα του 2023. Συγκεκριμένα, τους πρώτους δέκα μήνες του 2023 σημειώθηκαν 9.860 περιστατικά, ενώ το 2024 σημειώθηκαν 18.427 περιστατικά. Αναλογικά αντίστοιχα μεγάλη είναι και η διαφορά και στις συλλήψεις που πραγματοποίησε η ΕΛ.ΑΣ. που από ολόκληρο το 2023 συνελήφθησαν 6.453 άτομα ενώ από το Γενάρη μέχρι και τον Οκτώβριο του προηγούμενου έτους είχαν συλληφθεί 11.308 άτομα.

Πάμε τώρα στην Ένωση Ποινικολόγων και στο τι αναφέρουν τα μέλη της Ένωσης. Το ενίοτε ακραία τιμωρητικό περιεχόμενο των διατάξεων φαίνεται να εμπνέεται από την ιδέα ότι η νομοθετική αντιμετώπιση των υπαρκτών προβλημάτων της παραβατικότητας ενηλίκων και ανηλίκων πρέπει να εξαντλείται στη θέσπιση αυστηρότερων κυρώσεων. Η ανορθολογική αυτή αντίληψη υποβιβάζει τη νομοθετική πρωτοβουλία σε μια χάρτινη, όπως τη χαρακτηρίζει η Ένωση Εισαγγελέων και Δικαστών, συμβολική παραγωγή διατάξεων οι οποίες ενώ ουδέν ελάχιστον συνεισφέρουν στην αποτελεσματική αντιμετώπιση της παραβατικότητας, προκαλούν πλήθος ανεπιθύμητων και κοινωνικά βλαπτικών παρενεργειών που διασπούν την κοινωνική συνοχή, οδηγούν στο περιθώριο ευρείες ομάδες προσώπων, ευνοούν καταχρηστικές συμπεριφορές από κρατικά όργανα και ιδιώτες και μετατρέπουν το Ποινικό μας Δίκαιο από εγγυητή της προσωπικής ελευθερίας σε απειλή του.

Υπογραμμίζουν δε, παράλληλα, ότι οι διατάξεις του πολυνομοσχεδίου αποκλίνουν ουσιωδώς από κατοχυρωμένες στο Σύνταγμα και στα διεθνή κείμενα, ΕΣΔΑ κ.λπ., κεφαλαιώδεις αρχές του φιλελεύθερου ουσιαστικού και δικονομικού ποινικού δικαίου, τεκμήριο αθωότητας, αναλογικότητα και εξατομίκευση της ποινής, δικαίωμα αποτελεσματικής υπεράσπισης, επιβολή προσωρινής κράτησης μόνο ως έσχατου μέσου διασφάλισης των σκοπών της δίκης και άλλα, συνιστούν δε επικίνδυνη δικαιοκρατική οπισθοδρόμηση, ενώ η ενσωμάτωση της Οδηγίας της Ευρωπαϊκής Ένωσης 2024/1385 επιχειρείται με πλημμελή και άτεχνο τρόπο.

Στο μέρος γ΄ του νομοσχεδίου για τους ιατροδικαστές, σημειώνουμε τα εξής.

Πρώτον, η νεκροψία νεκροτομή δεν είναι μια διαδικασία που μπορεί να διενεργείται άκριτα και μαζικά, χωρίς να υπάρχει συγκεκριμένος λόγος για τη διενέργεια της. Τα παιδιά που νοσούν από καρκίνο δεν μπορεί να υποβάλλονται σε νεκροψία νεκροτομή. Τα παιδάκια αυτά πεθαίνουν μετά από μακροχρόνιες και επώδυνες θεραπείες και όταν ο καρκίνος έχει ήδη προσβάλλει όλα τα όργανα του σώματος, γεγονός που αποδεικνύεται με έγγραφα, προηγούμενες εξετάσεις και γνωματεύσεις των αρμόδιων ογκολογικών τμημάτων. Οι οικογένειες, λοιπόν, αυτών των άτυχων παιδιών ήδη γνωρίζουν για τη νόσο του παιδιού τους, καθώς και για το επικείμενο τέλος τους. Η διενέργεια νεκροψίας νεκροτομής στις περιπτώσεις αυτές: α) αποτελεί ασέβεια στο ήδη ταλαιπωρημένο σώμα του παιδιού, β) δημιουργεί επιπρόσθετο ψυχολογικό και διαχειριστικό βάρος για την οικογένεια του παιδιού σε μια τόσο καίρια και δύσκολη στιγμή για την οικογένεια, γ) συνεπάγεται καθυστερήσεις που απλώς επιβαρύνουν και δυσκολεύουν την οικογένεια και τους οικείους, χωρίς πραγματικό λόγο, αφού η αιτία θανάτου είναι ήδη γνωστή και συνήθως από πολύ καιρό πριν επέλθει το μοιραίο συμβάν.

Προτείνουμε, λοιπόν, αγαπητοί κύριοι της Κυβέρνησης να τροποποιηθεί το σχέδιο νόμου ως εξής. Να εξαιρούνται από την υποχρεωτική νεκροψία νεκροτομή ανήλικα παιδιά με τεκμηριωμένο, διαγνωσμένο, απειλητικό για τη ζωή τους νόσημα, με πολλαπλές νοσηλείες εντός και εκτός ειδικού νοσοκομείου, για τις οποίες υπάρχει τεκμηριωμένη διάγνωση του θεράποντος ειδικού ιατρού ως αιτία θανάτου.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης)** *(ομιλεί εκτός μικροφώνου):* Αυτό το κάναμε.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Ευχαριστώ πάρα πολύ, κύριε Υπουργέ. Αυτό σας τιμά και γι’ αυτό είμαστε εδώ για να επισημαίνουμε και να αναδεικνύουμε τέτοιου είδους αλλαγές στο συγκεκριμένο νομοσχέδιο που φέρνετε.

Επίσης, νεκροψία νεκροτομή μπορεί να πραγματοποιείται σε περίπτωση που το ζητά αιτιολογημένα είτε ο θεράπων ιατρός είτε οι γονείς των παιδιών. Αυτή είναι η πρότασή μας, αλλά δεν είναι μόνο δική μας πρόταση, είναι και πρόταση του Συλλόγου Γονέων Παιδιών με Νεοπλασματική Ασθένεια ΦΛΟΓΑ.

Δεύτερον, οι Ιατροδικαστές, που για εμάς ασκούν λειτούργημα, το καταθέτουμε μέσα από αυτή την Επιτροπή, καθημερινά και κάτω από αντίξοες συνθήκες, κύριοι Υπουργοί - θα σας αποδείξω σε τι αντίξοες συνθήκες εργάζονται και θα σας καταθέσω στην Ολομέλεια και ντοκουμέντα και θα καταλάβετε τι εννοώ - με αίσθημα ευθύνης εργάζονται σκληρά για να φέρουν εις πέρας το δύσκολο έργο τους. Αναγκάζονται να εργάζονται κάτω από άθλιες συνθήκες και αυτό το γνωρίζουν όσοι εργάζονται σε αυτά τα κτίρια. Οι υποδομές και οι εγκαταστάσεις των νεκροτομείων παρουσιάζουν σημαντικές φθορές, ενώ εντοπίζονται, παράλληλα, ελλείψεις στον εξοπλισμό και τα εργαλεία τους. Είναι πολύ σημαντικό να έχουν τα απαραίτητα εργαλεία για να μπορούν να επιτελέσουν αυτό το λειτούργημα, το έργο τους. Συμφωνούμε ότι πρέπει να αλλάξει όλο αυτό και να επέλθει μια ριζική αναμόρφωση των ιατροδικαστικών υπηρεσιών, αλλά πριν από αυτό πρέπει να κοιτάξετε τις εγκαταστάσεις, τις υποδομές, στις οποίες ασκούν το λειτούργημα τους όλοι αυτοί οι άξιοι επιστήμονες. Έχουμε κάνει την έρευνά μας και θα επανέλθουμε. Θα σας τα καταθέσουμε όλα στα πρακτικά της Βουλής.

Τρίτον, στο άρθρο 40, παράγραφος 1, περίπτωση β, αναφέρεται ότι «για τις ως άνω πράξεις συντάσσεται χωρίς υπαίτια βραδύτητα έκθεση από τον ιατροδικαστή, όταν δε, συντρέχει αυτόφωρη σύλληψη και επικείμενη εισαγωγή σε δίκη, η έκθεση συντάσσεται και παραδίδεται στην αρμόδια αρχή αμελλητί». Κρατήστε τη λέξη. «Σε πολλές περιπτώσεις, εξέταση σωματικών βλαβών, δεν είναι δυνατή η άμεση και πριν την επικείμενη εισαγωγή σε δίκη με τη διαδικασία του αυτοφώρου σύνταξη της ιατροδικαστικής έκθεσης λόγω των εκκρεμών λοιπών ιατρικών γνωματεύσεων που πρέπει να προσκομιστούν και οι οποίες θα καθορίσουν τη βαρύτητα της βλάβης κατά τα αντίστοιχα άρθρα του ποινικού κώδικα».

Πρόταση: Να αντικατασταθεί, κύριοι Υπουργοί, η λέξη «αμελλητί» με τη φράση «με απόλυτη προτεραιότητα».

Τέταρτον. Άρθρο 40. Αρμοδιότητα Ιατροδικαστικών Υπηρεσιών, Ιατροδικαστική Έκθεση, αντικατάσταση άρθρου 2, ν. 3772/2009, παράγραφος 3. Τι λένε οι Ιατροδικαστές; Ακούστε. Η κυρία Κωνσταντινίδου, Καθηγήτρια Παθολογικής Ανατομικής ΕΚΠΑ, μας λέει τα εξής: Σύμφωνα με την παράγραφο αυτή προβλέπεται υποχρεωτική ιατροδικαστική διερεύνηση μεταξύ άλλων και στις περιπτώσεις θανάτων κατά τη περιγεννητική περίοδο. Η διενέργεια περιγεννητικής νεκροτομής σε περιπτώσεις περιγεννητικής ή νεογνικού θανάτου μέχρι τις 28 ημέρες που συμβαίνει εντός νοσοκομείου κλινικής αποτελεί διεθνώς βασική ιατρική πράξη της παιδιατρικής περιγεννητικής παθολογικής ανατομικής, η οποία, σε πολλές χώρες αποτελεί ξεχωριστή ειδικότητα της ιατρικής ή εξειδίκευση της παθολογικής ανατομικής, προϋποθέτει εξειδικευμένη γνώση και διενεργείται από περιγεννητικό παθολογοανατόμο κατόπιν γονικής συναίνεσης με διεπιστημονική προσέγγιση σύμφωνα με συγκεκριμένα πρωτόκολλα.

Επισημαίνεται ότι στο γνωστικό πεδίο της περιγεννητικής παθολογοανατομίας περιλαμβάνεται και διαγνωστικά ευρήματα πιθανής ιατρογένους βλάβης. Η διεθνής εμπειρία σύμφωνα με τα ισχύοντα πρωτόκολλα και οδηγίες καταδεικνύει ότι η ανάγκη ιατροδικαστικής διερεύνησης σε περιπτώσεις περιγεννητικού και νεογνικού θανάτου επισυμβαίνοντος εντός νοσοκομείου κλινικής είναι δυνατόν να ενεργοποιηθεί σε ορισμένες περιπτώσεις όταν τίθενται συγκεκριμένα ζητήματα ιατροδικαστού ενδιαφέροντος.

Για παράδειγμα, μετά από καταγγελία για κακοποίηση της εγκύου με συνέπειες στο κύημα, καταγγελία των γονέων του νεκρού εμβρύου νεογνού ή καταγγελία τρίτου προσώπου, π.χ. μέλους νοσηλευτικού προσωπικού.

Στις περιπτώσεις αυτές, η νεκροψία νεκροτομή του εμβρύου ή νεογνού πρέπει να διενεργείται από κοινού και με στενή συνεργασία - αναφέρει η κυρία Καθηγήτρια- περιγεννητικού παθολογοανατόμου με τον Ιατροδικαστή. Οι Ιατροδικαστές το λένε αυτό, όχι εμείς, κύριοι Υπουργοί. Οι επισημάνσεις έγιναν από καταρτισμένους επιστήμονες. Προτείναμε αυτούς τους επιστήμονες, κάποιους από αυτούς ή αν θέλετε, έναν από αυτούς να τους φέρουμε εδώ να τους ακούσουμε. Θα το θέλαμε πάρα πολύ και ευχής έργον είναι ο κύριος Πρόεδρος να επιλέξει και έναν από αυτούς που προτείναμε να παραστεί εδώ. Έναν καθηγητή ή μια καθηγήτρια, όποιον θέλετε.

Όλοι αυτοί είναι εγνωσμένου κύρους, το γνωρίζουμε και γι’ αυτό και ζητήσαμε και ζητάμε ξανά να τους καλέσουμε στην Επιτροπή. Παρακαλώ να το δείτε αυτό. Αυτά προς το παρόν, έχουμε κι άλλες παρατηρήσεις. Επιφυλασσόμαστε για το νομοσχέδιο. Θα τα πούμε και τα υπόλοιπα και κατά τη διάρκεια των Επιτροπών, αλλά και συνολικά στην Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Θα ήθελα να ξεκινήσω με μερικές παρατηρήσεις που θα μπορούσαν να ονομαστούν διαδικαστικές, αλλά θα είναι παραπλανητικό και δεν μιλώ φυσικά για τις ειδικές διαδικαστικές πλημμέλειες που αφορούν τις προθεσμίες για την κατάθεση του νομοσχεδίου, για τη διαβούλευση, για τον τρόπο με τον οποίο ορίζεται εν πάση περιπτώσει η κοινοβουλευτική διαδικασία μέσα σε εξαντλητικά χρονικά περιθώρια.

Ούτε, βεβαίως, μιλώ για το γεγονός της υποτιθέμενης ολοκλήρωσης διαβούλευσης των 15 ημερών που απαιτούνται από το νόμο μέσα στην περίοδο των γιορτών.

Καταλαβαίνετε και εσείς οι ίδιοι ότι αυτό το επιχείρημα δεν είναι πειστικό, όταν οι αυτές τις 15 μέρες προσμετρώνται τα Χριστούγεννα, η παραμονή των Χριστουγέννων και η επόμενη, η 26η Δεκέμβριου, όταν προσμετρώνται η παραμονή Πρωτοχρονιάς, η Πρωτοχρονιά, η 2α Ιανουαρίου και τα Φώτα, είναι προφανές ότι δεν έχουν εξαντληθεί τα περιθώρια διαβούλευσης, τουλάχιστον, στο πνεύμα της σχετικής νομοθεσίας.

Και, εν πάση περιπτώσει, δεν μας έχετε εξηγήσει για ποιο λόγο επιλέξατε αυτή τη συγκεκριμένη περίοδο για τη διαβούλευση;

Τι είναι το τόσο επείγον, αν θέλετε, σε αυτή την ιστορία;

Δεν παραγνωρίζω τη σημασία που έχει η αντιμετώπιση της βίας κατά των γυναικών ή τα ζητήματα αντιμετώπισης της έξαρσης της παραβατικότητας των ανηλίκων.

Καταρχάς, το νομοσχέδιο, κατά τη γνώμη μου, δεν μπορεί να αντιμετωπίσει αυτά τα ζητήματα, δηλαδή, αστοχεί πλήρως και θα εξηγήσω στη συνέχεια γιατί.

Κατά δεύτερον, όμως, μιλάμε για μια νομοθεσία, η οποία θα εφαρμοστεί από δω και στο εξής, δεν αφορά το παρελθόν ως, ακριβώς, ποινική νομοθεσία.

Επομένως, το να δίνατε μία βδομάδα ή 10 μέρες ή 15 μέρες παραπάνω σε τι, ακριβώς, θα κόστιζε στον νομοθετικό σχεδιασμό του Υπουργείου;

Είναι προφανές ότι δεν θέλετε να συζητήσετε με τους φορείς, με το γυναικείο κίνημα, με τους επιστημονικούς συλλόγους, δεν θέλετε να συζητήσετε με κανέναν και συνεχίζετε στη γνωστή αλαζονική λογική νομοθέτησης, ότι τα γνωρίζετε όλα εσείς και οι φίλοι σας και οι μετακλητοί σας, ενδεχομένως.

Εν πάση περιπτώσει, τα έχουμε πει τόσες φορές που, πλέον, δεν ξέρω αν έχει και νόημα να τα επαναλαμβάνουμε, διότι είστε πολιτικά αδιόρθωτοι, όχι μόνο ως προς την ουσία της πολιτικής, αλλά και ως προς τη μεθοδολογία, την οποία υιοθετείτε για τη νομοθέτηση.

Παρόλα αυτά, θέλω να πω κάτι, το οποίο, είναι συνολικότερο και μπορεί, ξαναλέω, να μοιάζει διαδικαστικό, αλλά δεν είναι. Μέσα σε μία πενταετία η κυβέρνηση της Νέας Δημοκρατίας, οι διαδοχικές κυβερνήσεις της Νέας Δημοκρατίας, αλλά και οι διαδοχικές ηγεσίες του Υπουργείου Δικαιοσύνης έχουν τινάξει στην κυριολεξία στον αέρα τη στοιχειώδη συστηματικότητα και συνοχή της ποινικής νομοθεσίας. Και νομίζω ότι υπάρχει λόγος γι’ αυτό, σχετίζεται με έναν ειδικό τρόπο και μια ειδική λογική νομοθέτησης την οποία έχετε.

Οι τροποποιήσεις του Ποινικού Κώδικα και της ποινικής νομοθεσίας έχουν έρθει καμιά δεκαπενταετία νομοσχέδια, ίσως και παραπάνω, τα οποία, εμπεριέχουν ποινικές διατάξεις, διατάξεις ποινικής δικονομίας, τροποποιητικές των προηγούμενων κ.λπ..

Αυτά, λοιπόν, έρχονται στη βάση της εξής λογικής και της εξής μεθοδολογίας από τη μεριά της Κυβέρνησης. Έχουμε, για παράδειγμα, ένα σοβαρό τροχαίο δυστύχημα στο οποίο, ενδεχομένως, υπάρχει και εγκληματική συμπεριφορά από τη μεριά των εμπλεκομένων;

Έρχεστε, χωρίς συζήτηση τροποποιείτε τις σχετικές ποινικές διατάξεις, αυστηροποιείτε τις ποινές, αυξάνετε τις ποινές και θεωρείτε ότι λύσατε το πρόβλημα, όλο το υπόλοιπο δεν σας απασχολεί.

Βέβαια, κοιτάξτε, να δείτε τώρα τι έγινε. Με το πρόσφατο τραγικό έγκλημα στην κυριολεξία στα Χανιά. Διαβάζουμε στις εφημερίδες ότι ήταν πολιτικό πρόσωπο που, μάλιστα, εμπλέκεται, είναι πολιτικό πρόσωπο που ανήκει στην παράταξή σας, κύριοι υπουργοί, στη Νέα Δημοκρατία, το οποίο, ήταν αυτό που παρενέβη για να μην κινηθεί η διαδικασία του αυτοφώρου. Και αν αυτό τις επόμενες ημέρες αποδειχθεί, θα φανεί για άλλη μια φορά το μέγεθος της πολιτικής σας υποκρισίας, που, από τη μία μεριά παριστάνετε και εσείς, κύριε Φλωρίδη και ο κ. Χρυσοχοΐδης, τους καουμπόηδες και από την άλλη μεριά, η παράταξή σας και οι άνθρωποι που ανήκουν στην παράταξή σας, είναι αυτοί που πρωταγωνιστούν στη μη εφαρμογή της ποινικής νομοθεσίας, όταν αυτός, ο οποίος, εμπλέκεται τυγχάνει να είναι φίλος της Κυβέρνησης ή της πολιτικής παράταξης που τη στηρίζει.

Παράδειγμα δεύτερο, έρχεται στη δημοσιότητα κάποιο τραγικό περιστατικό παραβατικότητας ανηλίκων; Βγαίνετε κάνετε μια συνέντευξη τύπου και λέτε «θα αυστηροποιήσω τις ποινές, θα αυστηροποιήσω το ποινικό πλαίσιο» και νομίζετε ότι λύσατε το πρόβλημα. Βρίσκεται σε δύσκολη θέση η Κυβέρνηση με τις υποκλοπές; Έρχεται κάνει μια τροποποίηση του Ποινικού Δικαίου, χρεώνει τις πλημμεληματικές διώξεις που έγιναν σε τέσσερις ιδιώτες και σε κανένα πολιτικό πρόσωπο στην προηγούμενη ποινική νομοθεσία ο κύριος Φλωρίδης λέγοντας ψέματα ότι δήθεν φταίει ο Ποινικός Κώδικας του 2019 για το γεγονός ότι είναι πλημμεληματική η δίωξη. Και ερωτώ κύριε Φλωρίδη, στον Ποινικό Κώδικα του 2019 η κατασκοπεία, δηλαδή η παρακολούθηση της ηγεσίας του στρατεύματος αποτελεί πλημμέλημα ή κακούργημα; Και για ποιο λόγο η παρακολούθηση της ηγεσίας του στρατεύματος δεν υπάχθηκε στο έγκλημα της κατασκοπείας και είχαμε απλώς την πλημμεληματική δίωξη, την οποία ακόμα και η κυρία Αδειλίνη έκανε την πολιτική αθλιότητα να χρεώσει στον Ποινικό Κώδικα του 2019 αποδεικνύοντας ότι η δήλωση της ήταν πολιτική και ότι οι σχέσης της με την Κυβέρνηση είναι προνομιακές και πολιτικές.

Έρχεται στο φως της δημοσιότητας μια τραγική υπόθεση ενδοοικογενειακής βίας, όπως με την περίπτωση της υπόθεσης Λύτρα. Ο κύριος Φλωρίδης ξανά κάνει τον «καουμπόι», κάνει μία συνέντευξη τύπου και λέει «θα αυστηροποιήσω την νομοθεσία» και θεωρεί ότι έλυσε το πρόβλημα. Όμως για μια πραγματική και ενδεχομένως διορθωτική νομοθεσία χρειάζεται μια εντελώς διαφορετική μεθοδολογία δουλειάς, διότι αυτό που κάνετε, κ. Υπουργέ, δεν είναι μεθοδολογία δουλειάς. Αυτό δεν είναι καν απλώς χυδαίος ποινικός λαϊκισμός, αυτό που κάνετε και ο τρόπος με τον οποίο νομοθετείτε και αξιοποιείται επικοινωνιακά νομίζοντας ότι το κάνετε προς όφελός σας και προς όφελος της παράταξής σας και εδώ η πρόθεση έχει σημασία. Αξιοποιώντας, λοιπόν, επικοινωνιακά τραγικές υποθέσεις, εγκλήματα και τον ίδιο τον ανθρώπινο πόνο, κ. Φλωρίδη, ονομάζεται πολιτική αθλιότητα. Το να αξιοποιείς στον ανθρώπινο πόνο και να παίζεις κατ’ αυτόν τον τρόπο που παίζετε εσείς, εκεί που δεν θα έπρεπε να παίζετε, ονομάζεται πολιτική αθλιότητα.

Αν, λοιπόν, κ. Φλωρίδη έχετε μια διαφορετική αντίληψη για την ποινική νομοθεσία, αυτό που θα οφείλετε να κάνετε είναι να φέρετε μια ολοκληρωμένη πρόταση αλλαγής του Ποινικού Δικαίου, όχι 15 νομοσχέδια, όπου έχουμε 5 διατάξεις εδώ, 25 εκεί, 30 παραπέρα, 40 παρακάτω ανάλογα με το τι κυριαρχεί κάθε φορά στα δελτία ειδήσεων, ανάλογα με το τι θεωρείτε εσείς κάθε φορά ότι θα μπορείτε να αξιοποιήσετε επικοινωνιακά για προσωπικό πολιτικό σας όφελος και για όφελος της παράταξής σας, να φέρετε, λοιπόν, μια πρόταση, συνολική πρόταση αλλαγής έστω σε αντιδραστική κατεύθυνση και να υπερασπιστείτε και να πάρετε την ευθύνη της ανατίναξης του φιλελεύθερου νεωτερικού πλαισίου του Ποινικού Δικαίου. Θα μείνετε στην ιστορία ως ο Υπουργός που μετέτρεψε το φιλελεύθερο και νεωτερικό χαρακτήρα του Ποινικού Δικαίου στη χώρα σε αυταρχικό και άγριο σύστημα ποινικής καταστολής απλώς και μόνο. Αυτό το στίγμα στην ποινική νομοθεσία το οποίο έχετε αφήσει είναι πραγματικά θλιβερό, όχι για σας τον ίδιο και για την παράταξή σας, αλλά για τον ίδιο τον ιστορικό χαρακτήρα της ελληνικής κοινωνίας. Αλλάζετε την ελληνική κοινωνία και την πάτε προς τα πίσω. Βέβαια, αν το κάνατε αυτό, δεν θα σας έδινε τη δυνατότητα να αντλείται κάθε φορά πολιτική υπεραξία ούτε εσείς ούτε η Κυβέρνηση από την αξιοποίηση ακριβώς την επικοινωνιακή εγκλημάτων και τραγικών ιστοριών, ούτε να εκμεταλλεύεστε με τον τρόπο που εκμεταλλεύεστε τον ανθρώπινο πόνο. Ούτε θα είχατε την δυνατότητα να βγαίνετε στα κανάλια και να παριστάνετε τον τιμωρό.

Πάμε τώρα στο νομοσχέδιο και σε ότι αφορά το κύριο θέμα την αντιμετώπιση της βίας κατά των γυναικών. Πρώτη και κύρια παρατήρηση, δεν ενσωματώνετε την σχετική Οδηγία. Ο τίτλος του νομοσχεδίου είναι ψευδεπίγραφος.

Ξέρετε γιατί δεν την ενσωματώνετε;

Διότι από την Οδηγία ενσωματώνετε αποκλειστικά και μόνο τις ποινικές διατάξεις. Τίποτα άλλο. Για τα τρία τέταρτα της Οδηγίας που μιλούν για πρόληψη, για θεσμούς αποκατάστασης, για ζητήματα τα οποία δεν έχουν να κάνουν με την ποινική νομοθεσία δεν λέτε κουβέντα, τίποτα.

Όμως ξέρετε το θέμα εδώ είναι ότι αν θέλετε πραγματικά να ενσωματώσετε την Οδηγία, για μια πραγματική ενσωμάτωση της Οδηγίας θα έπρεπε να ακολουθήσετε μια εντελώς διαφορετική μεθοδολογία. Θα έπρεπε να κάνετε σοβαρή δουλειά, στην οποία δεν αρέσκεστε και να λάβετε υπόψη σας αντιρρήσεις, διαφορετικές οπτικές, να διαβουλευτείτε, να μιλήσετε με τους επιστημονικούς φορείς, να μιλήσετε με το γυναικείο κίνημα, να μιλήσετε με άλλα Υπουργεία, να μιλήσετε με όλους όσους εμπλέκονται στην προσπάθεια αντιμετώπισης αυτού του μεγάλου ζητήματος. Αυτό, όμως, ξαναλέω δεν θα σας έδινε τη δυνατότητα να βγείτε να κάνετε συνέντευξη τύπου και να παριστάνετε το τιμωρό και γι’ αυτό δεν αρέσκεστε σε αυτού του τύπου τη νομοθετική εργασία.

Άρα, λοιπόν, είναι ψευδεπίγραφος ο τίτλος του νομοσχεδίου και τούτο γιατί, όπως σας είπα, η Οδηγία δίνει συγκεκριμένες κατευθύνσεις για την πρόληψη, για την έγκαιρη διάγνωση, την αποφυγή της θυματοποίησης, την αποκατάσταση των θυμάτων, για όλα αυτά δεν υπάρχει κουβέντα στο νομοσχέδιο.

Υπάρχουν, επίσης, οι συστάσεις GREVIO και η Σύμβαση της Κωνσταντινούπολης που θα μπορούσαν να διαμορφώσουν ένα ενιαίο νομοθετικό πλαίσιο και να μπορέσουμε να συζητήσουμε σε βάθος το πρόβλημα. Σε αυτή τη σοβαρή συζήτηση θα μπορούσαμε ενδεχομένως να κάνουμε και αποδεκτές κάποιες επιμέρους αυστηροποιήσεις σε συγκεκριμένες ποινικές διατάξεις. Αυτό είναι εντελώς διαφορετικό πράγμα από αυτό το οποίο έρχεστε και κάνετε εσείς. Δηλαδή, θεωρείτε ότι η αυστηροποίηση των ποινών και μόνο είναι πανάκεια απέναντι σε ένα βαθιά κοινωνικό πρόβλημα. Και επιμένω στην ολοκληρωμένη αντιμετώπιση, διότι το θέμα της έξαρσης της βίας κατά των γυναικών είναι άρρηκτα συνδεδεμένο όχι με τις μικρές ποινές, αλλά με το σύνολο του θεσμικού πλαισίου και της πραγματικής λειτουργίας και εφαρμογής του.

Μιλώ φυσικά για τα πραγματικά εμπόδια, για την άρνηση πολλές φορές των Αστυνομικών Αρχών να κάνουν δεκτές καταγγελίες από τη μεριά γυναικών, οι οποίες έχουν υποστεί βία. Δεν είναι καθόλου λίγες οι περιπτώσεις όπου έχουμε καταγγελίες από τη μεριά των γυναικών ότι είναι τα ίδια τα αστυνομικά όργανα που τις αποτρέπουν από το να καταθέσουν τις καταγγελίες τους. Εξάλλου η τραγική υπόθεση, η τραγική δολοφονία της Κυριακής έξω από το Αστυνομικό Τμήμα αποδεικνύει ακριβώς αυτό το οποίο σας λέω. Μη νομίζετε ότι θα λυθεί το πρόβλημα με το Άρθρο 10, όπου θα μπορούν τα θύματα να προωθούν την καταγγελία τους απλώς με ένα e-mail. Δεν λύνεται έτσι το πρόβλημα. Χρειάζεται μια εντελώς διαφορετική, ολιστική, αντιμετώπιση για τον τρόπο με τον οποίο συμπεριφέρονται τα αστυνομικά όργανα, αλλά όλα αυτά δεν σας ενδιαφέρουν. Σας ενδιαφέρει μόνο η άντληση πολιτικής επικοινωνιακής υπεραξίας από αυτή την υπόθεση.

Δεν λέτε τίποτα για την ανυπαρξία δομών προστασίας κακοποιημένων γυναικών ή γυναικών που έχουν υποστεί γενικότερα βία, για την ανυπαρξία θεσμών αποκατάστασης. Όλα νομίζετε ότι θα λυθούν με την αυστηροποίηση του ποινικού πλαισίου και μάλιστα οδηγήστε και σε ακραίες λύσεις, που ανέφεραν συνάδελφοι προηγουμένως, όπως είναι για παράδειγμα η τροποποίηση σε ότι αφορά την προσωρινή κράτηση όπου μετατρέπετε το θεσμό της προσωρινής κράτησης σε ποινή. Λέτε ότι επιβάλλεται προσωρινή κράτηση, όταν συντρέχουν δύο διώξεις για συγκεκριμένα εγκλήματα. Αυτό, αλλάζει το δογματικό χαρακτήρα της προσωρινής κράτησης, την μετατρέπει σε ποινή.

Το καταλαβαίνετε αυτό;

Αυτά δεν είναι ψιλά γράμματα, διότι ανοίγουν «κερκόπορτες εδώ» οι οποίες απειλούν και σας το ξαναλέω, το φιλελεύθερο και νεωτερικό χαρακτήρα του σύγχρονου Ποινικού Δικαίου στη χώρα.

Φυσικά, η ίδια αντίληψη επικρατεί και σε ότι αφορά την αντιμετώπιση της βίας κατά των ανηλίκων. Η λύση είναι σε όλα η φυλακή. Να μπουν όλοι φυλακή, να γεμίσουν οι φυλακές. Λες και δεν ξέρουμε από τις σύγχρονες καταθέσεις και τα σύγχρονα πορίσματα της επιστήμης, ότι η φυλακή παράγει περισσότερη παραβατικότητα, ότι η φυλακή οδηγεί σχεδόν με μαθηματική ακρίβεια ιδιαίτερα τους ανήλικους, σε μια ζωή καθορισμένη από την παραβατικότητα και από το έγκλημα.

Εσείς, θεωρείτε, ότι αν τους κλείσετε όλους φυλακή, θα έχετε λύσει το κοινωνικό ζήτημα στη χώρα.

Ε, λοιπόν, όχι, χειρότερο το κάνετε και αυτό θα αποτελεί στίγμα, το οποίο αφορά και προσωπικά τον κ. Φλωρίδη, αλλά και συνολικά την Κυβέρνηση της Νέας Δημοκρατίας.

Το νομοσχέδιο αυτό, καλύτερα θα ήταν να αποσυρθεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να περάσουμε τώρα στον κ. Γεώργιο Ρούντα από το «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»».

Κύριε Ρούντα, μας ακούτε;

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ναι, καλησπέρα σας κύριε Πρόεδρε, σας ακούω και σας ευχαριστώ πάρα πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κύριος Ρούντας για 15 λεπτά.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Δεν έχω κάποια τοποθέτηση, θα επιφυλαχθούμε προς το παρόν και θα τοποθετηθούμε αναλυτικότερα στις επόμενες συνεδριάσεις τις Επιτροπής.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ, τον κ. Ρούντα.

Έχουμε ολοκληρώσει με τις τοποθετήσεις των Εισηγητών και των Ειδικών Αγορητών. Κύριε Υπουργέ, έχετε το λόγο για 15 λεπτά.

Δεν θέλετε να τοποθετήσετε καθόλου;

Καθόλου δεν θέλετε να τοποθετηθείτε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, θα ήθελα να τοποθετηθώ μετά από την ακρόαση των φορέων, αφού τελειώσουμε με την ακρόαση των φορέων.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, αλλά, επειδή θα πρέπει να υπάρξει κάποιο χρονικό διάστημα για να δούμε λίγο τους φορείς γιατί δεν είμαστε έτοιμοι, θέλετε να διακόψουμε για λίγο;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, δεν έχω πρόβλημα, μετά από την ακρόαση των φορέων, επαναλαμβάνω ότι θα τοποθετηθώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, ευχαριστούμε πολύ, κύριε Υπουργέ, θα τοποθετηθείτε μετά την ακρόαση των φορέων, σε άλλη συνεδρίαση. Ωραία, όχι δεν θα τοποθετηθείτε στην παρούσα συνεδρίαση.

Θα διακόψουμε για πέντε λεπτά, για να καταλήξουμε στον κατάλογο των φορέων που θα καλέσουμε, γιατί έχουμε ολοκληρώσει τη συνεδρίαση.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα μπορούσα, κύριε Πρόεδρε, να έχω το λόγο για μισό λεπτό, μια και δεν θα τοποθετηθεί ο κύριος Υπουργός;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, βεβαίως.

Τον λόγο έχει ο κύριος Μπουγάς.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα ήθελα να αναφέρω ότι κατά τη δημόσια διαβούλευση, υπήρξαν συνολικά 392 σχόλια και τα σχόλια αυτά αναφέρονταν σε όλες τις θεματικές ενότητες του σχεδίου νόμου.

Κατά συνέπεια, καταρρίπτεται ο ισχυρισμός της Αντιπολίτευσης ό,τι δεν υπήρχε επαρκής χρόνος και δεν δόθηκε χρόνος, τόσο στους φορείς όσο και στους ιδιώτες, να σχολιάσουν τα ζητήματα που αφορούν τις διατάξεις του νομοσχεδίου κατά τη διαβούλευση. Νομίζω ότι αυτό είναι ένα επιχείρημα κύριοι συνάδελφοι, που χρησιμοποιείται σε κάθε νομοσχέδιο ότι δεν είναι τάχα επαρκής χρόνος στη διαβούλευση. Όχι μόνο δόθηκε, επαναλαμβάνω, επαρκής χρόνος, είχαμε εκατοντάδες σχόλια.

**ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Σχεδόν 400 σχόλια δεν είναι πολλά, κύριε Υπουργέ. (ομιλεί εκτός μικροφώνου)

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Είναι από τα περισσότερα σχόλια σας πληροφορώ, τα οποία έχουν γίνει σε σχέδια νόμου. Εν πάση περιπτώσει, όποιος θέλει να ακουστεί είτε με υπόμνημα, είτε με e-mail, είτε με επιστολή έχει όλο το χρόνο και κατά το χρονικό διάστημα της κοινοβουλευτικής επεξεργασίας. Επίσης, πρέπει να σας ενημερώσω ότι έχουμε ακούσει και έχουμε λάβει υπόψιν καθώς καλέσαμε στο Υπουργείο -δεν ξέρω αν το είπατε και εσείς κύριε συνάδελφε, πάντως ελέχθη- τους δικηγόρους επειδή είχαν παρατηρήσεις επί του σχεδίου νόμου. Συζητήσαμε μαζί τους. Μας εγχείρησαν υπόμνημα με τις παρατηρήσεις τους και πολλές από αυτές έχουν γίνει δεκτές και έχουν ενσωματωθεί. Κατά συνέπεια ακούσαμε όποιον ζήτησε να ακουστεί και λάβαμε υπόψη τις παρατηρήσεις του.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ, κύριε Υπουργέ, για την τοποθέτησή σας. Στο σημείο αυτό διακόπτουμε για 5 λεπτά και θα επανέλθουμε σε πέντε λεπτά για να αναγνώσουμε τον κατάλογο των φορέων που θα καλέσουμε τη Δευτέρα.

*(Σε αυτό το σημείο αυτό γίνεται ολιγόλεπτη διακοπή)*

**ΜΕΤΑ ΤΗ ΔΙΑΚΟΠΗ**

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Συνεχίζουμε την συνεδρίαση μετά την ολιγόλεπτη διακοπή προκειμένου να αναγνώσω τον κατάλογο των φορέων.

Θέλω να ληφθεί υπόψη ότι με βάση το άρθρο του Κανονισμού που προβλέπει την ακρόαση των φορέων έχουμε δικαίωμα να καλέσουμε μέχρι 10 φορείς. Η πρόταση η δική μου είναι να καλέσουμε τον διπλάσιο αριθμό, 20 φορείς για να είναι και λειτουργικό. Έχει αποδείξει βέβαια η πράξη ότι με 17, 18 φορείς είναι ιδιαιτέρως κουραστική η συνεδρίαση και για τους συναδέλφους Βουλευτές αλλά βασικά για τους ανθρώπους που έρχονται και παρίστανται εδώ. Εν πάση περιπτώσει θα καλέσουμε 20 φορείς.

Να σημειώσω ότι για πρώτη φορά, τουλάχιστον από όσο θυμάμαι εγώ, οι προτάσεις είναι τόσες πολλές, είναι 53 συνολικά. Μακάρι να μπορούσαμε να τους ικανοποιήσουμε όλους. Παρόλο ότι υπάρχουν επικαλύψεις είναι 53. Προσπάθησα να σεβαστώ τις προτάσεις από κάθε κοινοβουλευτική ομάδα όσο μπορούσα περισσότερο.

Να πω ότι τις προτάσεις της πλειοψηφίας που ήταν 12 τις έχουμε κάνει 11 και θα είναι 9 από την αντιπολίτευση, συνολικά 20. Προβλέπεται 1/3, είναι περισσότερο από το 1/3 που επίσης προβλέπει ο Κανονισμός για τους φορείς που προτείνονται από την αντιπολίτευση.

Aναγιγνώσκω τους φορείς:

Η Ελληνική Αντιπροσωπεία Ευρωπαϊκού Λόμπι Γυναικών, η Ολομέλεια Προέδρων Δικηγορικών Συλλόγων Ελλάδος, είναι, επίσης, πρόταση του ΠΑΣΟΚ, του ΣΥΡΙΖΑ και της Ελληνικής Λύσης, η Πανελλήνια Ομοσπονδία Αστυνομικών Υπαλλήλων, η Ένωση Δικαστών και Εισαγγελέων Ελλάδος, επίσης ΠΑΣΟΚ, ΣΥΡΙΖΑ, Ελληνική Λύση, ο Προϊστάμενος των Ιατροδικαστικών Υπηρεσιών του Κράτους κ. Νικόλαος Καρακούκης, η Ένωση Διοικητικών Δικαστών, η Ένωση Εισαγγελέων Ελλάδος, το Ινστιτούτο Ευρωπαϊκού και Διεθνούς Ποινικού Δικαίου, η Ένωση Ελλήνων Ποινικολόγων, ο Πανελλήνιος Σύλλογος Φυσικοθεραπευτών, ο Πανελλήνιος Ιατρικός Σύλλογος, η Ομοσπονδία Δικαστικών Υπαλλήλων Ελλάδας, το Κέντρο ΔΙΟΤΙΜΑ, το Ευρωπαϊκό Δίκτυο Κατά της Βίας, ο Σύλλογος Γονέων Παιδιών με Νεοπλασματική Ασθένεια «ΦΛΟΓΑ», ο Σύνδεσμος Επιμελητών Δικαστηρίων Ανηλίκων, τα Εργαστήρια Ιατροδικαστικής Πανεπιστημίων ΕΚΠΑ και ΑΠΘ, Strong Me - Κίνημα για την Πρόληψη και την Καταπολέμηση της Έμφυλης Βίας, η Εθνική Επιτροπή Δικαιωμάτων του Ανθρώπου και η ΧΕΝ Ελλάδος.

Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Θα επαναφέρω την πρότασή μας για την ΟΓΕ. Ήταν η πρώτη πρόταση που έκανε το ΚΚΕ.

Κοιτάξτε να δείτε, για το γεγονός ότι φτάνουμε να έχουμε 20 φορείς από δικαστικούς επιμελητές, μέχρι γυναικείες οργανώσεις, μέχρι ιατροδικαστές δεν φταίμε εμείς που προτείνουμε, φταίει το γεγονός ότι η Κυβέρνηση φέρνει ένα νομοσχέδιο με έξι ουσιαστικά μέρη, από τη βία κατά των γυναικών, την παιδική παραβατικότητα, την Eurojust κ.λπ.. Δηλαδή, όταν φέρνετε τέτοια νομοσχέδια και υπάρχει τόσο σοβαρό ενδιαφέρον θα είναι και τόσοι οι φορείς και είναι λογικό.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Ναι, αλλά θα το ανοίξουμε πάρα πολύ. Εξήγησα τους λόγους που δεν γίνεται να καλέσουμε επιπλέον φορείς. Πρέπει να βγάλουμε κάποιον για να προσθέσουμε κάποιον άλλο, καταλαβαίνετε τώρα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Να βάλετε συν έναν. Κάναμε δύο προτάσεις ίσα ίσα και τη μία την έκανε και ο ΣΥΡΙΖΑ. Ήταν η πρώτη πρόταση που κάναμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Κύριε Τζανακόπουλε, θέλετε και εσείς κάτι; Παρακαλώ έχετε το λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ήθελα να ρωτήσω, επειδή υπάρχουν δύο οργανώσεις με πολύ κοντινά ονόματα, έχετε συμπεριλάβει το Ευρωπαϊκό Δίκτυο κατά της Βίας;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Ναι, το έχω αναγνώσει αυτό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):**  Επειδή και η Πλεύση Ελευθερίας και εμείς προτείναμε το Σωματείο Γυναικών «ΤΟ ΜΩΒ», είναι ένα πολύ μεγάλο Σωματείο παρά το γεγονός ότι δεν το έχετε συμπεριλάβει.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  ΤΟ ΜΩΒ δεν το έχω βάλει. Έχω βάλει το Ευρωπαϊκό Δίκτυο κατά της Βίας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):**  Είναι ένα μεγάλο Σωματείο, κύριε Πρόεδρε και νομίζω ότι θα άξιζε τον κόπο να ακούσουμε την τοποθέτησή τους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Τζανακόπουλε, καταλαβαίνετε ότι τώρα όσο πάμε είναι παραπλήσια.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»):** Δεν είναι ακριβώς παραπλήσια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Παραπλήσια είναι, εν πάση περιπτώση.

Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ –** **ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, ζητήσαμε να έρθει ένας από τους τέσσερις Καθηγητές Πανεπιστημίου Ιατροδικαστικής. Δεν καλέστηκαν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Για τα Εργαστήρια Ιατροδικαστικής είπαμε.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Όχι, για την κυρία Παπαδόδημα σας λέω. Σας είπα χαρακτηριστικά ποιους. Τον κ. Χατζηνικολάου Φώτη, Αναπληρωτή Καθηγητή ΑΠΘ. Είναι ιατροδικαστές, είναι καθηγητές. Θα μπορούν να ερωτηθούν και να απαντήσουν. Έναν ζητήσαμε, δεν είπαμε τέσσερις.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τα Εργαστήρια που είπαμε δεν συμπεριλαμβάνουν αυτό;

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Όχι, σας μιλάω συγκεκριμένα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δική σας πρόταση είναι, Εργαστήρια Ιατροδικαστικής Πανεπιστημίων ΕΚΠΑ και ΑΠΘ.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Τα Εργαστήρια μάλιστα, σας μιλάω, όμως, για την κυρία Παπαδόδημα, η οποία είναι Καθηγήτρια Πανεπιστημίου Ιατροδικαστικής στο ΑΠΘ. Έναν καθηγητή, έναν.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»):** Εντάξει στα Εργαστήρια τι είναι; Δεν είναι Καθηγητές εκεί; Εδώ καλούμε φορείς δεν καλούμε πρόσωπα.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Είναι Πανεπιστημιακοί Καθηγητές. Είναι Καθηγητές.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύρια Υπουργέ, έχετε αντίρρηση να καλέσουμε και την ΟΓΕ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, δεν έχω αντίρρηση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ωραία, θα προσθέσουμε και την Ομοσπονδία Γυναικών Ελλάδος, ΟΓΕ. Εντάξει τελειώσαμε με την 21η.

Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Μουλκιώτης Γεώργιος, Πάνας Απόστολος, Ακρίτα Έλενα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Τσαπανίδου Παρθένα (Πόπη), Ψυχογιός Γεώργιος, Δάγκα Παρασκευή, Κανέλλη Γαρυφαλλιά (Λιάνα), Κομνηνάκα Μαρία, Δελής Ιωάννης, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Βαλτογιάννης Διονύσιος, Σαρακιώτης Ιωάννης και Χρηστίδου Ραλλία.

Τέλος και περί ώρα 19.20’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**